
SUMMIT ISTORIC NATO LA VARŞOVIA
Summit-ul desfăşurat la Varşovia în perioada 8-9 iulie are o semnificaţie istorică şi simbolică deosebită. În 1955, în capitala Poloniei era semnat Pactul din Varşovia, o alianţă militară împotriva NATO. După şase decenii, oraşul a fost gazda summit-ului NATO. Acest fapt relevă că, după Războiul Rece, Alianţa Nord Atlantică a avut capacitatea de a transforma foşti inamici în aliaţi. Summit-ul de la Varşovia este “una din cele mai importante reuniuni în istoria Alianţei, pentru că noi ne confruntăm cu schimbări fundamentale în mediul de securitate”
 a afirmat Secretarul general NATO, Jens Stoltenberg.
Summit-ul din Varşovia a fost una dintre cele mai importante reuniuni semnalând tranziţia spre o nouă etapă de evoluţie. S-a produs o reevaluare a rolului NATO, cu precădere a trei sarcini de bază: apărare colectivă, securitate prin cooperare şi managementul crizelor. Discuţiile din cadrul summit-ului au fost marcate de sentimentul că Europa a neglijat în ultimul deceniu aspectul securităţii. Pe cale de consecinţă, au fost lansate iniţiative de natură a consolida apărarea colectivă şi a spori capabilităţile de descurajare. Pe de altă parte, NATO a continuat să-şi dezvolte instrumentele de putere soft prin îmbunătăţirea mecanismului de gestionare a crizelor şi extinderea parteneriatelor externe. Statele Unite şi-au consolidat legăturile de cooperare defensivă cu Georgia prin semnarea unui Memorandum de către premierul georgian Giorgi Kvirikashvili şi secretarul de stat american, John Kerry, aflat în 6 iulie la Tbilisi. A doua zi, oficialul american s-a aflat într-o vizita în Ucraina.

Începând cu summit-ul NATO din Ţara Galilor în 2014, două dimensiuni de securitate s-au situat în prim plan. În fapt, este vorba de Est - spaţiu unde Rusia a anexat Crimeea şi a destabilizat securitatea regională în Marea Baltică, Europa de est şi Marea Neagră - şi de Sud, unde se înregistrează ameninţările din partea Statului Islamic şi valul de refugiaţi rezultat în urma conflictelor regionale din Orientul Mijlociu şi Africa de Nord. Sarcina principală la summit-ul din Varşovia a fost de a echilibra situaţia şi de a găsi un răspuns comun atât la provocările din Est cât şi din Sud. “Summit-ul de la Varşovia se conturează a fi unul din cele mai importante evenimente din ultimul timp. Va trebui să intensificăm cooperarea pentru a face faţă provocărilor atât din Est cât şi din Sud”
 a afirmat Alexander Vershbow, secretar general adjunct NATO. 
La summit-ul de la Varoşiva au participat reprezentanţi la vârf ai celor 28 de state membre NATO şi ai partenerilor - Georgia, Suedia, Finlanda, Ucraina, Irlanda. La reuniune a participat şi reprezentantul Muntenegrului, care are statut de observator. În a doua zi a summit-ului au fost prezenţi preşedinţii Afghanistanului şi Ucrainei. Republica Moldova a fost invitată să participe la summit. Delegaţia moldoveană a fost condusă de ministrul Apărării de la Chişinău, Anatol Şalaru. Au fost prezenţi, de asemenea, oficiali ai Consiliului European şi ai Comisiei Europene. Următorul summit al Alianţei Nord-Atlantice va avea loc în anul 2017 la Bruxelles, la noul sediu al organizaţiei.

Cea de a 27-a reuniune a Alianţei Nord-Atlantice s-a desfăşurat la Varşovia într-un context politic sensibil pentru Europa, după referendumul desfăşurat în Regatul Unit ale cărui rezultate au evidenţiat victoria taberei care susţine ieşirea ţării din Uniunea Europeană. Pe agenda discuţiilor au figurat măsuri având ca scop creşterea capacităţii de descurajare şi a celei de apărare colectivă, în condiţiile menţinerii dialogului cu Federaţia Rusă. Cancelarul german, Angela Merkel, a susţinut, într-un discurs rostit, anterior, în Bundestag, planurile NATO de consolidare a prezenţei în Europa de est ca urmare a tensiunilor cu Moscova. „Acţiunile Rusiei în criza ucraineanã i-au zguduit profund pe aliaţii noştri din Est. Dacă prevalenţa dreptului şi înviolabilitatea frontierelor sunt puse în discuţie prin cuvinte şi fapte, atunci încrederea în NATO scade”  a declarat Angela Merkel. Cancelarul german a subliniat că NATO se confruntă şi cu alte conflicte. 

"într-o lume turbulentă", NATO trebuie să facă faţă efectelor războiului civil din Siria, instabilităţii din Irak şi conflictelor din Africa subsahariană. Între amenintările la care Alianţa Nord-Atlantică trebuie să răspundă, Angela Merkel a menţionat criza refugiaţilor, gruparea teroristă Statul Islamic şi criminalitatea informatică. Pe de altă parte, purtătorul de cuvânt al Ministerului rus de Externe, Maria Zaharova, a precizat că se aduc acuzaţii la adresa Rusiei doar pentru a justifica extinderea NATO. "Tot timpul se vorbeşte despre ameninţarea rusă. Nu ni se spune nouă direct, ci declaraţiile se fac prin intermediul presei. Concluzia este una singură: se formează o anumită opinie tocmai pentru a justifica extinderea Alianţei şi suplimentarea contingentelor militare in Europa"
. 

O decizie importantă a summit-ului a fost legată de direcţia dezvoltării parteneriatului între Alianţa Nord Atlantică şi Uniunea Europeană. Evoluţiile recente din politica europeană - precum Brexit, întărirea partidelor euro-sceptice şi de extremă dreapta - şi dezvoltarea unei strategii pan-europene de securitate vor testa legătura transatlantică. Reuniunea la vârf de la Varşovia a oferit un prim rezultat semnificativ, chiar înaintea începerii reuniunii propriu-zise: încheierea unui cadru de cooperare dintre NATO şi Uniunea Europeană. 

Acordul pune bazele folosirii mai eficiente a resurselor celor două organizaţii. Jean Claude Juncker, preşedintele Comisiei Europene s-a exprimat clar în acest sens. „Vom pune în practică planul nostru de apărare. Politicile, programele şi fondurile necesare acestor proiecte vor juca un rol crucial. Cercetarea tehnologică necesară susţinerii industriei de apărare este extrem de importantă. Este important şi parteneriatul pe care îl vom avea cu celelalte state din regiune. (...) De acum până în 2020 vom aloca fonduri substanţiale care să-i ajute pe partenerii noştri să se apere. E o parte a răspunsului la criza refugiaţilor pe care NATO îl dă în acest moment. (…) Prin efortul nostru comun această declaraţie va fi transpusă în practică”
. 
Programul reuniunii la vârf şi punctele-cheie dezbătute la Varşovia

Lucrările summit-ului NATO din Varşovia s-au deschis în după-amiaza de 8 iulie, când a avut loc o primă reuniune a Consiliului NATO. În paralel, s-a desfăşurat o reuniune a Comisiei NATO-Georgia la nivel de miniştri de Externe. Seara, liderii au participat la un dineu de lucru la care au fost invitaţi şi oficiali din Finlanda, Suedia şi ai Consiliului European şi Comisiei Europene.

Summit-ul a continuat pe 9 iulie cu o reuniune pe tema situaţiei din Afghanistan, la care a participat preşedintele afgan, Ashraf Ghani. O a doua reuniune a vizat problemele Orientului Mijlociu, la care au fost invitaţi reprezentanţii Iordaniei, ai Consiliului European şi Comisiei Europene. Reuniunea la vârf s-a încheiat cu întrunirea Comisiei NATO-Ucraina la care a participat preşedintele Petro Poroşenko. Reuniunile au fost urmate de conferinţe de presă. Pe de altă parte, oficialii Alianţei Nord-Atlantice au avut întâlniri speciale, una dintre cele mai importante fiind reuniunea miniştrilor Apărării din statele NATO cu omologi din statele partenere, prilej cu care au fost discutate probleme legate de interoperabilitate.

Punctele-cheie dezbătute la Varşovia au vizat cheltuielile de apărare, flancul estic al Alianţei, sudul, exerciţiile de pregătire şi apărarea cibernetică.  Liderii statelor NATO au făcut un prim pas crucial în 2014, când au decis, la summit-ul din Ţara Galilor, să renunţe la politicile de reducere a bugetelor Apărării şi s-au angajat să aloce anual 2% din PIB pentru cheltuieli de apărare. Într-o perioadă marcată de austeritate, progresele statelor NATO în acest domeniu au fost inegale, doar cinci ţări reuşnd să atingă ţinta fixată. Secretarul general NATO, Jens Stoltenberg, a anunţat că Alianţa a stopat definitiv practica economiei bugetare în detrimentul Apărării, anul trecut marcând o creştere medie generală de 0,6% a bugetelor Apărării din Canada şi a aliaţilor europeni. Jens Stoltenberg a precizat că în anul 2016 se aşteaptă la o creştere generală de 3% a bugetelor de Apărare.

Alianţa Nord-Atlantică a fost surprinsă de viteza şi de eficienţa cu care Rusia a acţionat în Ucraina, iar aliaţii NATO din flancul estic se tem că ar putea avea o soartă similară în cazul unei recidive a Moscovei. Pentru a-şi asigura aliaţii din flancul estic că situaţia nu se va repeta, NATO a formalizat decizia de amplasare a patru batalioane - câte unul în Polonia, Letonia, Lituania şi Estonia - care să acţioneze ca avertizor al mişcărilor Rusiei. Cele patru batalioane sunt susţinute de ceea ce oficial poartă denumirea “Very High Readiness Joint Task Force”, care va număra aproximativ 5000 de militari, capabili să se deplaseze în orice punct fierbinte al frontierelor NATO în cel mult două zile.  NATO a stabilit centre avansate de comandă de-a lungul flancului estic, astfel încât ”vârful de lance” să dispună de armament şi echipamente pre-poziţionate. Alianţa a triplat dimensiunea Forţei de Reacţie care ar urma să acţioneze pe liniile asigurate de ”vârful de lance”.


Revitalizarea NATO a fost în mare măsură influenţată de criza din Ucraina, însă liderii Alianţei sunt preocupaţi şi de situaţia volatilă din Orientul Mijlociu sau Africa de Nord. Atacurile teroriste, precum cele de la Paris şi la Bruxelles, revendicate de Statul Islamic, i-au determinat pe liderii europeni să includă instabilitatea din flancul sudic în lista ameninţărilor de securitate. Pe cale de consecinţă, NATO are ca scop să ”asigure stabilitate” prin furnizarea de asistenţă şi consiliere statelor din sud.

NATO a stabilit o serie de exerciţii, derulate, cu precădere, în statele din flancul estic, pentru a testa permanent nivelul de pregătire. Exerciţiile au, de asemenea, rolul de reasigurare a aliaţilor. Alianţa a sporit şi efectivele de aviaţie, suplimentând numărul patrulelor aeriene în special în zona Baltica. Au fost sporite şi efectivele navale, demersul continuând.

Criza din Ucraina a evidenţiat pericolul reprezentat “războiul hibrid”, desfăşurat printr-o combinaţie între armamentul convenţional şi tehnologia informaţiilor folosite pentru destabilizarea oponentului fără declararea formală a ostilităţilor. Liderii NATO au decis în Ţara Galilor că un atac cibernetic împotriva unui stat membru echivalează cu o agresiune militară şi generează activarea articolului 5 din Tratatul de apărare colectivă.

La Varşovia, Alianţa şi-a propus să desemneze drept arie operaţională apărarea cibernetică. Decizia presupune resurse şi planificare.

Ţările baltice se tem de o invazie rusă

Temerile privind posibila invadare a ţărilor baltice de catre Rusia s-au amplificat pe masură ce Moscova a suplimentat într-un ritm alert trupele şi armamentul de la graniţele cu Lituania, Estonia şi Letonia. „Acumularea de forţe la frontierele vestice ale Rusiei şi reluarea rolului de garnizoană super-militarizată a exclavei Kaliningrad  teritoriu controlat de Moscova la Marea Baltica, le dau fiori oficialilor din ţările NATO din regiune”. 
Cele trei republici baltice au o forţă militară comună de 28000 de cpmbatanţi, dotaţi cu armament uşor şi fără sprijin aerian sau naval considerabil. Pe de altă parte, Moscova a anunţat crearea a două noi divizii pe care vrea să le deplaseze către graniţa de vest şi a unei divizii care va fi poziţionată în sud, spre Marea Neagră. Numărul combatanţilor ruşi dispuşi pe cele două flancuri ar creşte, astfel, cu aproximativ 30000. În prezent, Rusia dispune de 57000 de soldaţi în armata districtului de Vest şi de alţi 11000 de combatanţi poziţionaţi în Kaliningrad. În zona de nord, Rusia are forţe militare poziţionate la aproximativ 60 de kilometri de graniţa cu Finlanda. În regiunea baltică Moscova menţine o flotă de 50 de nave de război, două submarine si sistemele de rachete antiaeriene S-400 care se alătură celorlalte capacităţi din Districtul militar de Vest. "Din punct de vedere politic, ruşii doresc să submineze încrederea ţărilor baltice în Articolul 5 al Tratatului NATO" a afirmat Steven Pifer, fost oficial al Washingtonului în perioada 2001-2004. În 2004, în momentul integrării celor trei ţări baltice în structurile Alianţei, "Rusia era văzută doar ca un partener problematic şi nimeni nu lua în calcul o ameninţare reală" a adăugat. "Creşterea riscului de conflict în zona baltică naşte dezbateri în restul capitalelor europene privind necesitatea unei astfel de confruntări"
 a precizat Michael McFaul, fost ambasador al SUA la Moscova în perioada 2011-2014.

Prezenţa militară NATO în Europa de est, suplimentată

Alianţa Nord-Atlantică a aprobat planul de consolidare a prezenţei militare în Europa de Est prin desfăşurarea a mii de militari în România, Polonia şi în ţările baltice, a precizat secretarul general NATO, Jens Stoltenberg. "Am decis suplimentarea prezenţei militare pe flancul estic al Alianţei Nord-Atlantice cu patru batalioane în Polonia, Estonia, Letonia şi Lituania; efectivele militare vor fi staţionate prin rotaţie" a declarat Jens Stoltenberg după prima zi a reuniunii la vârf de la Varşovia . 

Canada va trimite militari în Letonia, Germania va conduce un batalion în Lituania, Marea Britanie va desfăşura militari în Estonia, iar Statele Unite vor suplimenta efectivele în Polonia, a precizat Jens Stoltenberg. "Salut faptul că mulţi aliaţi au anunţat, cu ocazia acestei reuniuni, contribuţii de diverse tipuri. Prezenţa noastră va fi suplimentată începând cu anul viitor. Este un pas important, însă doar o parte a unui efort mai amplu inclusiv prin planurile de reconfigurare a prezenţei în sud-estul Europei, prin structuri construite în jurul unei structuri multinaţionale în România", a declarat Jebs Stoltenberg. Oficialul NATO a precizat că extinderea Alianţei va continua „cât va fi necesar”
. 

Moscova: “NATO alimentează tensiunile la nivel regional”

Rusia va adopta măsuri militare ca reacţie la decizia Alianţei Nord-Atlantice de suplimentare a capacităţilor în Europa de Est, a avertizat Ministerul rus de Externe, cu precizarea că problemele generate de NATO "nu vor rămâne fără reacţie" din partea Moscovei. “Nu există nici o ameninţare de tip real la adresa NATO din partea Rusiei. Am iniţiat procesul de modernizare a armatei şi efectuăm exerciţii militare, dar aceste lucruri se întâmplă pe teritoriul rus, nu trimitem trupe în străinătate" a declarat Maria Zaharova, purtătorul de cuvânt al Ministerului rus de Externe. "Vedem că Statele Unite au început să interacţioneze treptat cu Rusia în domeniul militar, dar, cu cât situaţia evoluează pe plan regional, cu atât considerăm mai mult că este necesară cooperarea" a subliniat Maria Zaharova. "Dacă decizia NATO este să suplimenteze capacităţile militare şi să intensifice abordarea agresivă, aceste lucruri nu vor rămâne fără reacţie. Acţiunile NATO nu vor rămâne fără un răspuns adecvat. Suntem preocupaţi de activităţile NATO la frontierele ruse" a menţionat oficialul de la Moscova.

Decizia NATO de suplimentare a efectivelor militare în Europa de Est nu constituie risc militar real pentru Rusia, dar măsurile pot fi considerate "agresiuni" şi vor avea impact negativ asupra situaţiei de securitate la nivel mondial, au afirmat oficiali ruşi, avertizând că Rusia va reacţiona. "Suplimentarea efectivelor NATO în ţările baltice nu creează riscuri militare pentru Rusia. Însă, pot fi considerate un act simbolic care arată că nu ne putem aştepta la acţiuni prietenoase din partea Alianţei Nord-Atlantice" a declarat Alexandr Romanovici, membru al Comisiei pentru Afaceri Internaţionale din Duma de Stat de la Moscova. "Ţări NATO arată disponibilitatea de a alimenta tensiunile la nivel regional, situaţie care nu contribuie la promovarea relaţiilor de bună vecinătate între Rusia, statele baltice şi Polonia" a adăugat Alexandr Romanovici. "Aceste măsuri militare sunt, în mod evident, avantajoase pentru Statele Unite, care depun toate eforturile pentru a creşte influenţa asupra NATO, un instrument al propriei doctrine militare. Statele Unite vor încerca să compenseze slăbirea Uniunii Europene prin consolidarea poziţiilor în cadrul NATO"
 a subliniat oficialul rus.

Crearea unei flote militare NATO în Marea Neagră riscă să afecteze stabilitatea regională, iar Rusia va fi forţată să reacţioneze "în mod adecvat", a avertizat guvernatorul provinciei ruse Sevastopol, Serghei Maniailo. "State care au ieşire la Marea Neagră încearcă de peste un an să găsească soluţii pentru garantarea securităţii. Eu nu văd nici un motiv să fie create noi structuri. Dacă  are cineva astfel de intenţii, cred că reacţia Rusiei va fi adecvată" a declarat Serghei Maniailo.  "Stabilitatea în zona Mării Negre se axează pe acordurile existente. A existat înainte de reunificarea Crimeei cu Rusia. Aceste acorduri pur şi simplu nu ar trebui încălcate"
 a adăugat.

Flota militară rusă din Marea Neagră este staţionată la Sevastopol, în Crimeea. Ministerul român al Apărării a anunţat în urmă cu câteva luni că va iniţia demersuri pentru a crea o structură navală permanentă în Marea Neagră, după modelul grupurilor navale NATO. România, Bulgaria şi Turcia au purtat discuţii pe tema creării unui grup naval comun al Alianţei Nord-Atlantice în Marea Neagră. O eventuală decizie a Alianţei Nord-Atlantice de suplimentare a capabilităţilor navale în Marea Neagră ar fi un factor "destabilizator", a avertizat în iunie Andrei Kelin, oficial din cadrul Ministerului rus de Externe, precizând că Marea Neagră "nu aparţine" şi "nu are nici o legătură" cu NATO. Potrivit Convenţiei de la Montreux, ţările care nu au ieşire la Marea Neagră nu pot menţine nave militare în această zonă mai mult de 21 de zile. Dintre statele membre NATO, România, Bulgaria şi Turcia au ieşiri la Marea Neagră. Rusia a criticat ferm, în repetate rânduri, prezenţa unor nave militare NATO în Marea Neagră.

NATO preia controlul instalaţiilor antibalistice din Europa

Liderii statelor membre NATO au ajuns la un acord, în prima zi a summit-ului, privind preluarea de către Alianţă a comandamentului asupra sistemului antirachetă din Europa. „Acest lucru înseamnă că navele americane” dotate cu sisteme antibalistice  „din largul Spaniei, radarul din Turcia şi elementele de interceptare din România pot funcţiona în mod integrat, sub comandă şi sub control NATO" a precizat Jens Stoltenberg. Decizia a fost luată după ce Franţa a primit asigurări că nu va exista un control direct al Washingtonului. Franţa a acceptat preluarea de către NATO a comandamentului asupra sistemului antibalistic după ce a primit garanţii că nu va exista un control direct al Statelor Unite. Parisul a solicitat asigurări că NATO va avea în mod real control asupra sistemului antirachetă, pentru a evita ca acesta să fie sub comanda generalilor americani. "Cheia este controlul politic, din cauza consecinţelor oricărei interceptări"
 a declarat generalul francez Denis Mercier, şef al comandamentului Alianţei Nord-Atlantice. 

Departamentul american al Apărării a anunţat în anul 2014 că va efectua studii privind impactul asupra mediului pentru eventuala construire a patru sisteme terestre antirachetă pe coasta de est a Statelor Unite, pe fondul recomandărilor de reconfigurare a dispozitivului de apărare. Michael Gilmore, director în cadrul Pentagonului responsabil cu Teste operaţionale şi evaluarea dispozitivelor de apărare, recomanda, în epocă, Agenţiei americane pentru Apărarea Antirachetă, reconfigurarea dispozitivului antibalistic terestru, după o serie de teste eşuate în ultimii ani. Studiile privind impactul asupra mediului erau programate să dureze aproximativ 24 de luni, iar decizia privind construirea sistemelor antirachetă urma să fie luată în funcţie de rezultate. Cele patru locuri propuse erau Fort Drum .- statul New York, poligonul naval SERE - Portsmouth, statul Maine, Baza Ravenna - Ohio, şi Baza Custer - statul Michigan.

Sistemul american de apărare antibalistică operează cu interceptoare terestre - fixe şi mobile - şi maritime, capabile să lanseze rachete pentru interceptarea unor dispozitive cu rază scurtă, medie şi lungă de acţiune înainte de a intra în spaţiul aerian şi în zona teritorială a Statelor Unite. Cel puţin 13 sisteme terestre de interceptare antirachetă există pe Coasta de Vest a SUA, la Fort Greely - Alaska, şi la Vandenberg - California. Până în anul 2017, în vestul SUA vor exista în total 44 de rampe de interceptoare antirachetă.

Sistemul Aegis, instalat pe nave militare sau pe platforme maritime, are rolul de a intercepta rachetele cu rază scurtă şi medie de acţiune. În prezent, există cel puţin 24 de sisteme Aegis instalate pe nave militare americane, majoritatea patrulând în Oceanul Pacific. Sistemeler Aegis urmează să fie folosite şi în cadrul planului de creare a unui "scut antirachetă" NATO în Europa, scopul declarat fiind contracararea ameninţărilor reprezentate de ţări precum Iranul şi Coreea de Nord. Sisteme Aegis adaptate pentru uz terestru - Aegis Ashore - sunt instalate la baza de la Deveselu din România, urmând să fie montate şi în Polonia. Nave americane echipate cu sisteme antibalistice patrulează în Marea Mediterană. O altă componentă a sistemului antibalistic este sistemul terestru mobil de mare altitudine THAAD, instalat pe camioane militare.

Rusia: “Deciziile NATO vor avea impact negativ asupra situaţiei mondiale”

Rusia a avertizat, în repetate rânduri, că este "extrem de preocupată" de instalarea sistemelor antibalistice NATO în România şi Polonia, afirmând că sunt interzise prin Tratatul privind Forţele nucleare intermediare (INF) şi avertizând că va lua măsuri pentru a se apăra. Frants Klinţevici, prim-vicepreşedintele Comisiei pentru Apărare şi Securitate din Consiliul Federaţiei - Camera superioară a Parlamentului rus - a catalogat deciziile NATO drept "agresiuni". "Trimiterea unor batalioane NATO în ţările baltice şi în Polonia şi activarea primei etape operaţionale a sistemului antibalistic reprezintă acte de agresiune, dacă este să spunem lucrurilor pe nume. Deciziile luate la summit-ul NATO de la Varşovia vor avea un puternic impact negativ asupra situaţiei mondiale"
.

Ambasadorul Rusiei la NATO, Aleksandr Gruşko, a avertizat înaintea summit-ului de la Varşovia că deciziile Alianţei vor fi urmate de măsuri simetrice din partea Moscovei. "Ni se oferă o agendă a confruntării. Alianţa Nord-Atlantică trebuie să înţeleagă că aceste măsuri vor avea efecte adverse din punct de vedere militar. În mod natural, vor fi urmate de măsuri militare tehnice din partea Rusiei"
. 

Rusia a anunţat că va ţine sub observaţie mişcările Alianţei Nord-Atlantice cu ajutorul unor radare de mare putere care vor fi instalate în zona Marii Baltice şi în Crimeea - Marea Neagră. Noile staţii radar ar urma să monitorizeze mişcările navelor şi avioanelor pe o rază de 450 km, potrivit unei surse din Ministerul rus al Apărării. "Aşteptăm ca o variantă îmbunătăţită a radarelor Podsolnukh să fie operaţională în Marea Baltică începând cu 2017"
 a precizat sursa, adăugând că o astfel de staţie va fi poziţionată şi în Crimeea pentru a depista navele străine care traversează strâmtoarea Bosfor.

În prezent, Rusia dispune de trei radare Podsolnukh operaţionale, poziţionate în regiunea Orientului Îndepărtat şi în Marea Caspică, dar Ministerul Apărării de la Moscova doreşte  îmbunătăţirea sistemului de supraveghere şi în flancurile de vest şi de sud, unde NATO îşi face simţită prezenţa militară. Raza de acţiune a radarelor Podsolnukh de tip OTH - Over The Horizon - o depăşeşte pe cea a sistemelor convenţionale, iar staţiile produse de RTI Systems pot detecta, monitoriza şi clasifica până la 300 de nave maritime şi 100 de aeronave aflate pe o rază de 450 kilometri. "În anul 2017, Ministerul Apărării” de la Moscova “va achiziţiona mai multe statii radar de acest tip care vor fi amplasate în zona arctică şi la frontierele de vest şi de sud ale ţării" a precizat Serghey Baev, director general al RTI Systems. “Radarele tip OTH folosesc reflecţia semnalului radar din ionosferă pentru a depista diverse obiecte aflate în mişcare. O parte a semnalului reflectat spre sol se întoarce în atmosfera fiind captată din nou de sursă”
. Staţiile Podsolnukh sunt capabile să retransmită în timp util semnalul captat şi către navele proprii sau sistemele antiaeriene aflate la distanţe semnificative. 

Misiunea Resolute Support în Afganistan continuă

NATO va continua misiunea în Afganistan după anul 2016. Misiunea are rolul de a pregăti, consilia şi oferi asistenţă forţelor de securitate afgane, a anunţat secretarul general NATO, Jens Stoltenberg. Într-un comunicat al Alianţei Nord-Atlantice se precizează că a fost aprobată şi continuarea contribuţiilor financiare pentru susţinerea forţele de securitate afgane până la sfârşitul anului 2020. Pe de altă parte, autorităţile de la Kabul s-au angajat să continue, cu sprijinul NATO, eforturile de consolidare a forţelor de securitate, pentru ca acestea să fie capabile să asigure securitatea populaţiei afgane, să respecte drepturile omului şi să acţioneze în conformitate cu constituţia afgană. 
Alianţa Nord-Atlantică este prezentă în Afganistan din anul 2003 şi a investit zeci de miliarde de dolari în încercarea de a stabiliza această ţară. Agravarea situaţiei de securitate ca urmare a intensificării acţiunilor militanţilor talibani a forţat aliaţii să renunţe la planurile de reducere drastică a nivelului de trupe desfăşurate în Afganistan. În prezent, în Afganistan se află dislocaţi aproximativ 13000 de militari din mai multe state, cei mai mulţi fiind din SUA, Germania, Turcia şi Italia. Rolul lor este de a instrui forţele afgane. "Ne-am implicat în Afganistan şi suntem pregătiţi să rămânem" a subliniat Jens Stoltenberg. Preşedintele american Barack Obama a anunţat că 8400 de soldaţi americani vor rămâne în Afganistan până la începutul anului 2017 - în loc de 5500, cât era prevăzut iniţial.  „Un mesaj clar adresat duşmanului”, a declarat, la Kabul, generalul american John Nicholson, comandantul operaţiunii Resolute Support, afirmând că deţine „mijloacele necesare pentru desfăşurarea misiunilor de luptă împotriva terorismului şi de asistenţă pentru formarea forţelor afgane”
. 

Afganistanul a primit „un mesaj clar de susţinere” pentru forţele sale de securitate până în 2020, a declarat preşedintele afgan, Ashraf Ghani, la întoarcerea de la summit-ul NATO de la Varşovia.  „Până în anul 2020, NATO va finanţa forţele noastre militare cu până la 5 milioane de dolari pe an şi nu va trebui să operăm reduceri ale trupelor noastre” a subliniat şeful statului afgan. 

Afganistanul, care după retragerea forţelor internaţionale, la sfârşitul lui 2014, se confruntă constant cu atacuri sângeroase din partea talibanilor şi a altor grupuri de insurgenţi, se bazează pe sprijinul aliaţilor săi, în primul rând al americanilor, pentru a stăvili aceste atacuri. “În ultimele luni, am acceptat numeroase sacrificii, am cunoscut în fiecare zi doliul şi tristeţea în casele noastre, însă oricine speră să vadă Afganistanul distrus îşi va duce aceste „vise” cu el în mormânt” a avertizat Ashraf Ghani.  

Oficialul afgan îndemnat Pakistanul vecin „să pună capăt războiului său nedeclarat cu Afganistanul”. “Intenţiile noastre sunt paşnice şi noi am demonstrat-o, însă suveranitatea Afganistanului trebuie să fie respectată iar ţările vecine trebuie să înceteze să fie un refugiu pentru terorişti” a subliniat. Pakistanul este acuzat de a fi servit drept refugiu pentru numeroase grupări talibane care desfăşoară operaţiuni pe teritoriul afgan. “Am auzit multe vorbe frumoase în ultimii ani din partea Pakistanului, însă nu am văzut nimic concret” a menţionat preşedintele afgan. Supus presiunii internaţionale, avertizat de NATO şi de organizaţii precum Human Rights Watch, Ashraf Ghani a afirmat că “prezenţa copiilor soldaţi în rândul forţelor afgane nu este acceptabilă”
, însă nu a preciza ceva concret în sensul stopării situaţiei.  Toate părţile implicate în conflictul afgan au fost acuzate că înrolează minori care servesc, uneori, ca sclavi sexuali. 

Sprijin pentru lupta împotriva Statului Islamic

Liderii statelor membre ale NATO au decis ca Alianţa să pună la dispoziţie avioane de supraveghere şi instructori militari pentru sprijinirea coaliţiei internaţionale împotriva Statului Islamic după ce, un timp, Alianţa Nord-Atlantică a fost reticentă în a se implica în aceste eforturi. ''NATO are capabilităţi unice pentru a face diferenţa'' a afirmat Jens Stoltenberg. ''Vom furniza sprijin sporit partenerilor noştri astfel încât să poată proteja ţările şi respinge extremismul violent'' a adăugat.  Astfel, instructorii militari vor fi retrimişi în Irak, unde Alianţa Nord-Atlantică a fost prezentă în perioada 2004-2011. 

Liderii ţărilor NATO au convenit ''în principiu'' ca avioane de supraveghere AWACS să acorde sprijin forţelor coaliţiei internaţionale. Avioanele vor opera în spaţiul aerian internaţional şi în cel al Turciei ''pentru a supraveghea spaţiul aerian de deasupra Irakului şi Siriei''
 a precizat secretarul general NATO.

NATO: “Rusia să renunţe la sprijinul acordat rebelilor” din Ucraina

Secretarul general NATO, Jens Stoltenberg, i-a cerut Rusiei să pună capăt sprijinului militar, politic și financiar acordat rebelilor separatişti din estul Ucrainei.  ''Aliaţii sunt uniţi în sprijinul lor pentru suveranitatea şi integritatea teritorială ale Ucrainei. Nu recunoaştem şi nu vom recunoaşte anexarea ilegală şi nejustificată a Crimeei şi condamnăm destabilizarea deliberată de către Rusia a estului Ucrainei, unde zilnic au loc încălcări ale încetării focului'' a subliniat Jens Stoltenberg într-o conferinţă de presă comună cu preşedintele ucrainean Petro Poroşenko, după reuniunea la nivel înalt a Alianţei Nord-Atlantice. 

Încetarea focului în estul Ucrainei este fragilă, iar punerea în practică a unui plan de pace mai amplu - negociat la Minsk de Ucraina şi Rusia şi mediat de Germania şi Franța - întârzie. ''Cerem Moscovei să pună capăt sprijinului militar, politic şi financiar pentru separatişti. Toate părţile trebuie să implementeze deplin Acordurile de la Minsk''
 a afirmat Jens Stoltenberg. 

Stoltenberg: “NATO vrea dialog constructiv cu Mosocva, nu confruntare”

Alianţa Nord-Atlantică nu vrea confruntare militară, dar un dialog constructiv cu Moscova, a declarat secretarul general NATO, Jens Stoltenberg. Oficialul NATO a subliniat că, în pofida măsurilor de disuasiune luate de NATO, Rusia nu trebuie izolată. "Alianţa Nord-Atlantică nu reprezintă o ameninţare pentru nimeni. Nu vrem un nou Război Rece, nu vrem o nouă cursă a înarmării. Şi nu vrem confruntare militară. Consolidăm capacităţile de disuasiune şi apărare, dar, în acelaşi timp, încercăm să avem un dialog constructiv cu Rusia”
. 

Rusia este cel mai mare vecin, un membru permanent al Consiliului de Securitate al ONU. Joacă un rol important în gestionarea provocărilor din Europa şi din vecinătatea Europei. “Rusia nu poate şi nu trebuie să fie izolată" a subliniat Jens Stoltenberg. "Prin intensificarea activităţilor militare în Europa şi în apropierea Europei, avem interesul de a ajunge la un acord cu Rusia asupra direcţiilor pe care le avem în vedere. Trebuie să depunem toate eforturile pentru a evita interpretările eronate şi accidentele" a adăugat Jens Stoltenberg, cu menţiunea că măsurile luate de Alianţa Nord-Atlantică vor fi discutate în cadrul Consiliului NATO-Rusia programat după summit-ul de la Varşovia.

Tensiunile dintre NATO şi Rusia par să ia forma unei acumulări de infrastructură militară în Europa de Est. "Ca reacţie la staţionarea permanentă, chiar dacă prin rotaţie, a patru batalioane militare NATO în ţările baltice şi în Polonia, Rusia va desfăşura propriile grupuri armate în Districtul militar de vest" la frontiere ale ţărilor NATO a menţionat Dmitri Trenin, directorul filialei din Moscova a Centrului de analize Carnegie. "Asistăm, din nefericire, la revenirea tensiunilor politice şi militare în Europa după două decenii şi jumătate de absenţă a unor astfel de manevre" a subliniat Dmitri Trenin.  

Starea relaţiilor NATO-Rusia a fost descrisă de generalul ceh Petr Pavel, şeful Comitetului militar NATO. Generalul ceh a afirmat că Rusia încearcă să-şi restabilească statutul de putere mondială, menţionând că Moscova poate fi, în acelaşi timp, "concurent, adversar sau partener"
 al NATO. 

Obama: “Europa poate conta pe Statele Unite”

Europa va putea conta "întotdeauna" pe Statele Unite, a afirmat preşedintele Barack Obama la finalul summitului NATO de la Varşovia. "În zilele bune ca şi în cele proaste, Europa se poate bizui pe Statele Unite. Întotdeauna" a dat asigurări Barack Obama. Pe de altă parte, el le-a precizat aliaţilor că nu trebuie să se bazeze în întregime pe Statele Unite pentru securitatea lor.  "Fiecare trebuie să aibă grijă de sine şi să facă mai mult" în acest sens, a subliniat liderul de la Casa Albă, într-un mesaj sugestiv adresal ţărilor care tergiversează majorarea bugetului alocat apărării. 

Preşedintele Statelor Unite, Barack Obama, a subliniat că solidaritatea dintre SUA şi Uniunea Europeană nu va fi afectată de ieşirea Marii Britanii din blocul comunitar. Barack Obama a catalogat afirmaţiile potrivit cărora Occidentul ar fi fost puternic slăbit de votul de la referendumul din Marea Britanie drept o “hiperbolă”. Liderul de la Casa Albă a subliniat caracterul solid şi durabil al relaţiilor dintre Washington şi UE, pe care le-a apreciat drept “una dintre cele mai importante realizări economice şi politice din timpurile moderne”. “Aceasta este o realizare care trebuie păstrată“, numind Europa integrată “piatra de temelie a relaţiilor Statelor Unite cu lumea”
.

Barack Obama a apreciat summit-ul NATO desfăşurat la Varşovia ca fiind „probabil, cel mai important moment pentru Alianţă de la sfârşitul Războiului Rece”. Barack Obama a respins ipoteza unui pas înapoi, menţionând că este de  presupus că referendumul "va deveni realitate". Preşedintele american a afirmat că lecţia votulului din Regatul Unit este că “guvernele nu pot fi instituţii care acţionează de la distanţă”, dar că „trebuie să răspundă rapid temerilor şi nevoilor pe care le au oamenii”. La rândul său, preşedintele Consiliului European, Donald Tusk, a menţionat că „regretabilul vot al britanicilor ca ţara lor să părăsească UE” a fost un “un incident”, nicidecum începutul unui proces de destrămare europeană.

Preşedintele francez, François Hollande, şi-a exprimat îngrijorarea în legătură cu o posibilă "aducere în discuţie" a legăturilor dintre Statele Unite şi Europa după alegerile prezidenţiale din noiembrie 2016. "Alegerile care vor avea loc în Statele Unite nu trebuie să permită o astfel de aducere în discuţie"
 a declarat făcând aluzie la candidatul republican Donald Trump.

Ministrul Apărării de la Chişinău a cerut sprijinul NATO

Ministrul moldovean al apărării, Anatol Şalaru, a declarat că la summit-ul NATO de la Varşovia a solicitat sprijin din partea Alianţei Nord-Atlantice pentru retragerea trupelor ruse de pe teritoriul Republicii Moldova şi înlocuirea misiunii ruse de menţinere a păcii din regiunea transnistreană cu o misiune civilă, sub mandat ONU. În  context, Anatol Şalaru a invocat "acţiuni destabilizatoare din partea Rusiei" în Republica Moldova, subliniind necesitatea ca ţările din regiune care nu sunt membre NATO să fie sprijinite de Alianţă în efortul de a combate ceea ce a calificat drept "acţiuni ale războiului hibrid"
 rusesc. 

Anatol Şalaru a invitat ţările membre NATO să susţină iniţiativa Chişinăului de a transforma misiunea de menţinere a păcii din regiunea transnistreană într-o misiune civilă multinaţională şi să ceară Rusiei evacuarea armatei şi muniţiilor de pe teritoriul Republicii Moldova, în conformitate cu angajamentele internaţionale asumate. Din perspectiva Republicii Moldova, raporturile sale cu NATO și cu țările partenere sunt fundamentate pe patru valori şi principii: cooperarea, flexibilitatea, credibilitatea şi interoperabilitatea forţelor armate, a precizat Anatol Şalaru. Chişinăul dorește ca în cursul anului 2019 să găzduiască un exercițiu NATO/PfP de tip REGEX, care să servească drept platformă pentru realizarea unui centru de instruire regional permanent, a subliniat ministrul moldovean al Apărării. 

Anterior, Adunarea Parlamentara a OSCE a făcut apel la respectarea suveranităţii şi integrităţii teritoriale ale Republicii Moldova. Într-o rezoluţie finală a reuniunii de la Tbilisi,, Adunarea Parlamentară a OSCE a cerut retragerea trupelor militare ruse din Republica Moldova şi transformarea mecanismului actual de menţinere a păcii din stânga Nistrului într-o misiune civilă sub egida OSCE.  

Declaraţia finală a summit-ului de la Varşovia face referire la relaţiile dintre NATO şi Republica Moldova. "În Ţara Galilor, am extins Iniţiativa Defence and Related Security Capacity Building la Republica Moldova. De atunci, aliaţii şi partenerii au oferit expertiză şi consiliere în sprijinul procesului de reformă defensivă pentru a consolida capacităţile forţelor armate moldovene şi a sectorul apărării." "Vom continua să sprijinim dreptul tuturor partenerilor noştri de a face alegeri independente şi suverane cu privire la politica externă şi de securitate, fără presiune externă şi de constrângere. Rămânem angajaţi în sprijinirea integrităţii teritoriale, independenţei şi suveranităţii Armeniei, Azerbaidjanului, Georgiei şi Republicii Moldova"
. 
Moscova: “E absurd să se vorbească de ameninţări din partea Rusiei”

Sugestiile Alianţei Nord-Atlantice că Rusia ar reprezenta o ameninţare sunt "absurde", fiind "deformări" ale realităţii, a transmis Kremlinul, după ce preşedintele SUA, Barack Obama, a declarat că NATO trebuie să menţină sancţiunile împotriva Moscovei din cauza ingerinţelor în Ucraina. "Este absurd să vorbim despre ameninţări care ar veni din partea Rusiei în momentul în care zeci de persoane sunt ucise în mijlocul Europei şi când sute de oameni mor zilnic în Orientul Mijlociu" a declarat Dmitri Peskov, purtătorul de cuvânt al Kremlinului. "Trebuie să fii o organizaţie cu vederi înguste pentru a deforma lucrurile într-un astfel de mod" a adăugat. Rusia a fost deschisă dialogului cu NATO şi nu a considerat Alianţa Nord-Atlantică inamic, dar militari NATO şi armament au fost aduşi în apropierea frontierelor Rusiei, a subliniat Dmitri Peskov. "Noi nu ne apropiem de frontierele Alianţei Nord-Atlantice"
. 

Moscova a reacţionat astfel la un editorial publicat de preşedintele SUA, Barack Obama, în The Financial Times, cu ocazia summit-ului NATO. "La summit-ul NATO de la Varşovia, trebuie să reafirmăm determinarea - obligaţia pe care o avem în virtutea Articolului 5 al Tratatului Nord-Atlantic” - de a apăra orice stat membru al Alianţei. „Trebuie să consolidăm apărarea aliaţilor din centrul şi estul Europei, să intensificăm mijloacele de disuasiune şi să fim mai determinaţi în contracararea noilor tipuri de ameninţări, inclusiv a atacurilor cibernetice" a precizat preşedintele SUA. "Trebuie să acceptăm că Rusia poate fi concurent, adversar, interlocutor egal sau partener şi poate toate acestea în acelaşi timp"
 a adăugat.

Konstantin Kosaciov, preşedintele Comisiei pentru afaceri internaţionale din Consiliul Federaţiei a calificat summit-ul NATO de la Varşovia drept "un summit al înşelăciunii" întrucât, în opinia sa, cea mai răsunătoare decizie a reuniunii a fost luată în baza unor declaraţii false despre "ameninţarea rusă" "Nu ne temem de soldaţi, ci de politicienii care - ştiind foarte bine că nu există nici o amenințare din partea Rusiei - înşeală milioane de oameni. Summit-ul de la Varşovia este un summit al înşelăciunii". Prin deciziile pe care le-a luat, NATO "a cimentat al doilea zid, după cel al Berlinului, în Europa" întrucât "toate deciziile vin din logica de confruntare din timpul războiului rece: vom fi în siguranţă pentru că suntem mai puternici" a afirmat oficialul rus. Ministerul rus de Externe a afirmat că summit-ul NATO de la Varşovia a arătat că Alianţa Nord-Atlantică îşi concentrează eforturile pe ţinerea sub control ''a unei ameninţări inexistente dinspre Est'
.
Memento

Anterior summit-ului NATO de la Varşovia, preşedintele rus. Vladimir Putin. a declarat că este îngrijorat de faptul că în urma confruntării dintre Rusia şi Statele Unite, lumea este "târâtă într-o nouă dimensiune". "Oamenii nu simt nici un pericol şi este alarmant pentru mine. Putem vedea că târâm lumea într-o dimensiune cu totul nouă. Şi asta este problema" a declarat Vladimir Putin, la Forumul Economic Internaţional de la Sankt Petersburg.

Vladimir Putin a avertizat că sistemul american de apărare antirachetă în Europa are potenţialul de fi transformat într-un sistem ofensiv şi poate fi utilizat împotriva Federaţiei Ruse. "Nu ştiu către ce va conduce [instalarea sistemului de apărare antirachetă al SUA în Europa] dar ştiu sigur că va trebui să răspundem" a subliniat Vladimir Putin, adăugând că este sigur că, în orice caz, Rusia "va fi din nou acuzată de comportament agresiv, deşi este doar o reacţie". "Este clar că va trebui să ne asigurăm nu doar propria noastră securitate. Este vital pentru noi să fie asigurat echilibrul strategic în lume" a afirmat preşedintele rus. "Echilibrul strategic a asigurat o lume fără conflictele armate majore în ultimii 1970 de ani, şi este un lucru pozitiv, cu toate că se bazează pe o ameninţare reciprocă, dar a asigurat pacea globală pentru noi timp de mai multe decenii. Cum poate să fie distrus? Mi se pare că este foarte periculos. Sunt convins de asta " a afirmat Vladimir Putin. "Nu există nici o ameninţare nucleară din Iran, însă sistemul de apărare antirachetă în Europa continuă să fie dezvoltat, aşa că am avut dreptate când am spus că ne înşeală, ei nu sunt sinceri cu noi când se referă la presupusa ameninţare nucleară iraniană în timpul construcţiei sistemului de apărare antirachetă"
 a afirmat preşedintele Rusiei. "De fapt, au încercat să ne înşele din nou" a adăugat. Liderul de la Kremlin a amintit contextul în care au fost construite elementele sistemului de apărare antirachetă în România. "Ce au spus în mod constant?" Trebuie să ne protejăm de ameninţarea nucleară din partea Iranului. Unde e ameninţarea nucleară iraniană? Nu există!" "Ştim aproximativ în ce an americanii vor dezvolta o nouă rachetă, care va avea o rază nu doar de 500 km, dar mai mult, şi din acel moment vor pune în pericol potenţialul nostru nuclear"
 a subliniat Vladimir Putin. Preşedintele rus a mai afirmat că autorităţile din SUA, "în pofida tuturor obiecţiilor noastre, a tututor propunerile noastre de cooperare reală, nu doresc să coopereze cu noi, resping propunerile noastre şi acţionează în conformitate cu planurile lor".
Rusia vrea explicaţii pentru deciziile luate la summit-ul NATO

Rusia aşteaptă explicaţii din partea Alianţei Nord-Atlantice pentru deciziile luate cu ocazia summit-ului de la Varşovia, a afirmat ministrul rus de Externe, Serghei Lavrov. "Vrem să înţelegem deciziile luate de NATO cu ocazia summit-ului de la Varşovia" a declarat Serghei Lavrov. "Declaraţiile publice pe care le-am auzit nu ne multumesc. Există o dorinţă de a crea o imagine artificială a Rusiei inamice în scopul consolidării unităţii în cadrul NATO şi a poziţiei internaţionale a Alianţei Nord-Atlantice" a menţionat şeful dimpomaţiei ruse.

Alianţa Nord-Atlantică a aprobat, cu ocazia summit-ului de la Varşovia, planul de consolidare a prezenţei militare în Europa de Est prin desfăşurarea a mii de militari în România, Polonia şi în ţările baltice. De asemenea, NATO a preluat comanda asupra sistemului antirachetă din Europa. 
Consiliul NATO-Rusia

Reprezentanţii Alianţei Nord-Atlantice şi ai Rusiei au discutat la Bruxelles, în 13 iulie - la câteva zile după summit-ul NATO - despre întărirea militară a Alianţei pe flancul estic şi consecinţele pentru securitatea europeană a acestei decizii. Ambasadorul rus la NATO, Aleksandr Gruşko, a declarat că ţara sa va lua măsuri pentru refacerea echilibrului de forţe după această modificare importantă. Analişti de la Moscova susţin însă că principala ameninţare pentru Rusia este scutul anti-rachetă din România şi Polonia şi dau puţine şanse politicii de dialog pe care NATO vrea s-o promoveze în aceste condiţii. NATO şi Rusia au reluat, în primăvară, discuţiile la nivel de ambasadori, după tensiunile provocate de situaţia din Ucraina. În cadrul Consiliului NATO-Rusia,  Alianţa Nord-Atlantică a transmis nou un mesaj clar spre Moscova, în sensul că nu există contradicţii între întărirea apărării din statele membre şi dialogul cu Rusia. „Nu ne dorim un nou război rece în Europa” a afirmat secretarul general NATO. 
Reprezentanţii Alianţei Nord-Atlantice şi ai Rusiei au avut "discuţii utile şi deschise" a afirmat secretarul general NATO, cu precizarea că au fost prezentate deciziile summit-ului de la Varşovia şi a fost reiterat principiul respectării suveranităţii Ucrainei. "Am avut discuţii foarte utile. Am abordat unele dintre cele mai importante teme din agenda euro-atlantică. Acest lucru arată valoarea Consiliului NATO-Rusia" a subliniat Jens Stoltenberg.

În cadrul reuniunii, s-a discutat despre criza din Ucraina şi despre importanţa implementării depline a Acordului Minsk. Aliaţii au subliniat că susţin integritatea şi suveranitatea Ucrainei. "Toţi semnatarii Acordului Minsk trebuie să-şi respecte angajamentele, iar Rusia are o responsabilitate semnificativă în această privinţă" a precizat Jens Stoltenberg. Pe agenda discuţiilor au figurat şi măsuri de sporire a transparenţei şi de reducere a riscurilor. Alianţa Nord-Atlantică a prezentat Rusiei deciziile luate la summit-ul de la Varşovia. Delegaţia Rusiei a propus măsuri de garantare a securităţii în zona Mării Baltice. "Salut faptul că Rusia semnalează intenţia aplicării unor măsuri de diminuare a riscurilor" a subliniat Jens Stoltenberg.

Cele două delegaţii au discutat şi despre măsurile de stabilizare a Afghanistanului. Consiliul NATO-Rusia rămâne un forum de dialog foarte important a punctat Jens Stoltenbeg. "Am avut o oportunitate importantă de a ne clarifica reciproc poziţiile"
 a concluzionat secretarul general NATO.

Consiliul NATO-Rusia a încercat să aplaneze o parte din conflictele apărute între cele două părţi, în special în contextul tensiunilor din Ucraina. „Regăsirea încrederii între cele 28 de ţări NATO şi Rusia este sarcina de bază a Consiliului NATO-Rusia, creat în 2002”
. Membrii Alianţei Nord-Atlantice denunţă, între altele, sprijinul Rusiei pentru separatiştii din estul Ucrainei şi anexarea Crimeei. Moscova, pe de altă parte, acuză Alianţa că înarmează ţările din estul Europei. Însă, dincolo de tensiunile din Europa de Est, ambele părţi au interese comune. Lupta împotriva terorismului şi a proliferării armelor de distrugere în masă sunt doar două dintre acestea. În Siria, atât avioanele de luptă occidentale, cât şi cele ruseşti atacă poziţii ale Statului Islamic. 
John Kerry la Moscova

Secretarul american de Stat, John Kerry, a întreprins o vizită oficială la Moscova în perioada 14-15 iulie, unde a avut întâlniri cu preşedintele Vladimir Putin şi cu ministrul rus de Externe, Serghei Lavrov. Într-un comunicat publicat anterior, Ministerul rus de Externe a subliniat importanţa problemelor legate de soluţionarea crizei din Ucraina şi implementarea Acordului de la Minsk, dar şi a schimbul de opinii privind alte probleme regionale, inclusiv conflictul din zona Nagorno-Karabakh, situaţia din Orientul Mijlociu şi din Africa de Nord, din Afganistan şi din Peninsula Coreea.
În prima zi a vizitei la Moscova, secretarul de stat american, John Kerry, a avut o întrevedre cu presedintele Rusiei, Vladimir Putin, despre situatia din Siria. În cadrul întrevederii de trei ore cu preşedintele rus, John Kerry şi-a exprimat îngrijorarea în legatură cu continuarea ostilităţilor din Siria în pofida înţelegerilor anterioare de încetare a focului. Potrivit purtatorului de cuvânt al Departamentului de stat, John Kerry a discutat despre „creşterea presiunii asupra grupărilor teroriste Statul Islamic şi Jabhat al Nustra, filiera siriană a grupării Al Quaeda”
. În timpul întâlnirii cu presedintele rus, Vladimir Putin, secretarul american de stat, John Kerry, a cerut implicare mai activă a Rusiei împotriva gruparilor teroriste Statul Islamic şi Dzhebhat en-Nusra, a precizat Departamentul de Stat al SUA. “Şeful Departamentului de politică externă al SUA a remarcat că „eforturile diplomatice privind Siria nu pot continua la nesfârşit” a declarat purtătorul de cuvânt al Departamentului de Stat al SUA, John Kirby, referitor la rezultatele primei runde de consultari între liderul de la Kremlin şi John Kerry. Purtătorul de cuvânt a afirmat că scopul întâlnirii lui John Kerry cu Vladimir Putin este „sporirea eforturilor de restabilire a armistiţiului naţional în Siria şi crearea de condiţii care să permită reluarea discuţiilor asupra unei tranziţii politice între opoziţie şi regimul  al-Assad”. Potrivit Departamentului de Stat, John Kerry a acuzat conducerea siriana de încălcarea încetării focului şi şi-a exprimat „îngrijorarea” cu privire la “mersul lucrurilor în Siria”
.

Potrivit The Washington Post, scopul întâlnirii lui John Kerry cu Vladimir Putin a fost “negocierea unui acord cu privire la coordonarea atacurilor aeriene ale coaliţiei conduse din SUA în Siria cu cele ale Rusiei”. În prezent coordonarea se face prin cele două centre de reconciliere a părţilor - la baza ruseasca Hmeymim şi la baza americana din Amman. Documentul publicat de The Washington Post arată că Statele Unite propun înfiinţarea unui nou organism - Joint Implementation Group (JIG) - cu participare militară rusă şi americană. “JIG trebuie să fie corpul responsabil de coordonare a loviturilor aeriene americane şi ruse asupra teroriştilor”
. În a doua zi a vizitei la Moscova, John Kerry şi Serghei Lavrov au discutat timp de câteva ore, în cursul diminuţii, cu privire la dosarul sirian, în care Washington-ul cere Moscovei o cooperare militară mai strânsă. Întrevederile dintre ministrul rus de Externe, Serghei Lavrov, şi secretarul de stat american, John Kerry, care au devenit frecvente în utlima perioadă, indică dorinţa părţilor de a-şi coordona acţiunile în momentele-cheie.
Federaţia Rusă şi SUA vor deveni parteneri în combaterea terorismului şi în aplanarea conflictelor regionale - sunt concluziile discuţiilor purtate de Vladimir Putin şi John Kerry la Moscova. Preşedintele Rusiei şi secretarul american de stat au convenit să sporească presiunile asupra organizaţiilor teroriste, cu precădere asupra Statului Islamic şi Jabhat an-Nusra. La începutul discuţiilor, Vladimir Putin a precizat că în Siria cooperarea dintre Rusia şi Statele Unite nu se limitează doar la combaterea terorismului. Spre exemplu, Rusia a reuşit să obţină eliberarea americanului Kevin Patrick Dawes, în vârstă de 33 de ani, care a fost arestat în Siria pentru pătrundere ilegală pe teritoriul ţării. În urma intervenţiei Moscovei pe lângă autorităţile siriene, cetăţeanul american a fost eliberat. "La solicitarea voastră lucrăm în această direcţie şi sperăm în continuare că, în cazurile în care vom avea o problemă, partea americană ne va răspunde cu aceeaşi atitudine constructivă"
 a menţionat Vladimir Putin în timpul întâlnirii cu John Kerry. 
La rândul său, secretarul american de stat a declarat că ambele state pot rezolva împreună multe probleme. “SUA şi Rusia se află într-o perioadă în care pot face multe lucruri împreună, spre binele întregii lumi. Nu e vorba doar despre Siria sau Ucraina, dar şi despre alte regiuni, în care am putea obţine victorii importante"
 a subliniat John Kerry, adăugând că acest punct de vedere este împărtăşit şi de preşedintele SUA, Barack Obama. Legat de problema Siriei, Vladimir Putin şi John Kerry au discutat despre necesitatea extinderii funcţionării armistiţiului asupra întregului teritoriu al ţării, precum şi condiţiile restabilirii dialogului dintre guvern şi opoziţia siriană. 

Colaborare SUA-Rusia împotriva Statului Islamic

Statele Unite ale Americii intenţionează să colaboreze cu Rusia în lupta împotriva grupării teroriste Stat Islamic şi afiliaţilor Al-Qaida în schimbul încetării atacurilor asupra rebelilor sirieni de către armata lui Bashar al-Assad. Oficiali americani au declarat că se află în tratative cu forţele opoziţiei pentru ca acestea să se distanţeze de gruparea Frontul Al-Nusra, afiliată Al-Qaida, scopul fiind evitarea situaţiei de a fi vizate de raiduri aeriene. Atât Frontul al-Nusra, cât şi Stat Islamic sunt considerate a fi în afara legii de către Organizaţia Naţiunilor Unite şi tratate drept ţinte legitime de către Washington şi Moscova. Statele occidentale au trimis consultanţi în materie de securitate care cooperează cu Administraţia de la Damasc în combaterea terorismului a afirmat Bashar al-Assad.  

Anterior, Rusia a suspectat că Statele Unite utilizează Frontul Al-Nusra pentru înlăturarea regimului al-Assad, a afirmat ministrul rus de Externe, Serghei Lavrov. "Există impresia că avem de-a face cu un fel de joc, în care Frontul al-Nusra ar fi protejat într-un fel, pentru a fi folosit la înlăturarea regimului sirian"
 a declarat Serghei Lavrov cu ocazia Formului economic de la Sankt-Petersburg. Statele Unite au cerut Rusiei să evite atacarea poziţiilor Frontului al-Nusra pentru a nu fi loviţi de combatanţi ai opoziţiei moderate din Siria.

Anterior summit-ului de la Varşovia, Barack Obama şi Vladimir Putin au discutat telefonic despre războiul din Siria şi implicarea Moscovei în criza din Ucraina. Vladimir Putin i-a cerut omologului său american „să tragă o linie clară între grupările rebele siriene moderate şi cele extremiste” s-a precizat într-un comunicat al Kremlinului. La rândul său, Barack Obama i-a cerut liderului rus „să pună mai mult presiune pe regimului sirian”, pentru ca „acesta să respecte un acord de încetare a ostilităţilor” a transmis Casa Albă. Situaţia din Ucraina a fost un alt subiect major al discuţiei între cei doi şefi de stat. Barack Obama i-a cerut liderului de la Kremlin să oprească "semnificativa intensificare" a luptelor din estul Ucrainei şi „să se conformeze prevederilor Acordului de la Minsk”
. 

LOVITURĂ DE STAT EŞUATĂ ÎN TURCIA

În seara de 15 iulie o facţiune a armatei turce a încercat să preia puterea politică prin înlăturarea administraţiei Erdogan. "Armata turcă a preluat în totalitate controlul asupra structurilor politico-administrative ale ţării, pentru a reinstaura ordinea constituţională, drepturile omului şi libertăţile" se preciza într-un comunicat publicat pe site-ul Statului Major al Armatei. „Respectăm toate angajamentele internaţionale ale Turciei”
 se menţiona în comunicat. Ministrul turc al Apărării, İsmet Yılmaz, a apreciat comunicatul ca având ‘un “caracter pirat”.
A fost instituită legea marţială şi starea de asediu în toată ţara. În baza legii marţiale au fost închise porturile şi aeroporturile, iar cetăţenii au fost anunţaţi să rămână în locuinţe. Pe străzile din Istanbul s-au auzit focuri de armă, iar turiştii au fost blocaţi în hoteluri de către soldaţi. Premierul Binali Yildirim a confirmat că este în curs o tentativă de lovitură de stat operată de o parte a Armatei, dar a promis că nimic nu va aduce atingere democraţiei, făcând apel la calm. De asemenea, a subliniat că forţele de securitate fac tot ce este necesar pentru a rezolva situaţia.  
Posturile de televiziune şi agenţia de presă Anadolu au transmis că generalul Hulusi Akar, şeful Statului Major al Armatei, a fost luat ostatic de un grup de militari care încearcă o lovitură de stat. A fost restricţionat accesul la Facebook, Youtube şi Twitter.  Postul public de televiziune TRT a anunţat că un “consiliu de pace” conduce Turcia şi a difuzat imagini cu tancuri prezente în apropierea aeroportului Ataturk şi cu baraje militare pe un pod peste Bosfor. La Ankara s-au auzit focuri de armă, iar avioane de luptă şi elicoptere au fost văzute la locul incidentului. Martori oculari din Istanbul au relatat că “au observat mai multe elicoptere militare în aer”
. Toate zborurile spre şi dinspre Istanbul au fost anulate. Potrivit NTV, cele două poduri din Istanbul peste Bosfor au fost închise traficului. Postul de televiziune a difuzat imagini cu tancuri la intrarea aeroportului Ataturk din Istanbul.

Avioane de luptă turce au doborât deasupra Ankarei un elicopter militar folosit de facţiunea militară care a lansat aşa-numita lovitură de stat. Martorii oculari au relatat că au auzit două explozii puternice în centrul capitalei Turciei, iar tancuri preluate de facţiunea rebelă au deschis focul în apropiere de clădirea Parlamentului. „Soldaţii desfăşuraţi pe străzile din Istanbul au tras asupra mulţimii, în timp ce la Ankara 17 poliţişti au fost ucişi. Avioane F16 au doborât elicoptere aparţinând facţiunii care a organizat tentativa de lovitură de stat”
. 
Preşedintele Recep Tayyip Erdogan, acuzat de derivă autoritară şi de jocuri dubioase cu Statul Islamic, a luat cuvântul mai târziu, apărând la televiziunea publică prin aplicaţia FaceTime. Preşedintele Erdogan s-a adresat cetăţenilor turci denunţând rebeliunea unei minorităţi din rândul Armatei. „Nu cred că aceşti pucişti vor reuşi”
 a adăugat liderul de la Ankara, cerându-le concetăţenilor săi să iasă în stradă pentru a se opune tentativei de lovitură de stat. Postul CNN Turk a transmis că preşedintele ţării, Recep Tayyip Erdogan, se află în siguranţă. Tot via FaceTime s-a adresat şi fostul preşedinte al Turciei, Abdullah Gul, pentru a cere să fie restabilită democraţia. 

Numeroşi turci au ieşit pe străzi, în pofida legii marţiale în vigoare. Martorii ocular au relatat că mulţimea a umplut străzile din Istanbul. Unii s-au suit pe tancurile staţionate în Istanbul. Forţele de poliţie au ripostat cu gaze lacrimogene şi s-au înregistrat  incidente violente.
Recep Tayyip Erdogan a susţinut că lovitura de stat militară a fost coordonată de simpatizanţii clericului musulman Fethullah Gülen, adversarul său care locuieşte în Statele Unite. "Această acţiune are rolul de a încuraja instituirea unei structuri paralele"
 a afirmat Recep Tayyip Erdogan, sugerând că s-ar pregăti instalarea la putere a adversarului său, Fethullah Gülen. Preşedintele Turciei a acuzat. în repetate rânduri. că Fethullah Gülen, stabilit în SUA, încearcă să genereze revolte în rândul armatei şi sistemului judiciar turc. Mişcarea lui Fehtullah Gülen a negat orice implicare în tentativa de lovitură de stat. Clericul musulman Fethullah Gulen a sugerat că tentativa de înlăturare de la putere a preşedintelui Erdogan ar fi putut fi o înscenare. "Există o mică şansă, există posibilitatea să fi fost o lovitură de stat înscenată" a declarat Gulen, adăugând  că "ar putea fi un motiv pentru acuzaţii şi asocieri". Clericul musulman a mai afirmat că democraţia nu poate fi realizată printr-o acţiune militară, dar, oe de altă parte, a criticat administraţia Erdogan. "Se pare că nu au toleranţă pentru orice mişcare, grup sau organizaţie care nu se află sub controlul lor total"
 a precizat Gulen. Fethullah Gülen este un fost aliat al lui Erdogan, lider al Mişcării Gülen (Hizmet). S-a stabilit în Pennsylvania după ce a căzut în dizgraţie.    
Tentativa de lovitură de stat a intervenit pe fondul tendinţelor autoritariste ale administraţiei Erdogan - criticată pentru încălcările libertăţilor civice, înscriindu-se în tendinţa armatei de a proteja ordinea laică. Criza a stârnit preocupare privind stabilitatea sistemului politic turc.

Republica Turcia a fost fondată în anul 1923 de Mustafa Kemal Ataturk - fost comandant militar care a introdus o serie de reforme politice în spiritul ideologiei naţionalismului democratic şi secularismului radical. Noua ideologie - numită kemalism - a constat în introducerea unei serii de principii de ordin politic, social, cultural şi religios având ca rol detaşarea ordinii constituţionale a noii Republici Turcia de fostul Imperiu Otoman. Kemal Ataturk a promovat principii constituţionale de tip occidental, introducând norme democratice şi susţinând crearea unui stat de drept, cu drepturi civice. Principiul central al kemalismului este secularismul pur în societatea turcă, cu impact asupra tuturor aspectelor vieţii sociale, inclusiv prin accesul tuturor cetăţenilor la educaţie gratuită.  În mod tradiţional, armata turcă se consideră garantul kemalismului şi, începând cu anul 1960, a intervenit de mai multe ori pentru înlăturarea administraţiilor politice, motivaţia fiind apărarea democraţiei şi a ordinii laice de tendinţele de islamizare. De fiecare dată,  după o anumită perioadă, armata turcă a predat puterea structurilor politice.
Tentativa de lovitură de stat militară a eşuat. S-a soldat cu aproape 200 de morţi,  reprezentând o puternică sursă de îngrijorare privind stabilitatea sistemului constituţional turc. În ultimii ani, preşedintele Recep Tayyip Erdogan a fost criticat frecvent, inclusiv de Uniunea Europeană şi de Statele Unite, pentru o serie de măsuri care tind să afecteze sistemul democratic şi libertăţile civice. Partidul Dreptăţii şi Dezvoltării (AKP), aflat la guvernare în Turcia, a fost construit pe bazele ideologiei islamice, dar susţine că a abandonat această doctrină în favoarea "democraţiei conservatoare". Criticii susţin însă că AKP - care are majoritate în Parlament, fiind condus oficial de premierul Binali Yıldırım, dar informal de preşedintele Recep Tayyip Erdogan - are tendinţe islamizante, manifestate prin măsuri de tip autoritarist, inclusiv prin îngrădirea libertăţii presei. "Tentativa de lovitură de stat împotriva preşedintelui Recep Tayyip Erdogan reprezintă culminarea stării generale de nemulţumire faţă de politicianul care conduce Turcia din anul 2003. Turcia s-a confruntat cu numeroase probleme în ultimul an. A fost scena a zeci de atentate sinucigaşe soldate cu peste 300 de morţi (...). Pe plan intern, Recep Erdogan şi formaţiunea sa cu tendinţe islamiste par să fie din ce în ce mai autocraţi, stigmatizând în mod constant criticii şi conducând în mod autoritarist. Administraţia de la Ankara a schimbat de mai multe ori cadrele în armată şi poliţie"
. 

În luna aprilie, preşedintele SUA, Barack Obama, a criticat încălcările libertăţii presei în Turcia. Recep Tayyip Erdogan a recţionat, denunţând declaraţii făcute "prin spatele" său, care s-ar înscrie în eforturile de "divizare" a Turciei. "Criticile la adresa Turciei au scopul de a diviza, de a dezmembra şi, dacă ar fi posibil, de a înghiţi Turcia. Cineva de sus îşi face jocurile pe seama Turciei" a afirmat, în epocă, Erdogan. Liderul turc făcea aluzie la situaţia principalului său adversar politic, clericul musulman Fethullah Gülen, un fost aliat, lider al Mişcării Gülen (Hizmet), stabilit în Pennsylvania după ce a căzut în dizgraţie. Fethullah Gülen este acuzat că se află în spatele opoziţiei din Turcia, iar Recep Tayyip Erdogan consideră că rivalul său politic s-ar bucura de susţinerea Washingtonului. De asemenea, preşedintele turc este nemulţumit de faptul că Statele Unite oferă susţinere miliţiilor kurde din Siria şi Irak, în contextul conflictului dintre Ankara şi mişcarea separatistă Partidul Muncitorilor din Kurdistan. "Recep Erdogan şi-a făcut mulţi duşmani, inclusiv în armată, în cei 13 ani de când conduce Turcia (...). Sute de ofiţeri au fost condamnaţi la închisoare, inclusiv mulţi acuzaţi de comploturi pentru lovituri de stat"
. 


Deşi lovitura de stat a eşuat, Turcia a devenit o ţară instabilă într-o regiune marcată de crize. "Evenimentele de vineri 15 iulie lasă în suspans unele dintre principalele priorităţi ale Statelor Unite şi Europei, care se bazează pe Turcia în combaterea reţelei Stat Islamic, în limitarea afluxului de imigranţi din Siria şi în găzduirea serviciilor de spionaj americane şi a efectivelor NATO care depun eforturi pentru oprirea crizelor din Orientul Mijlociu". Potrivit preşedintelui Institutului de analize Consiliul pentru Relaţii Externe, Richard Haass, "Tentativa de lovitură de stat generează o dilemă pentru Statele Unite şi pentru ţările europene: să susţină un complot nedemocratic ori un lider politic din ce în ce mai nedemocratic?". Pentru mulţi membri ai administraţiei de la Washington, această dilemă apare în plan secund, principala preocupare fiind dacă Turcia va fi un partener de încredere în combaterea organizaţiei teroriste Statul Islamic, o ţară care să găzduiască trupe americane şi un interlocutor stabil în cea mai volatilă regiune a lumii. "Riscul este ca această spirală a violenţelor să scape de sub control şi să se transforme într-un război civil"
 a atenţionat Eric Edelman, fost ambasador american în Turcia.

În ultimii ani, acţiunile de reprimare a opoziţiei aplicate de administraţia Erdogan au nemulţumit aliaţii din NATO. "Ţările europene au multe motive de preocupare, dat fiind că în urmă cu doar câteva luni au semnat un acord cu Recep Erdogan prin care oferă Turciei şase miliarde de dolari pentru găzduirea imigranţilor sirieni şi oprirea trecerii lor spre Occident" potrivit The New York Times. "Prelungirea instabilităţii în Turcia va bloca eforturile secretarului de stat american, John Kerry, de aplicare a armistiţiului în Siria şi riscă să ameninţe capacitatea SUA de a efectua operaţiuni din baza militară Incirlik, de unde sunt lansate raidurile contra reţelei teroriste Statul Islamic" a menţionat cotidianul american.

Fethullah Gülen a condamnat tentativa de lovitură de stat

Predicatorul Fethullah Gülen, inamicul declarat al preşedintelui turc Recep Tayyip Erdogan, a condamnat, din Statele Unite, „în termeni foarte duri” tentativa de lovitură de stat iniţiată în Turcia de o facţiune a Armatei. „Am suferit multe lovituri de stat militare în ultimii 50 de ani şi consider extrem de jignitor faptul că sunt acuzat că am vreo legătură cu această tentativă. Resping categoric aceste acuzaţii” a precizat, într-un comunicat, Fethullah Gülen, care a fost acuzat de preşedintele turc Erdogan că are legătură cu soldaţii pucişti. „Condamn tentativa de lovitură de stat militară din Turcia în termenii cei mai duri” a subliniat imamul. „Instaurarea unui guvern nu trebuie să se facă decât în urma unui proces electoral liber şi corect”
 a menţionat. Preşedintele turc l-a acuzat pe predicator, care trăieşte izolat într-o regiune muntoasă din statul american Pennsylvania din 1999, că ar fi instigatorul puciului.

Cei doi au fost aliaţi în trecut, când Erdogan a profitat de reţeaua lui Gülen pentru a-şi consolida puterea. Dar, Gülen a devenit „inamicul public numărul unu” al liderului de la Ankara după un scandal de corupţie izbucnit la sfârşitul anului 2013, care a afectat cercul intim al preşedintelui. De atunci, Erdogan îl acuză pe imam că ar fi pus la punct un „stat paralel” menit să-l dea jos de la putere, acuzaţie pe care „güleniştii” o neagă în mod categoric.  
Reacţii internaţionale

 
Preşedintele Statelor Unite, Barack Obama, le-a cerut tuturor părţilor din Turcia să susţină guvernul turc „democratic ales” al preşedintelui Recep Tayyip Erdogan, potrivit unui comunicat al Casei Albe. Totodată, Barack Obama a cerut „să se dea dovadă de reţinere şi să se evite violenţa sau baia de sânge” în Turcia, unde civili şi poliţişti au fost ucişi la Ankara şi unde soldaţii au tras în mulţime la Istanbul. Preşedintele Statelor Unite a fost informat cu privire la situaţia din Turcia. „Echipa preşedintelui pentru securitate naţională l-a informat pe acesta cu privire la situaţia în desfăşurare în Turcia. Preşedintele Obama va fi informat în mod regulat cu privire la evenimentele din Turcia” a declarat purtătorul de cuvânt al Casei Albe. 

Barack Obama, a discutat telefonic cu secretarul american de stat, John Kerry, despre evenimentele din Turcia. Oficialii americani au afirmat că toate părţile ar trebui să sprijine guvernul turc ales în mod democratic, să demonstreze reţinere şi să evite orice fel de violenţă sau vărsare de sânge, a precizat Casa Albă. „Secretarul de stat a subliniat că Departamentul de Stat va continua să se concentreze pe securitatea şi siguranţa cetăţenilor americani aflaţi în Turcia. Preşedintele Obama i-a cerut secretarului de stat Kerry să-l ţină la curent cu evoluţia evenimentelor din Turcia” se mai arată în comunicatul Casei Albe. Secretarul de stat al SUA, John Kerry, aflat la Moscova, a declarat că a fost, la rândul său, informat cu privire la derularea evenimentelor, exprimându-şi speranţa că va fi menţinută stabilitatea în Turcia. Pe de altă parte, Departamentul de Stat al Statelor Unite a emis un comunicat prin care a sfătuit cetăţenii anericani aflaţi în Turcia să rămână „pe loc şi la adăpost, în locuinţe sau camere de hotel”. „Cetăţenii americani aflaţi în Turcia sunt sfătuiţi să se adăpostească acolo unde se află şi să nu iasă pe străzi, precum şi să îşi informeze familiile şi prietenii despre situaţia în care se află, atunci când este posibil”
 se arată în comunicatul Departamentului de Stat.
Secretarul general al ONU, Ban Ki-moon, a cerut o revenire rapidă şi pacifistă a puterii civile în Turcia. „Interferenţele militarilor în afacerile oricărui stat sunt inacceptabile”, a declarat Ban într-un comunicat. „Este crucială reinstaurarea puterii civile şi a ordinii constituţionale, în mod rapid şi pacifist şi în acord cu principiile democraţiei”
 a adăugat.

Secretarul general NATO, Jens Stoltenberg, a lansat un apel la păstrarea calmului şi a îndemnat la reţinere. Jens Stoltenberg a solicitat, în acelaşi timp, să fie respectate instituţiile democratice şi Constituţia Turciei. Stoltenberg a precizat că a vorbit la telefon cu ministrul turc de Externe, Mevlüt Çavuşoğlu, şi că urmăreşte cu îngrijoare evenimentele din Turcia. Secretarul general al Alianţei Nord-Atlantice a amintit, totodată, că Turcia este un aliat important al NATO.

Uniunea Euopeană a făcut apel la o „revenire rapidă a ordinii constituţionale în Turcia”, într-un comunicat al preşedintelui Consiliului European, Donald Tusk, preşedintelui Comisiei Europene, Jean-Claude Juncker, şi  şefului diplomaţiei europene, Federica Mogherini. Înaltul reprezentant al Uniunii Europene pentru politică externă, Federica Mogherini, a declarat că se află în contact cu Delegaţia UE la Ankara, unde are loc tentativa de lovitură de stat. Oficialul european a făcut apel la calm. „Sunt în contact permanent cu Delegaţia UE de la Ankara şi sunt în legătură cu Bruxelles-ul de aici, din Mongolia. Fac apel la calm şi la respect faţă de instituţiile democratice”
 a afirmat Federica Mogherini la summitul UE-Asia. 
Rusia “este extrem de îngrijorată” de situaţie, a declarat purtătorul de cuvânt al Kremlinului, Dmitri Peskov. "Escaladarea crizei politice în Turcia, pe fondul riscurilor teroriste din această ţară şi a conflictelor regionale, generează riscuri suplimentare pentru stabilitatea regională şi internaţională". Dmitri Peskov a menţionat că preşedintele Vladimir Putin este „informat în mod constant”. Aflat în vizită la Moscova, secretarul de Stat american, John Kerry, a afirmat că speră “în pace, stabilitate şi în continuitatea” puterii din Turcia. Omologul său rus, Serghei Lavrov, a făcut apel la cetăţenii turci „să evite orice înfruntare ucigaşă” şi a solicitat ca problemele Turciei „să fie rezolvate respectându-se Constituţia”. John Kerry şi Serghei Lavrov, care au avut peste 12 ore de negocieri consacrate Siriei, au apărut împreună în faţa presei în momentul anunţării tentativei de lovitură de stat din Turcia. 
Vladimir Putin "a subliniat că Rusia consideră inacceptabile acţiunile anti-constituţionale şi folosirea forţei" şi a transmis "condoleanţe pentru numeroasele victime din rândul civililor şi a forţelor de ordine care se opun complotiştiilor," se afirmă într-un comunicat transmis de Kremlin. Preşedintele rus le-a cerut instituţiilor statului să se axeze pe asigurarea securităţii cetăţenilor ruşi aflaţi în Turcia, a declarat Dmitri Peskov. “Preşedintele a dispus măsurile ce se impun, solicitând instituţiilor să se concentreze în mod special pe securitatea cetăţenilor ruşi şi crearea condiţiilor necesare pentru revenirea acestora în ţară”
.

Referindu-se la posibilitatea ca Rusia să-i acorde azil politic preşedintelui turc, Recep Tayyip Erdoğan, purtătorul de cuvânt al Kremlinului, Dmitri Peskov, a precizat că o astfel de decizie poate fi luată doar de preşedintele rus - estimând, pe de altă parte, că este prematur să se aibă în vedere o astfel de eventualitate. “În situaţia dată, nu se pot face afirmaţii ipotetice, acest subiect poate fi examinat în cazul în care se va primi o astfel de solicitare”
 a precizat Dmitri Peskov.

Preşedintele Comisiei pentru Afaceri Externe din cadrul Consiliului Federaţiei - Camera superioară a Parlamentului rus, Konstantin Kosacev, a enunţat câteva dintre cauzele care au dus la tentativa de lovitură militară de stat din Turcia. Acesta consideră că preşedintele turc s-a îndepărtat de principiile politice ale lui Mustafa Kemal Atatürk şi i-a înlăturat pe militari de la putere. „Una dintre principalele nemulţumiri ale generalilor este îndepărtarea autorităţilor de la Ankara de la „singura învăţătură corectă”, a tatălui statului modern turc, Mustafa Kemal Atatürk, fiind deranjaţi şi de islamismul moderat al actualului preşedinte” a afirmat Kosacev. Senatorul rus consideră că o altă cauză a izbucnirii conflictului este „supărarea mai pragmatică din cauza îndepărtării militarilor de la puterea reală, de care ei beneficiau, înainte de venirea la conducere a lui Erdogan”. Kosacev şi-a exprimat regretul faţă de faptul că disputa pentru putere în Turcia nu este soluţionată pe cale constituţională, dar în stradă, mai ales când mor oameni. „Exemplul Ucrainei a confirmat în mod cert cât de anevoiasă este această cale” a adăugat Kosacev. „Rusia urmăreşte evoluţia evenimentelor, respectând suveranitatea Turciei şi fără să se amestece în disputele ei interne. Principalul lucru este ca, în momentul de faţă, să se asigure securitatea cetăţenilor ruşi şi a conaţionalilor noştri care se află în Turcia. Este regretabil faptul că se întâmplă din nou aşa ceva, în ultima perioadă. Măsurile necesare au fost deja luate de preşedintele rus, Vladimir Putin, şi sunt puse în aplicare de Ministerul Afacerilor Externe al Rusiei. Rămâne să sperăm că nu va fi nevoie să mobilizăm Ministerul rus pentru Situaţii de Urgenţă şi cu atât mai puţin Ministerul rus Apărării” a precizat parlamentarul rus. „Ţin să doresc poporului Turciei pace şi calm, de care avem nevoie cu toţii”
. 

Preşedintele Bosniei-Herţegovina, Bakir Izetbegovic, a transmis, în noaptea în care s-a derulat tentative de lovitură de stat, susţinerea pentru guvernul Turciei a democraţiei din această ţară. De asemenea, Bakir Izetbegovic a precizat că “sprijină guvernul ales al Turciei şi pe prietenul său, Recep Tayyip Erdoğan, preşedintele Turciei prietene”
. 
La sediul guvernului Serbiei a avut loc o reuniune de urgenţă, convocată de premierul sârb, Aleksandar Vucic, în urma evenimentelor din Turcia, a precizat ministrul sârb de Interne, Nebojša Stefanovic cu menţiunea că se aşteaptă ca întâlnirea să se desfăşoare până noaptea târziu, întrucât “ceea ce se întâmplă în Turcia are consecinţe importante pentru tot ceea ce se întâmplă în Serbia” - criza imigranţilor şi alte provocări care vizează securitatea. „Situaţia actuală este gravă, necesită determinare şi măsuri responsabile” a apreciat, adăugând că “în mod clar”, în evoluţiile din Turcia sunt implicate servicii străine. „Şi noi analizăm ce măsuri vom lua pentru ca țara noastră să fie pe deplin sigură” a precizat Aleksandar Stefanovic. „Este total ipocrită afirmaţia că lovitura de stat s-a organizat pentru a se proteja ordinea democratic şi cred că ne este clar tuturor ce se întâmplă astăzi în Turcia”
 a subliniat ministrul sârb de Interne. 
Franţa a solicitat „evitarea oricărei violenţe” şi „respectarea ordinii democratice” în Turcia. Ministerul francez de Externe le-a cerut „francezilor aflaţi în Turcia să nu iasă din case”
.

“Grecia sprijină guvernul ales al Turciei” au transmis oficialii de la Atena. Consilierii diplomatici ai premierului elen, Alexis Tsipras, au avut convorbiri cu consilierii preşedintelui turc, Recep Tayyip Erdoğan, exprimând sprijinul Greciei pentru guvernul constituţional şi ales de la Ankara.  Grecia “condamnă lovitura de stat”
 a precizat purtătorul de cuvânt al guvernului elen, Olga Gerovasili..

Şeful diplomaţiei iraniene, Mohammad Javad Zarif, a exprimat „marea îngrijorare” a ţării sale. „Ne exprimăm marea îngrijorare în legătură cu evenimentele din Turcia. Stabilitatea, democraţia şi securitatea turcilor reprezintă o prioritate” a afirmat, subliniind „necesitatea menţinerii unităţii”
 în această ţară. 
Premierul belgian Charles Michel le-a transmis cetăţenilor ţării sale, aflaţi în Turcia, „să rămână în locuinţe”. Ministerul belgian de Externe le-a recomandat turiştilor „să rămână pe loc, în interior, până când se va clarifica situaţia”
. 
Erdogan: tentativa de puci, “o trădare” orchestrată de Fethullah Gülen

Sâmbătă 16 iulie, preşedintele turc, Recep Tayyip Erdogan, a denunţat „o trădare” a soldaţilor pucişti, pe care i-a acuzat de legături cu inamicul său declarat, Fethullah Gülen, imamul refugiat de mai mulţi ani în Statele Unite. Pe aeroportul Atatürk din Istanbul, unde a fost întâmpinat de o mulţime impresionantă, preşedintele Turciei a afirmat că hotelul unde îşi petrecea vacanţa, la Marmaris - o staţiune balneară din sud-vestul Turciei - a fost bombardat după plecarea sa. Recep Tayyip Erdogan a menţionat că “guvernul turc este în stare de funcţionare” şi că “se derulează o amplă acţiune de arestare a ofiţerilor militari de toate rangurile suspectaţi de implicare în tentativa de lovitură de stat”
. Avionul în care se afla Recep Tayyip Erdogan a aterizat la Istanbul deoarece spaţiul aerian de deasupra capitalei Ankara era închis. 


Premierul Turciei, Binali Yildirim, a declarat că situaţia din Turcia este, în mare parte, sub control şi că a anunţat că fost deja arestate 120 de persoane suspectate de implicare în tentativa de lovitură de stat. Şeful guvernului de la Ankara a adăugat că a fost vorba despre “un act de rebeliune” comis de adepţii clericului musulman Fehtullah Gulen, care locuieşte în Pennsylvania. Binali Yildirim a mai precizat că “deasupra Ankarei a fost declarat spaţiu aerian închis”
. Organizaţia Alianţa pentru Valori Comune, cu sediul în SUA, care are legături cu clericul Fehtullah Gulen, a respins acuzaţiile formulate de premierul turc. Televiziunea de stat din Turcia, TRT, şi-a reluat emisia sâmbătă 16 iulie, după ce a fost închisă în timpul aşa-numitei lovituri de stat comisă de o facţiune a armatei turce. Personalul televiziunii a declarat, ulterior, că “mai mulţi jurnalişti au fost luaţi ostatici”
. 


Binali Yildirim a îndemnat oamenii să rămână pe străzi pentru a susţine democraţia. A precizat că 161 de oameni, dintre care mulţi civili, au murit luptând pentru independenţă şi libertate pentru ţara lor. „Dragi oameni şi iubită-mi ţară, noaptea trecută a fost o pată neagră pentru democraţia turcă.” Binali Yıldırım a declarat că “aceia care au luat parte la revoltă sunt un grup terorist chiar mai rău decât organizaţia militantă kurdă PKK”
.  Premierul Binali Yıldırım a mai declarat că avioane de război loiale guvernului au fost ridicate în aer cu ordinul de a doborî aparatele rebele. Ţinţă a unei serii de bombardamente aeriene în timpul nopţii, Parlamentul turc s-a reunit sâmbătă dimineaţă într-o şedinţă extraordinară la Ankara. 

Potrivit agenţiei Anadolu, în dimineaţa de 16 iulie “au fost arestaţi 1563 de militari în legătură cu puciul organizat de un grup de soldaţi rebeli în Turcia”. De asemenea,, “cinci generali şi 29 de colonei au fost demişi din funcţie la ordinul ministrului de Interne, Efkan Ala” şi “aproximativ 200 de soldaţi, care se aflau în sediul Statului Major al armatei de la Ankara, s-au predat forţelor de ordine în Turcia” 
. Şeful Statului Major al armatei turce, generalul Hulusi Akar, a fost eliberat de militarii pucişti care îl ţineau la o bază aeriană situată la periferia Ankarei şi dus într-un loc sigur. “Soarta generalului a devenit un mister”
, preşedintele turc Recep Tayyip Erdogan declarând că nu ştie unde se află acesta.   


Premierul Turciei, Binali Yildirim, a declarat într-o conferinţă de presă susţinută la Palatul Prezidenţial din Ankara, că “numărul persoanelor reţinute sâmbătă în Turcia pentru participare şi implicare în tentativa de lovitură de stat militară a ajuns la 2.800, Printre aceştia se numără numeroşi înalţi demnitari militari şi de rang mediu”. Premierul  turc a afirmat că militarii implicaţi în complot “fac parte dintr-o structură loială clericului Fettullah Gülen”, aflat în conflict cu preşedintele Recep Tayyip Erdoğan şi a avertizat că “orice ţară care îl va sprijini pe acesta va fi considerată în stare de război cu Turcia”. Bilanţul total al confruntărilor militare între o facţiune a armatei care a încercat înlăturarea administraţiei Erdogan şi alte structuri ale serviciilor de securitate este de cel puţin 265 de morţi. "Sunt 161 de agenţi de poliţie şi civili deveniţi martiri şi 104 participanţi la tentative de lovitură de stat"
 a declarat premierul Binali Yildirim, cu precizarea că alte 1440 de persoane au fost rănite.    

Mii de judecători, poliţişti şi profesori destituiţi, zeci de ofiţeri superiori  reţinuţi

Guvernul turc a început represaliile împotriva grupurilor şi indivizilor suspectaţi de a avea legături cu tentativa de puci. Peste 2700 de judecători au fost demişi din funcţie în întreaga ţară. Potrivit Anadolu, aceştia ar avea legături cu clericul Fethullah Gülen, pe care guvernul turc îl acuză că încearcă să submineze statul. „Guvernul şi preşedintele acuză deopotrivă forţele guleniste că sunt în spatele acestei tentative, deşi Gülen însuşi, precum şi susţinătorii lui, neagă orice fel de implicare în ceea ce s-a întâmplat ieri şi astăzi. Dar ne aşteptăm ca mai mulţi oameni să fie îndepărtaţi din rândurile armatei sau din rândurile judecătorilor, ale instituţiilor judiciare, deoarece preşedintele Erdogan a declarat că acest lucru ar putea constitui, de fapt, o oportunitate de a epura armata de indivizii pro-Gülen”
.

Duminică 17 iulie, ministrul Justiţiei de la Ankara, Bekir Bozdag, a anunţat că aproximativ 6000 de persoane au fost reţinute în legătură cu lovitura de stat eşuată din Turcia. Oficialul de a Ankara a precizat că “ancheta în acest caz este în curs de desfăşurare, pe cale de consecinţă numărul persoanelor arestate va creşte”. Printre cei reţinuţi se numără oficiali militari de rang înalt, dar şi judecători sau procurori. Peste 50 de ofiţeri de rang înalt au fost arestaţi în provincia Denizli. “Printre oficialii militari arestaţi s-au numărat generalul Ozhan Ozbakir, comandantul garnizoanei Denizli, generalul Erdal Ozturk, comandatul Armatei a Treia, generalul Adem Huduti, comandatul Armatei a Doua şi Akin Ozturk, fostul şef de Stat Major al Forţelor aeriene turce”. Preşedintele Recep Tayyip Erdogan a declarat că “Parlamentul de la Ankara ar putea lua în considerare o propunere privind introducerea pedepsei cu moartea”
. Turcia a abolit în anul 2004 pedeapsa cu moartea.

Zeci de procurori şi judecători au fost reţinuţi. Au fost arestaţi şi doi membri ai Curţii Constituţionale, Aprslan Altan şi Erdal Tercan. Aceştia “au fost suspectaţi de implicare în tentative de lovitură de stat şi de legături cu clericul musulman Fethullah Gulen”
 - considerat organizatorul loviturii de stat.

În Turcia au fost demişi 8000 de poliţişti la nivelul întregii ţări, inclusiv din Istanbul şi din Ankara, pe fondul acuzaţiilor privind legătura acestora cu tentativa de lovitură de stat. “Decizia de destituire a poliţiştilor a survenit la câteva zile după lovitura de stat eşuată, pusă de guvernul de la Ankara pe seama unui aşa-numit „stat paralel” condus de clericul musulman Fethullah Gulen, care locuieşte în Statele Unite”
. O imagine cu zeci de soldaţi turci arestaţi, ţinuţi legaţi şi obligaţi să stea culcaţi pe podea după ce au fost dezbrăcaţi de uniforme a făcut înconjurul lumii. “Bărbaţii din fotografie sunt militari arestaţi la Sirnak, în estul Turciei”
. Imaginea soldaţilor turci aproape goi a apărut după un episod şocant cu un soldat turc decapitat sâmbătă 16 iulie de o mulţime pro-guvernamentală, pe Podul Bosfor din Istanbul.

În 19 iulie, 15200 de angajaţi ai Ministerului Educaţiei au fost disponibilizaţi, iar companiile media acuzate de susţinerea lui Fehtullah Gulen au fost închise. Aproape 500 de persoane au fost disponibilizate de la Direcţia pentru Afaceri Religioase, 257 de la Cabinetul premierului, şi 100 din structuri ale serviciilor de informaţii. În total, aproximativ 50000 de militari, poliţişti, judecători, alţi funcţionari publici şi profesori au fost suspendaţi din funcţii sau arestaţi preventiv după tentativa de lovitură de stat din noaptea de 15/16 iulie. "Această organizaţie teroristă paralelă nu va mai fi pionul vreunei ţări. Îi vom dezrădăcina de peste tot"
 a declarat premierul Binali Yildirim, cu referire la structurile aflate sub controlul mişcării clericului musulman Fethullah Gulen.

Măsuri speciale la baza militară Incirlik

Autorităţile turce au impus măsuri speciale de securitate, în după amiaza zilei de 16 iulie, în jurul bazei militare Incirlik, situată în sudul Turciei, unde sunt staţionaţi militari ai coaliţiei coordonate de SUA ce participă la operaţiunile antiteroriste din Irak şi Siria. "Autorităţile locale au interzis intrarea şi ieşirea din Baza aeriană Incirlik; alimentarea cu electricitate a fost oprită" a comunicat Consulatul Statelor Unite din regiunea turcă Adana. Sâmbătă 16 iulie dimineaţă, Alianţa Nord-Atlantică anunţase că activităţile în Baza aeriană Incirlik se desfăşurau normal.


Comandantul bazei aeriene de la Incirlik, generalul Bekir Ercan Van, a fost arestat. Baza a fost temporar închisă, iar americanii şi-au suspendat operaţiunile. În ziua următoare, după-amiază, Pentagonul a anunţat redeschiderea bazei aeriene şi reluarea operaţiunilor împotriva Statului Islamic. „Operaţiunile de curăţare continuă” a declarat ministrul Justiţiei. Preşedintele Recep Erdogan a promis că „va curăţa toate instituţiile statului de virusul” suporterilor lui Fethullah Gulen, adăugând că mişcarea gulenistă „a distrus forţele armate”. "Această revoltă este un dar de la Allah pentru noi, deoarece este un motiv pentru a curăţa armata noastră"
. Recep Tayyip Erdogan a menţionat că Parlamentul de la Ankara ar putea chiar lua în considerare o propunere privind introducerea pedepsei cu moartea. 


Secretarul de stat american, John Kerry a afirmat că ministrul turc de Externe, Mevlut Cavusoglu, a dat asigurări că guvernul de la Ankara va respecta principiile democratice şi statul de drept. John Kerry a avertizat că Alianţa Nord-Atlantică va supraveghea acţiunile din Turcia. "Evident au fost arestate rapid foarte multe persoane. Nivelul de vigilenţă şi control va fi semnificativ în zilele ce vor urma. Sperăm că vom putea colabora în mod constructiv pentru a preveni un regres"
 a menţionat John Kerry. 

Soldaţi turci au cerut azil în Grecia

Soldaţii turci care au fugit în Grecia cu un elicopter militar după lovitura de stat eşuată din Turcia „se tem pentru viaţa lor” şi nu vor să se întoarcă, a declarat unul dintre avocaţii acestora. Cei opt bărbaţi, care au compărut în faţa unei instanţe elene solicitând azil în Grecia au aterizat sâmbătă 16 iulie cu elicopterul în oraşul Alexandroupolis, după ce au emis un semnal de pericol. Cei opt militari au fost arestaţi de forţele elene de securitate pentru trecere ilegală a frontierei. 

Guvernul Turciei i-a numit „trădători” şi a cerut Greciei să-i extrădeze. Atena a transmis asigurări Ankarei că solicitările de azil ale celor opt vor fi procesate urgent, dar în acord cu legile şi tratatele internaţionale privind drepturile omului. Avocata Vasiliki Ilia Marinaki a subliniat că acuzaţii „nu ştiau absolut nimic despre lovitura de stat”, executând ordinele superiorilor. „Se tem pentru vieţile lor, din acest motiv nu doresc să se întoarcă în Turcia şi au cerut azil politic” a precizat avocata, cu menţiunea că elicopterul cu care au fugit cei opt - un Black Hawk, “a fost atacat cu tiruri de poliţia turcă”
. Soldaţii au primit sms-uri că lovitura de stat este în desfăşurare, motiv pentru care s-au decis să fugă în Grecia. Cei trei avocaţi ai militarilor turci au solicitat o amânare pentru a pregăti cazul. Elicopterul a fost returnat Turciei. 

Ankara suspectează Washingtonul că avea cunoştinţă de complot

“Avioanele de vânătoare folosite în tentativa de lovitură de stat din Turcia au fost alimentate în zbor de o aeronavă care a decolat de la baza aeriană turcă Incirlik, folosită şi de Statele Unite” au afirmat surse militare turce, sugerând că “Departamentul american al Apărării avea cunoştinţă de complot”. Apropiaţii preşedintelui Recep Tayyip Erdogan cred că Pentagonul avea cunoştinţă de planurile generalilor rebeli turci, “existând indicii că reţeaua de comunicaţii a NATO ar fi fost utilizată pentru coordonarea loviturii de stat”. Dovada invocată împotriva SUA este că un avion militar de alimentare în zbor a decolat de la baza aeriană Incirlik. Acest avion-cisternă a alimentat cu carburant aparatele de vânătoare F16 folosite de generalii rebeli în tentativa de înlăturare de la putere a lui Recep Tayyip Erdogan. Însă, “în baza aeriană de la Incirlik existau avioane de alimentare americane şi turce de acelaşi tip - KC-135 Stratotanker - toate, sub comanda generalului turc Bekir Ercan Van”, arestat duminică 17 iulie. Pentagonul a replicat imediat, cu precizarea că “avionul-cisternă decolase din zona turcă a bazei de la Incirlik”
.
Facţiunea rebelă a armatei turce a folosit cel puţin două avioane de vânătoare de tip F16 în tentativa de înlăturare a administraţiei Erdogan. Potrivit unor surse, cele două avioane de vânătoare au putut zbura toată noaptea în timpul tentativei de lovitură de stat pentru că au fost alimentate în zbor de cel puţin un aparat-cisternă decolat de la Incirlik. "Cel puţin două avioane F16 au urmărit avionul lui Recep Erdogan în timp ce se îndrepta spre Istanbul" a declarat un fost oficial militar turc. "Avionul business Gulfstream IV în care era Erdogan a reuşit să evite localizarea şi doborârea cu doar câteva minute"
 a declarat un alt fost comandant militar turc.

Imediat după blocarea tentativei de lovitură de stat, regimul de la Ankara a luat măsuri speciale de control la baza aeriană Incirlik, folosită de Statele Unite pentru operaţiunile antiteroriste din Siria şi Irak. În plus, Recep Erdogan a adoptat un ton dur împotriva Washingtonului, cerând extrădarea clericului musulman Fethullah Gulen. Premierul turc, Binali Yildirim, a ameninţat că orice ţară care îi oferă protecţie lui Fethullah Gulen, principalul adversar al preşedintelui Recep Tayyip Erdogan, va fi "în război" cu Turcia - o referire la Statele Unite. "Fethullah Gulen este liderul unei organizaţii teroriste. Orice ţară care îl susţine nu este prieten al Turciei şi va fi în război cu Turcia" a afirmat  Binali Yildirim. 

Statele Unite au solicitat Turciei să evite „insinuările publice” privind implicarea SUA în tentativa eşuată de lovitură de stat, adăugând că astfel de alegaţii sunt „total false şi dăunătoare” pentru relaţiile bilaterale. Secretarul american de stat, John Kerry, a discutat cu omologul său turc, Mevlut Cavusoglu, pentru a oferi sprijinul Statelor Unite, dar şi pentru a protesta faţă de aluziile privind o implicare a Washingtonului în lovitura de stat eşuată. "Insinuările publice sau afirmaţiile cu privire la orice presupus rol al Statelor Unite în tentativa eşuată de lovitură de stat sunt,  categoric, false şi dăunătoare pentru relaţiile bilaterale"
 a precizat John Kerry, potrivit unui comunicat al Departamentului de Stat.

Turcia a trimis SUA cererea de extrădare a clericului Gülen

Premierul Turciei a anunţat că guvernul de la Ankara a trimis Statelor Unite cererea de extrădare a clericului musulman Fethullah Gulen, adversarul preşedintelui Erdogan, acuzat de a avea legătură cu tentativa de lovitură de stat. "Am trimis către Statele Unite patru dosare pentru a solicita extrădarea teroristului-şef" a declarat Yildirim în faţa Parlamentului. Preşedintele turc, Recep Tayyip Erdogan, a cerut Statelor Unite, anterior, să-l extrădeze pe clericul musulman Fethullah Gulen. Liderul de la Ankara a argumentat că Turcia nu a respins niciodată o solicitare americană de extrădare a "teroriştilor"
.

Recep Tayyip Erdogan a declarat că Washingtonul ar comite "o mare greşeală" dacă refuză să-l extrădeze pe clericul Fethullah Gulen. "Raţiunea ar trebui să primeze în relaţiile dintre state. În caz contrar ar fi o mare greşeală. De aceea, vom oferi Statelor Unite toate documentele” necesare pentru a justifica extrădarea lui Gulen „şi deja am trimis o parte dintre acestea" a subliniat Erdogan. "Vom aştepta decizia autorităţilor americane. Trebuie să continuăm cooperarea cu ei. Avem o mulţime de puncte în comun şi cred că, în curând, vor începe să ia măsurile necesare în cadrul acestui proces"
 a adăugat liderul turc. Anterior, premierul Binali Yildirim menţionase că Turcia ar putea să-şi reconsidere relaţiile de prietenie cu Statele Unite dacă Washingtonul nu-l extrădeză pe Fethullah Gulen.

Criza politică din Turcia, stat membru NATO confruntat cu o tentativă de lovitură de stat, va afecta încrederea SUA în preşedintele turc Recep Tayyip Erdogan, perturbând eforturile de soluţionare a crizelor din Orientul Mijlociu, potrivit The New York Times. "În contextul tuturor crizelor din Orientul Mijlociu, administraţia  Obama găsea confort în faptul că exista un lider politic de încredere, ales în mod democratic, un partener loial în cadrul NATO pe care Washingtonul se putea baza - preşedintele Turciei, Recep Tayyip Erdogan. Indiferent de modul în care tentativa de lovitură de stat împotriva lui Recep Erdogan ar evolua în următoarele ore şi zile, această certitudine este zdruncinată"
 a menţionat The New York Times, în articolul intitulat "Statele Unite sunt pe un teren instabil din cauza revoltei contra lui Erdogan".
Ankara, avertizată de Moscova de iminenţa loviturii de stat

Preşedintele Recep Tayyip Erdogan ar fi primit informaţii de la Moscova cu privire la iminenţa producerii unui puci, cu doar câteva ore înainte de declanşarea tentativei de lovitură de stat, potrivit agenţiei iraniene Fars News Agency, care citează surse diplomatice de la Ankara.

Potrivit FNA, surse diplomatice turce au declarat că “Serviciul Naţional de Informaţii din Turcia a primit avertizări privind pregătirea unei lovituri de stat militare de la serviciile secrete ruse”. Avertizările se bazau pe analiza datelor obţinute de forţele ruse din regiune în urma interceptării "unor mesaje militare secrete şi transmisiuni radio codate, care indicau faptul că armata turcă se pregăteşte de iniţierea unei lovituri de stat". Interceptările făceau referire, cu precădere, la planul complotiştilor de a trimite mai multe elicoptere militare, care să vizeze hotelul unde se afla Erdogan, cu scopul de a-l lua prizonier sau de a-l elimina. Sursele diplomatice "nu erau sigure în ceea ce priveşte staţia rusă care a interceptat transmisiunile, dar au spus că unitatea de informaţii a armatei ruse dislocată la Khmeimim, în provincia Lattakia din nordul Siriei, ar fi echipată cu un sistem electronic şi de interceptare a convorbirilor capabil să adune informaţii extrem de sensibile"
.

Îngrijorări internaţionale legate de starea democraţiei în Turcia

Evenimentele din Turcia s-au aflat pe agenda reuniunii de la Bruxelles a miniştrilor de Externe din Uniunea Europeană. John Kerry a foat prezent la micul dejun informal cu şefa diplomaţiei europene, Federica Mogherini.


Ministrul francez de Externe, Jean-Marc Ayrault a avertizat autorităţile de la Ankara în privinţa derapajelor de la principiile democratice în urma tentativei de lovitură de stat. "Statul de drept trebuie să funcţioneze pe deplin în Turcia" a declarat şeful diplomaţiei franceze. "Tentativa de lovitură de stat nu este un cec în alb pentru Erdogan. Nu trebuie să aibă loc epurări, statul de drept trebuie să funcţioneze"
 a adăugat. Jean-Marc Ayrault a precizat că Turcia - care a solicitat să se alăture blocului comunitar - trebuie să acţioneze în conformitate cu principiile democratice ale Europei.

Comisarul european Günther Oettinger a declarat că Erdogan va îndepărta Turcia de valorile de bază ale UE şi NATO în cazul în care decide să folosească tentativa de lovitură de stat pentru a restrânge drepturile democratice de bază. "Şi-ar întări poziţia în plan intern, dar s-ar izola în plan internaţional,"
 a precizat Günther Oettinger. 


Turcia riscă excluderea din NATO în cazul abandonării principiilor democratice şi nerespectării statului de drept, a avertizat secretarul american de stat, John Kerry. După participarea la reuniunea miniştrilor de Externe ai statelor membre UE desfăşurată la Bruxelles, secretarul de stat american a reiterat susţinerea pentru administraţia din Turcia, dar a atras atenţia, pe de altă parte, asupra respectării normelor democratice. "Şi Alianţa Nord-Atlantică are condiţionalităţi privind respectarea principiilor democratice"
 a declarat John Kerry, după ce Înaltul reprezentant al UE pentru Afaceri Externe, Federica Mogherini, a avertizat statul turc în privinţa reintroducerii pedepsei cu moartea. Federica Mogherini a subliniat că Uniunea Europeană respinge în mod categoric ţările ce susţin reintroducerea pedepsei cu moartea. 

Reţeaua Europeană a Consiliilor Judiciare (ENCJ) a condamnat tentativa de lovitură de stat din Turcia. Pe de altă parte, însă, şi-a manifestat îngrijorarea faţă de acţiunile autorităţilor turce care vizează magistraţii, se pecizează într-un comunicat al instituţiei. "ENCJ condamnă tentativa de lovitură de stat din Turcia şi regretă pierderile de vieţi şi numeroasele victime. Cei din spatele loviturii de stat ar trebui să fie traşi la răspundere în urma unui proces echitabil şi imparţial, în conformitate cu standardele internaţionale" se menţionează în comunicat. "ENCJ îşi manifestă îngrijorarea faţă de informaţiile potrivit cărora peste 2700 de judecători şi procurori au fost suspendaţi şi/sau demişi de către Înaltul Consiliu pentru Judecători şi Procurori, la numai câteva ore după ce au avut loc tragicele evenimente (...) Evenimentele actuale par să indice o epurare suplimentară a sistemului judiciar care are loc sub pretextul tentativei de lovitură de stat"
 se subliniază în comunicat. Instituţia a cerut autorităţilor turce să respecte pe deplin principiile care garantează independenţa justiţiei şi principiile unui proces echitabil pentru toţi cei acuzaţi. Turcia este observator a Reţelei Europene a Consiliilor Judiciare, instituţie care reprezintă interesele a 120000 de magistraţi. 

Stare de urgenţă în Turcia

 
Preşedintele turc, Recep Tayyip Erdogan, a dispus instituirea stării de urgenţă în Turcia la nivel naţional timp de cel puţin trei luni, în cadrul măsurilor luate după tentativa de lovitură de stat. "Obiectivul instaurării stării de urgenţă este de a lua în mod rapid şi eficient măsurile necesare pentru a elimina ameninţările la aresa democraţiei în ţara noastră, la adresa statului de drept, a drepturilor şi libertăţilor cetăţenilor turci"
 a declarat Recep Erdogan. Preşedintele Turciei a făcut acest anunţ în urma unor întâlniri cu membrii guvernului şi cu cei ai Consiliului pentru Siguranţă Naţională. Starea de urgenţă este prevăzută în Articolul 120 din Constituţia Turciei.

În cadrul măsurilor care decurg din proclamarea stării de urgenţă s-a suspendat aplicarea prevederilor Convenţiei Europene pentru Drepturile Omului. "Turcia va suspenda temporar implementarea obligaţiilor care decurg din Convenţia Europeană pentru Drepturile Omului, în conformitate cu decretarea stării de urgenţă. Drepturile şi libertăţile fundamentale nu vor fi afectate în această perioadă. Şi Franţa a decretat starea de urgenţă; şi Franţa a suspendat Articolul 15 al Convenţiei Europene pentru Drepturile Omului", a declarat vicepremierul turc, Numan Kurtulmuş. "Decretarea stării de urgenţă nu intră în contradicţie cu prevederile Convenţiei Europene pentru Drepturile Omului" a subliniat oficialul turc. "Starea de urgenţă va oferi Guvernului oportunităţi de a contracara tentativa de lovitură de stat şi de a curăţa în totalitate aparatul instituţional de membrii mişcării lui Fehtullah Gulen. Vreau să garantez că drepturile şi libertăţile fundamentale şi viaţa de zi cu zi nu vor fi afectate de aceste măsuri. Cetăţenii noştri trebuie să fie liniştiţi în această privinţă"
 a subliniat Numan Kurtulmuş.

Ministrul german de Externe, Frank-Walter Steinmeier, a cerut Turciei să limiteze durata stării de urgenţă şi să dea dovadă de reţinere în răspunsul la lovitura de stat eşuată. Într-un comunicat, Steinmeier i-a cerut guvernului de la Ankara să respecte statul de drept şi principiul proporţionalităţii în măsurile adoptate după puciul eşuat. "Declararea stării de urgenţă, arată încă o dată, clar, că tentativa de puci are un efect profund asupra politicii şi societăţii turce" a afirmat şeful diplomaţiei germane. "Doar implicarea demonstrabilă în acte ilegale, şi nu înclinaţii politice suspecte, ar trebui să declanşeze o acţiune guvernamentală" a adăugat oficialul german. "De asemenea, este important ca instaurarea stării de urgenţă să fie limitată la numai durata necesară şi apoi să fie ridicată cât mai repede posibil".

SUA condamnă tentativa de lovitură de stat din Turcia, susţin administraţia Erdogan, dar solicită respectarea principiilor democratice, a afirmat secretarul de stat american, John Kerry. "Condamnăm această tentativă de lovitură de stat, vrem ca democraţia să continue şi să se dezvolte în Turcia" a declarat John Kerry. "Vrem să ne asigurăm că reacţia la complot va fi în conformitate deplină cu democraţia pe care o susţinem"
.

Patru lovituri de stat în şase decenii

Până acum, în Turcia s-au înregistrat patru incidente majore în care şefii armatei au decis să intervină.

Lovitura de stat din 1960

Prima lovitură de stat s-a înregistrat în anul 1960, când armata a înlăturat guvernul, pe fondul tensiunilor din ţară. În epocă, guvernul turc era acuzat că încearcă să islamizeze ţara. Administraţia a început să redeschidă moschei şi noi şcoli religioase, cerând oamenilor să se roage în limba arabă, nu în turcă. De asemenea, au fost impuse legi noi privind media şi s-au interzis articolele critice la adresa guvernului.

După o perioadă de nelinişte, premierul Ali Adnan Ertekin Menderes a fost forţat să folosească legea marţială. Guvernul a fost în cele din urmă răsturnat , iar preşedintele, premierul şi mai mulţi membri ai Cabinetului au fost arestaţi. Premierul Ali Adnan Ertekin Menderes a fost executat.
Anul 1970

Deşi nu a fost vorba de o lovitură de stat, evenimentele din 1970 au contribuit la intervenţia militară din anii următori. Turcia s-a confruntat cu o recesiune, ceea ce a provocat proteste în stradă cu demonstraţii deseori marcate de violenţe şi cu atacuri din partea organizaţiilor de dreapta .După intervenţia armatei, premierul Suleyman Demirel a demisionat. A fost instalat un guvern interimar de dreapta. Anii 1970 au reprezentat o perioadă de tulburări politice şi sociale marcante în Turcia, cu mii de oameni ucişi şi 11 premieri schimbaţi.

Lovitura de stat din 1980

În septembrie 1980, la televizor a fost anunţată lovitura de stat. Armata a restabilit legea marţială. Guvernul a fost înlăturat iar Bulend Ulusu, ofiţer de marină, a devenit premier pentru trei ani, fiind urmat de Turgut Ozal. Deşi a existat o oarecare stabilitate oferită de legile militare, mii de oameni au fost executaţi, torturaţi sau au dispărut în timpul acestei perioade .

Lovitura de stat din 1997

După ce Partidul Islamist al Bunăstării a preluat puterea în anul 1996, forţele armate au impus o serie de politici pe care guvernul a trebuit să le aprobe. În următorul an au fost puse în aplicare modificări importante în Turcia, precum interzicerea vălului în universităţi şi un program de educaţie de opt ani - cu scopul de a se asigura faptul că tinerii nu se înscriu la scolile religioase. Premierul Necmettin Erbakan a demisionat şi a primit o interdicţie de cinci ani de a se implica în politică.

Lovitura de stat din 2016

În anul 2016, administraţia preşedintelui Recep Tayyip Erdogan a denunţat o tentativă de lovitură de stat militară, promiţând că va opune rezistenţă şi că autorii revoltei vor fi pedepsiţi. Armata turcă a anunţat în 15 iulie că a preluat controlul asupra ţării pentru a "reda libertatea şi democraţia", promiţând că toate acordurile internaţionale vor fi respectate. În prezent, situaţia din Turcia este "sub control în totalitate" a anunţat premierul Benali Yildirim, după confruntările militare soldate cu 265 de morţi, între o facţiune a armatei care a încercat înlăturarea administraţiei Erdogan şi alte structuri ale serviciilor de securitate.
ATENTAT TERORIST LA NISA ÎN ZIUA NAŢIONALĂ A FRANŢEI
În seara de 14 iulie un şofer  a intrat în plin, cu un camion frigorific de 19 tone şi 10 metri lungime, în mulţimea care asista, la Nisa, pe Promenade des Anglais, la spectacolul de artificii cu ocazia Zilei Naţionale a Franţei, în jurul orei locale 23,00. Aproximativ 30000 de oameni se aflau pe Promenade des Anglais la momentul atentatului. Camionul a lovit mulţimea cu o viteză de 60-70 km/h pe o distanţă de aproximativ doi kilometri, trecând peste sute de persoane. Mulţi s-au refugiat în clădirile de pe promenadă, altii au sărit pe faleză. La volanul camionului transformat în armă letală se afla Mohamed Lahouaiej Bouhlel, cetăţean francez de origine tunisiană. Autorul atentatului reuşise să ajungă în zonă inducând în eroare poliţia cu informaţia falsă că transporta îngheţată. Camionul a fost procurat de la o firmă de închirieri auto din Saint-Laurent-du-Var pe 11 iulie şi ar fi trebuit returnat pe 13 iulie. Mohamed Lahouaiej Bouhlel a cerut "cel mai greu camion"
 disponibil când a închiriat vehiculul şi a petrecut două zile conducând în zona Promenade des Anglais pentru a-şi da seama cum să provoace cât mai multe pagube.

Un motociclist a încercat să oprească, din mers, camionul care a intrat în mulţime, străduindu-se să deschidă portiera vehiculului. Motociclistul a căzut, sfârşind sub roţile camionului. Martorii au declarat că vehiculul a făcut viraje pentru a lovi cât mai multe persoane. Au existat, de asemenea, relatări despre focuri de armă din cabina camionului.  Primii care au intervenit au fost trei agenţi ai Poliţiei naţionale din Nisa. Un trecător de origine egipteană s-a agăţat de camion pentru a-l neutraliza cu mâinile goale pe cel aflat la volan. Şoferul a folosit arma trăgând în bărbat. Doi agenţi de securitate au ripostat iar atentatorul a fost împuşcat mortal. Li s-au alăturat două grupuri de agenţi înarmaţi ai Companiei regionale de intervenţie care au folosit armele. Camionul avea cel puţin 50 de urme de gloanţe. “Potrivit martorilor, atacatorul ar fi strigat "Allahu Akbar!" înainte de a fi ucis”
. 

În jurul orei locale 01,00, poliţia a procedat la primele investigaţii cu privire la camionul  imobilizat în faţa Palais de la Méditerranée. Pneurile erau sparte, iar uşa din dreapta şoferului avea urme de gloanţe. Mai multe tipuri de arme şi o "grenadă inoperabilă" au fost găsite în interiorul vehiculului. Armele erau false, cu excepţia unui pistol de calibru 7,65 mm, cu care şoferul a tras în mulţime pe geamul camionului. “Aplicaţia de alerte în caz de atentat terorist lansată de guvernul francez înainte de Campionatul European de Fotbal 2016 nu a funcţionat”
. Utilizatorii au fost alertaţi la două ore după masacru. 

Imediat după atentat, când încă era neclar dacă pericolul a trecut, francezii au folosit reţelele de socializare, cu precădere Twitter, “pentru a-i ajuta pe alţii să găsească adăpost, folosind hashtag-ul #PortesOuvertesNice, o variantă a unui hashtag folosit în alte atacuri în Franţa”
. De asemenea, website-uri precum Google sau YouTube au adus omagii victimelor atentatului. 

Bilanţ tragic

În 15 iulie, procurorul Parisului François Molins a dat publicităţii un bilanţ provizoriu al atentatului - 84 de morţi, dintre care 10 copii şi adolescenţi şi 202 răniţi, dintre care 52 se aflau în stare de urgenţă absolută, iar 25 la terapie intensivă. În 16 iulie, un nou bilanţ al Ministerului francez al Sănătăţii indica 303 de răniţi, dintre care 121 erau internaţi în spitalele din Nisa iar 26 se aflau la terapie intensivă. “Dintre cei 84 de morţi, 38 proveneau din alte 19 ţări decât Franţa. Dacă s-ar include şi cei peste 300 de răniţi, numărul ţărilor s-ar ridica la 29”
 a declarat purtătorul de cuvânt al Ministerului francez de Externe, Romain Nadal. 

Hollande: Franţa este “sub ameninţare islamistă”

Atentatul de la Nisa este "un atac al cărui caracter terorist nu poate fi negat" a declarat preşedintele Franţei, în noaptea de 14/15 iulie. "Întregul stat francez se află sub ameninţarea teroristă islamistă" a subliniat. "Franţa a fost lovită de Ziua Naţională, pe data de 14 iulie, simbol al libertăţii, pentru că drepturile omului sunt negate de fanatici " a adăugat François Hollande. În urma atentatului de la Nisa, liderul de la Elysé a anunţat prelungirea cu trei luni a stării de urgenţă, care trebuia să se încheie în 26 iulie. "Un proiect de lege va fi prezentat Parlamentului" în acest sens, a precizat. Liderul de la Elysée a declarat, de asemenea, că “se va apela la resursele Armatei franceze pentru a consolida echipele de poliţişti şi jandarmi”. iar “operaţiunea Sentinelle”, care presupune mobilizarea a peste 10000 de forţe armate pe străzile Franţei, “va continua”
.  

Procurorul general al Franţei a declarat că atentatul "poartă însemnele terorismului jihadist". Anchetatorii au pus problema existenţei unui complice. Examinarea imaginilor de pe camerele de supraveghere amplasate pe Promenade des Anglais a relevat că nimeni nu a urcat sau coborât din respectivul camion. Premierul francez, Manuel Valls, a afirmat că Mohamed Bouhlel a fost "legat de islamismul radical într-un fel sau altul” şi a pus atacul pe seama unui "război"
 împotriva terorismului şi islamismului radical atât în afara Franţei, cât şi în teritoriul ei. 

Ministrul francez de Interne, Bernard Cazeneuve, a afirmat că Mohamed Bouhlel "s-a radicalizat foarte rapid". Sadok Bouhlel, unchiul autorului atentatului, a declarat că “Mohamed a fost îndoctrinat cu aproximativ două săptămâni înainte de atac de către un membru algerian al celulei Statul Islamic din Nisa”. Sadok Bouhlel a apreciat că, având în vedere problemele pesonale, algerianul "a găsit în Mohamed o pradă uşoară pentru recrutare". Sadok Bouhlel - fost profesor în oraşul tunisian Msaken, care a aflat despre recrutorul algerian de la rudele ce locuiesc la Nisa - a menţionat că nu vrea ca nepotul său să fie înmormântat în Msaken. "A făcut peste 80 de familii să sufere şi a pătat reputaţia oraşului nostru şi a ţării noastre”
.

Ministrul francez al Apărării, Jean-Yves Le Drian, a afirmat că atentatul are legătură cu Statul Islamic. "Amintesc că ideologul” Statului Islamic, “Abu Mohammed al-Adnani, a făcut timp de mai multe săptămâni apeluri repetate de a ataca în mod direct, chiar şi individual, francezii, în special, sau americanii, oriunde s-ar afla, prin orice mijloace necesare" a precizat oficialul francez, adăugând că "şi dacă Statul Islamic nu se ocupă cu organizare, inspiră acest spirit terorist, împotriva căruia luptăm"
. 
Examinarea înregistrărilor de pe telefonul lui Mohamed Bouhlel a relevat că acesta a fost în contact cu "radicali islamici". “Se pare că avea cunoscuţi care-l ştiau pe Omar Diaby", un islamist local aflat în legătură cu Frontul Al-Nusra. Cu câteva zile înainte de atentat, Mohamed Bouhlel a trimis 240.000 de dinari - echivalând cu aproximativ 100.000 de dolari - familiei sale din oraşul natal Msaken. “Mohamed Bouhlel şi-a convins prietenii să introducă prin contrabandă pachetele de bani în Tunisia”
. 
Memento

În anul 2010, revista de propagandă a al-Qaida, Inspire, recomanda: „Folosind un camion ca o maşină de tuns iarba, mergeţi în cele mai dens populate zone şi conduceţi cu viteza maximă pentru a face mai multe daune. În cazul în care aveţi acces cu un pistol, utilizaţi-l pentru a termina treaba”
.

Abu Mohammed al-Adnani, purtătorul de cuvânt al Statului Islamic, afirma într-un mesaj audio în septembrie 2014: „Dacă nu poţi arunca în aer o bombă sau folosi o armă e suficient să găseşti un singur necredincios francez sau american şi să-i spargi craniul cu o piatră, să-l înjunghii sau să-l călci cu maşina, sau să-l arunci de pe o stâncă ori să-l sugrumi sau să-l otrăveşti. Că necredinciosul este civil sau combatant, este fără importanţă. Pedeapsa lor este aceeaşi. Amândoi sunt duşmani. Sângele lor este permis”
.


Pe reţelele de socializare - cu precădere pe Telegram, aplicaţia de mesagerie folosită de jihadişti - au circulat în orele de după atentat numeroase mesaje de propagandă şi afise, cu hashtag-uri precum #Nice_Attack sau #NiceAttack
. Unele dintre ele anunţau că Berlinul - sau chiar întreaga Germanie - ar putea fi următoarea ţintă  Alte mesaje sugerau că paradele gay ar putea fi vizate de atentate.

Măsuri precare de securitate

Poliţista responsabilă de monitorizarea video a străzilor din Nisa Sandra Bertin a declarat că, “în seara atacului de la Nisa, în dispozitivul de securitate de pe promenadă nu era nici un echipaj al Poliţiei Naţionale”. De asemenea, a precizat că poliţiştii locali care au încercat să împiedice camionul atentatorului nu aveau arme. Sandra Bertin a menţionat că i s-a cerut să şteargă din sistem înregistrările cu primele clipe ale atentatului, “de unde reieşea clar haosul din primele momente ale intervenţiei forţelor de ordine”
. 

În replică, ministrul francez de Interne, Bernard Cazeneuve, a anunţat că o va acţiona în instanţă. Bernard Cazeneuve a catalogat declaraţiile drept "nevrednice” şi "speculaţii inutile"
.

La o săptămână după atac, Direcţia antitero a Poliţiei Naționale (SDAT) le-a cerut autorităţilor locale din Nisa să distrugă înregistrările de pe camerele de supraveghere din noaptea atentatului, argumentând că “imaginile ar compromite demnitatea victimelor şi ar putea fi folosite ca propagandă de organizaţiile teroriste”. Cererea a fost refuzată de autorităţi întrucât “imaginile ar putea demonstra că Poliţia Naţională nu a luat toate măsurile necesare pentru a asigura siguranţa pe Promenade des Anglais în seara de 14 iulie”
.

Preşedintele Consiliului regiunii Provence-Alpi-Coasta de Azur şi fost primar al oraşului Nisa îi scrisese lui François Hollande, cu o zi înainte de atentat, “pentru a transmite cerinţe ale forţelor de ordine în contextul antiterorist”. El solicita "un mare plan de urgenţă"
 pentru a-i proteja pe poliţiştii din Nisa şi pentru a le asigura posibilitatea de intervenţie prin diverse mijloace.

Instalarea unor dispozitive mobile de beton şi filtre ale poliţiei în cazul unui eveniment la care participau 30000 de oameni “ar fi putut reduce riscul comiterii atacului cu un camion de mare tonaj în oraşul francez Nisa”. Au apărut semne de întrebare referitoare la modul în care s-a putut produce un atentat cu un camion de mare tonaj. “Franţa era în stare de urgenţă după atentatele comise la Paris în noiembrie 2015, soldate cu 130 de morţi, astfel că dispozitivul de securitate ar fi trebuit să fie unul puternic la un eveniment la care asistau 30.000 de persoane, cu ocazia Zilei Naţionale a Franţei”
.

Un individ “a reuşit să pătrundă cu un camion în centrul oraşului Nisa, unde zeci de mii de oameni asistau la focuri de artificii organizate cu ocazia Zilei Naţionale”. Camionul nu doar că intrase în centrul oraşului, dar se pare că “actele şoferului nu fuseseră verificate corespunzător, dat fiind că individul a putut staţiona şi aştepta înarmat câteva ore înainte de a porni într-o cursă pe o distanţă de doi kilometri în care a omorât cel puţin 84 de oameni şi a rănit alţi peste 200”
.

Potrivit BBC, există dispozitive de beton sau metalice care pot fi amplasate în cadrul unui dispozitiv mobil pentru securizarea unor instituţii sau a unor evenimente în aer liber. De exemplu, “blocuri de beton cu înălţimea corespunzătoare pot bloca trecerea unui camion de mare tonaj. Astfel de dispozitive fixe sau mobile sunt utilizate în jurul instituţiilor politice din Londra şi chiar în jurul Stadionului clubului sportiv Arsenal”.

Direcţia britanică pentru combaterea terorismului a publicat în anul 2014 un raport de 81 de pagini care oferă o serie de recomandări pentru îmbunătăţirea securităţii în zone de interes public, inclusiv în timpul unor evenimente speciale. Printre recomandări figurează “identificarea tipurilor de ameninţări şi stabilirea modalităţilor de diminuare a riscurilor”
.

Autorul atentatului - un infractor de drept comun care “nu a ridicat suspiciuni de terorism”

Atentatorul a fost identificat ca fiind Mohamed Salmene Lahouaiej Bouhlel, un franco-tunisian în vârstă de 31 de ani. Cartea lui de identitate a fost găsită în cabina camionului. Autorul atacului fusese acuzat în trecut de jaf armat, violenţe conjugale şi ameninţări. Bărbatul nu era urmărit de serviciile franceze de securitate întrucât "nu a ridicat niciodată suspiciuni de terorism"
 potrivit procurorului general al Franţei. Mohamed Bouhlel fusese condamnat la şase luni cu suspendare în martie 2016 după o altercaţie în timpul căreia a folosit o bâtă de baseball. El a fost recunoscut de victima sa, Jean Baptiste Ximenes, în urma carnagiului de pe Promenade des Anglais. "Trebuia să facă şase luni de închisoare. Unde e justiţia? Lumea e mică, încetaţi să-i mai lăsaţi să se plimbe"
. 

Mohamed Lahouaiej Bouhlel s-a născut în 1985 la Msaken, în nord-estul Tunisiei şi era în proces de divorţ. Rudele şi foştii săi vecini au afirmat că acesta se mutase în Franţa în anul 2005 şi îşi vizitase ultima dată familia în anul 2012. Avea dificultăţi financiare şi lucra pe post de curier pentru o societate comercială “situată într-o zonă industrială din Carros”. Obţinuse permisul de camion cu mai puţin de un an înainte de atentat. În dimineaţa ulterioară atentatului, poliţiştii au percheziţionat apartamentul lui Mohamed Bouhlel din Nisa. Vecinii acestuia l-au descris ca fiind "nepoliticos", "puţin ciudat", "singuratic” şi "tăcut". În apartamentul său, anchetatorii nu au găsit arme. însă, poliţia a găsit imagini cu cadavre, cu Osama bin Laden, cu Mokhtar Belmokhtar, steagul Statului Islamic şi link-uri către site-uri jihadiste. Un locatar al imobilului a declarat că Mohamed Lahouaiej Bouhlel nu era o persoană religioasă şi “nu dădea semne de extremism”. Vărul lui Bouhlel a declarat că acesta “bea, mânca porc, nu mergea la moschee şi nu preţuia ritualurile impuse de credinţa islamică”
. 

Anchetă pentru “asasinat în formă multiplă coordonat de o organizaţie teroristă”

Parchetul antiterorist din Paris s-a autosesizat în legătură cu atentatul comis la Nisa. "Direcţia antiteroristă a Parchetului General a preluat ancheta în cazul atacului comis la Nisa". "Ancheta vizează asasinat în formă multiplă şi tentative de asasinat coordonate de o organizaţie teroristă"
 a comunicat instituţia, cu precizarea că la investigaţii vor participa agenţii Direcţiei Generale pentru Securitate şi Informaţii (DGSI) şi Direcţia pentru Combaterea Terorismului (SDAT). 


După două zile de la atentat, alţi trei bărbaţi din anturajul lui Mohamed Bouhlel au fost reţinuţi şi arestaţi preventiv. În 17 iulie un bărbat şi o femeie de origine albaneză, au fost arestaţi la Nisa. Cei doi albanezi arestaţi au furnizat  pistolul de calibrul 7,65 mm pe care atentatorul îl avea în cabina camionului. Mohamed Bouhlel nu s-a aflat în contact direct cu cei doi, folosind un intermediar - arestat, de asemenea. Intermediarului i-a fost destinat un mesaj SMS trimis de atacator cu 18 minute înainte de a pătrunde cu camionul în mulţime, pe Promenade des Anglais. În mesaj, Mohamed Bouhlel cerea mai multe arme. „Adu mai multe arme, adu 5 la C”
. În perioada 11-14 iulie, atentatorul a trimis prin SMS mai multe fotografii în care apărea la volanul camionului. Peste 200 de anchetatori au fost mobilizaţi pentru a identifica "toţi destinatarii" acestor mesaje.

În 21 iulie, procurorul François Molins a anunţat că investigaţiile relevă că atacul a fost planificat cu luni înainte şi că şoferul camionului a avut complici. Patru bărbaţi şi o femeie, cu vârste cuprinse între 21 şi 42 de ani, au fost acuzaţi de fapte de terorism pentru diverse roluri jucate în sprijinirea lui Mohamed Bouhlel. Cei acuzaţi sunt doi franco-tunisieni în vârstă de  21 de ani şi, respectiv, 40 de ani, un tunisian de 37 de ani, un franco-albanez de 38 de ani şi soţia sa de 42 de ani. Franco-tunisianul în vârstă de 21 de ani a dezvăluit în arest locul în care se afla ascuns un Kalaşnikov menţionat în SMS. Inaintea atentatului, acesta a comunicat prin mesaje cu Mohamed Bouhlel, care i-a mulţumit pentru arma livrată în ziua precedentă. Franco-tunisianul de 37 de ani şi Mohamed Bouhlel s-au contactat de 1278 de ori în perioada iulie 2015-iulie 2016. Acesta i-a fi trimis un mesaj lui Bouhlel în ianuarie 2015, la scurt timp după atacul asupra redacţiei Charlie Hebdo: "Eu nu sunt Charlie, sunt fericit, au adus soldaţi ai lui Allah pentru a termina treaba". În luna aprilie, i-a trimis un mesaj lui Bouhlel pe Facebook. "Încarcă camionul cu 2000 de tone, eliberează frânele, prietene, şi eu voi privi". Cei doi franco-tunisieni şi tunisianul au fost acuzaţi de complicitate la "crimă de către un grup cu legături teroriste", iar cuplul albanez a fost acuzat de "încălcarea legislaţiei franceze privind regimul armelor în legătură cu o acţiune teroristă"
. În 25 iulie, alţi doi bărbaţi au fost arestaţi în legătură cu atentatul comis pe Promenade des Anglais, la Nisa. 

Statul Islamic a revendicat atentatul de la Nisa

Statul Islamic a transmis, după două zile de la atentat, un mesaj prin care a salutat masacrul din Nisa, cu precizarea că a fost comis de "un soldat" al organizaţiei fundamentaliste sunnite. "Autorul operaţiunii de la Nisa este un soldat al Statului Islamic. A executat operaţiunea ca reacţie la apelurile de a fi lansate atacuri împotriva cetăţenilor ţărilor participante la coaliţia contra Statului Islamic" a precizat agenţia de ştiri Amaq aparţinând organizaţiei teroriste. 

În luna martie, reţeaua teroristă Statul Islamic - care a revendicat atentatele de la Bruxelles, soldate cu 32 de morţi şi pe cele de la Paris, soldate cu 130 de morţi - ameninţa că va ataca toate statele "cruciate" care participă la coaliţia antiteroristă implicată în operaţiuni în Siria şi Irak. "Le promitem ţărilor cruciate care s-au aliat împotriva Statului Islamic zile şi mai sumbre, ca reacţie la agresiunile contra statului nostru. Cu voia lui Allah, vă aşteaptă ceva mai dur şi mai amar"
 a transmis organizaţia teroristă în mesajul de revendicare a atentatelor de la Bruxelles. 

Reacţii dure ale populaţiei la adresa autorităţilor

Premierul francez, Manuel Valls, a fost huiduit în timpul unui eveniment de comemorare care a avut loc la Nisa, în memoria victimelor atacului soldat cu decesul a 84 de persoane. Mulţimea l-a numit pe Manuel Valls „criminal” şi i-a cerut să demisioneze. “Suntem într-o situaţie de război cu teroriştii, care au instaurat panica şi teama printre noi. Franţa este o ţară măreaţă, o democraţie măreaţă care nu se va lăsa destabilizată. Starea de urgenţă pe care am evocat-o ceva mai devreme, urgenţa momentului este acordarea de asistenţă familiilor, identificarea victimelor. Toate serviciile statului sunt mobilizate pentru a ajuta familiile şi pentru a le susţine să treacă prin aceste momente extrem de dificile, atât pe plan medical, cât şi pe plan psihologic”
 a declarat Manuel Valls pe fundalul protestelor verbale.

Preşedintele François Hollande a fost, la rândul său, huiduit de mulţime în timpul vizitei la Nisa. “Franţa întreagă împărtăşeşte emoţia, solidaritatea cu victimele, cu apropiaţii lor, cu familiile lor. Pe de altă parte, există şi angajamentul nostru, curajul să ne ridicăm, încă o dată, cu toate forţele de securitate mobilizate. Au fost luate toate măsurile de securitate pentru ca ceremonia şi artificiile să se desfăşoare în siguranţă şi, totuşi, s-a întâmplat. (…) Încă o tragedie, după celelalte două. E o luptă care va fi una de durată, pentru că avem inamic care va continua să ne lovească şi să lovească toate popoarele care cred în libertate ca valoare esenţială. În această luptă, contăm pe angajamentul tuturor forţelor, pe stat, pe forţa miniştrilor, a forţelor de decizie, vom continua să fim vigilenţi şi să îi protejăm pe francezi şi ne angajăm să fim puternici. (…) Fac apel la această unitate, la această coeziune aici la Nisa, pentru ca Franţa să fie puternică, iar cei care vor să ne facă rău, ei de fapt reprezintă răul şi noi suntem capabili să învingem acest rău, împreună”
 a afirmat François Hollande în timp de era huiduit de mulţime.

Potrivit BBC, huiduielile au fost "fără precedent”. Reacţiile dure ale populaţiei au fost apreciate ca fiind "un avertisment puternic cu privire la modul în care starea de spirit din ţară s-a schimbat"
 comparativ cu reacţiile publice la precedentele atentate teroriste din Franţa.

Măsuri interne în Franţa, ca reacţie la atentat

Preşedintele François Hollande - care în momentul atentatului se afla la Avignon - s-a întors la Paris pentru a convoca o celulă de criză la Ministerul de Interne. Consiliul de Apărare a fost reunit de preşedintele Franţei a doua zi după atentatul de la Nisa.  Alături de preşedintele francez, la Consiliu au participat premierul Manuel Valls, ministrul Apărării, Jean-Yves Le Drian, şi şeful Statului Major al armatei, Pierre de Villiers. Ministrul de Interne, Bernard Cazeneuve, care s-a deplasat la Nisa la scurt timp după atentat, “a asistat la dezbateri prin video-conferinţă”
.

François Hollande s-a adresat francezilor într-o conferinţă televizată de la Paris, în dimineaţa de 15 iulie 2016, anunţând viitoare măsuri împotriva terorismului. Preşedintele francez François Hollande a anunţat că Franţa va continua şi chiar va intensifica acţiunile militare în Siria şi Irak, care vizează gruparea teroristă Stat Islamic.  "Nimic nu va opri în lupta împotriva terorismului. Vom intensifica acţiunile noastre în Irak şi Siria. Vom continua să lovim pe cei care ne atacă în propria ţară"
 a subliniat, cu referire la gruparea teroristă Statul Islamic Preşedintele francez a decretat trei zile de doliu naţional în perioada 16-18 iulie.  Starea de urgenţă a fost extinsă până la 31 ianuarie 2017. 

Ministrul francez de Interne, Bernard Cazeneuve, a declanşat planul ORSEC imediat după atentat. Bernard Cazeneuve a anunţat ulterior planuri de sporire a securităţii prin detaşarea a 12000 de rezervişti îm afara celor 120000 de cadre militare. Bernard Cazeneuve le-a cerut "tuturor cetăţenilor patrioţi"
 să se alăture forţelor de rezervă pentru a spori securitatea în urma atacurilor. Pe 18 iulie, în toată Franţa a fost ţinut un minut de reculegere în memoria celor ucişi în atentat. Trei locuitori din Nisa, care au încercat să oprească autovehiculul în timpul atentatului, “au fost decoraţi cu medalii pentru curaj de către autorităţile locale”
. 

Promenade des Anglais a fost închisă "pe o perioadă nedeterminată"
. Accesul la plajă a fost, de asemenea, interzis în unele zone. Au fost anulate concerte şi festivaluri care urmau să aibă loc, în perioada imediat următoare, în aer liber.  

Reacţii internaţionale

Atentatul comis pe 14 iulie la Nisa a provocat un val de indignare printre liderii politici din întreaga lume. Comunitatea internaţională a condamnat dur carnagiul din Ziua Naţională a Franţei. 


Preşedintele American, Barack Obama, a condamnat “oribilul atac terorist", declarându-se solidar cu familiile victimelor. Barack Obama a elogiat "extraordinara rezistenţă şi valorile democratice care au făcut din Franţa un motiv de inspiraţie pentru întreaga lume". "Suntem solidari cu Franţa, cel mai vechi aliat al nostru, în momentul în care se confruntă cu acest atac" a declarat liderul de la Casa Albă într-un comunicat, oferind ajutorul Statelor Unite în anchetă pentru a-i descoperi pe cei responsabili de această tragedie. Secretarul american de stat, John Kerry, s-a referit la "cumplitul atac de la Nisa”. “Statele Unite vor continua să fie alături de poporul francez în timpul acestei tragice perioade"
. 

Cei doi candidaţi la alegerile prezidenţiale din SUA au transmis, la rândul lor, mesaje cu această ocazie. Candidatul democrat la preşedinţia SUA, Hillary Clinton, s-a referit la atentatul din Nisa ridicând semne de întrebare asupra modului în care cooperează serviciile de informaţii americane şi europene. „Una dintre problemele Europei este că nu cooperează suficient cu noi în domeniul informaţiilor. Cred că avem nevoie de o diplomaţie puternică pentru a evita astfel de atacuri pe viitor”. "Nu vom fi intimidaţi. Nu vom permite niciodată teroriştilor să submineze valorile democratice şi egalitare care stau la baza modului nostru de a trăi"
 a subliniat Hillary Clinton. 

Donald Trump, a transmis condoleanţe şi a anunţat că, în urma „oribilului atac de la Nisa”, a amânat conferinţa de presă privind nominalizarea unui vicepreşedinte - deşi jurnaliştii se aflau la Trump Tower din New York pentru acest anunţ.  „Când o să ne învăţăm minte? Lucrurile merg din ce în ce mai rău”. Donald Trump a concluzionat că "acesta este un război”
. 
Preşedintele rus, Vladimir Putin, şi-a exprimat solidaritatea cu Franţa după atentatul de la Nisa, pe care l-a calificat drept un "act barbar”, lansând un apel la continuarea "luptei împotriva terorismului". Rusia este dispusă la o cooperare strânsă cu Franţa în toate aspectele luptei împotriva terorismului, a declarat preşedintele rus, Vladimir Putin, într-un mesaj adresat liderului Elysée, François Hollande, după atentatul de la Nisa. “Informaţia tragică despre atacul terorist de la Nisa a venit când începuseră discuţiile dintre Vladimir Putin şi secretarul american de stat, John Kerry” a precizat purtătorul de cuvânt al Kremlinului, Dmitri Peskov. Potrivit oficialilor, discuţiile dintre cei doi au durat până după miezul nopţii. De asemenea, serviciul de presă al Kremlinului a transmis un comunicat în care se menţionează că "Preşedintele rus a confirmat că Rusia este gata pentru o cooperare cât mai strânsă cu Franţa şi alţi parteneri internaţionali în toate sferele activităţilor anti-teroriste"
.

Într-o telegramă transmisă omologului său francez, preşedintele rus Vladimir Putin a afirmat că "Brutalitatea şi cinismul acestei crime comise de Ziua Naţională a Franţei sunt şocante. Am văzut din nou că moralitatea este complet străină terorismului - victimele sale sunt civili nevinovaţi, inclusiv femei şi copii". "Dragă François, Rusia ştie ce înseamnă teroarea şi ameninţările pe care le naşte. În urma atentatului de la Nisa sunt şi răniţi şi morţi de naţionalitate rusă. A fost un act comis cu violenţă şi cu un cinism extraordinar"
 a transmis Vladimir Putin.

Premierul rus, Dmitri Medvedev, aflat la summit-ul Asia-Europa din Mongolia, a transmis la rândul său, un mesaj. "Terorismul nu cunoaşte graniţe şi e o provocare comună". "Forţa este singurul lucru pe care teroriştii şi susţinătorii lor îl înţeleg şi de aceea trebuie să o folosim"
.

Donald Tusk, preşedintele Consiliului European, s-a arătat consternat de atac, precizând că lumea se solidarizează cu poporul francez. "Este un paradox tragic că victimele atacului au fost chiar persoane care celebrau libertatea, egalitatea şi fraternitatea"
 a subliniat Donald Tusk.  

Într-un comunicat publicat pe site-ul Comisiei Europene, Jean-Claude Juncker, s-a declarat foarte “afectat şi îndurerat de încercarea grea care a lovit frumosul oraş Nisa în această zi de sărbătoare naţională”. “Vreau să-mi exprim solidaritatea cu victimele, cu familiile lor şi cu toţi francezii aflaţi astăzi în doliu, în urma acestui act de teroare atât de laş” a adăugat, dând asigurări că Franţa poate conta pe Comisia Europeană şi pe celelalte state membre UE în lupta împotriva terorismului - atât în interiorul, cât şi în afara blocului comunitar. „Hotărârea noastră va fi la fel de fermă ca şi unitatea noastră”
.

Secretarul general NATO, Jens Stoltenberg, a transmis condoleanţe Franţei după atentatul terorist de la Nisa, despre care a afirmat că “a vizat oameni nevinovaţi şi valorile lor fundamentale, pentru care militează NATO”. “Sunt îngrozit şi întristat de atacul terorist de la Nisa. Gândurile mele sunt alături de familii, de cei dragi victimelor şi alături de toţi cei afectaţi. Acest atac a vizat oameni nevinovaţi ţi valorile lor fundamentale, pentru care militează NATO” a precizat Jens Stoltenberg într-un comunicat. Secretarul general NATO a dat asigurări că terorismul nu va avea succes. “Însă, terorismul nu va înfrânge niciodată democraţia, libertatea şi societăţile noastre deschise” a adaugat. “Suntem solidari cu poporul Franţei”
.

Consiliul de securitate al Organizaţiei Naţiunilor Unite a condamnat „cu cea mai mare fermitate atacul terorist barbar şi laş” comis la Nisa în Ziua Naţională a Franţei. Într-o declaraţie comună, cele 15 state membre ale Consiliului de Securitate şi-au exprimat „profunda simpatie şi condoleanţele”
 pentru familiile victimelor şi pentru guvernul francez. 
Theresa May, noul premier al Marii Britanii, este la curent cu “incidentul îngrozitor” de la Nisa, iar autoritatile britanice sunt pregătite să le ajute pe cele franceze, a anunţat Executivul de la Londra. „Gândurile noastre sunt alături de cei afectaţi de acest incident teribil într-o zi de sărbătoare naţională”
 a precizat purtătorul de cuvânt al Theresei May. Noul ministru de Externe al Marii Britanii, Boris Johnson, a precizat că este "şocat şi întristat de evenimentele îngrozitoare de la Nisa şi de teribilele pierderi umane"
. 
Cancelarul german, Angela Merkel şi-a exprimat solidaritatea cu poporul francez.  "Cuvintele nu pot exprima ceea ce ne leagă de prietenii noştri francezi în aceste ore cumplite. Acest teribil atac s-a întâmplat de ziua lor naţională, care este o zi de mândrie, dar care acum s-a transformat într-o zi de doliu". Angela Merkel a calificat atacul de la Nisa drept o “crimă în masă” şi, de la summit-ul ASEM,  a dat asigurări Franţei că Germania o susţine în lupta împotriva terorismului. “Noi toţi cei strânşi la summit-ul ASEM suntem uniţi în sentimentele noastre de stupoare faţă de (…) crima în masă de la Nisa” a declarat cancelarul german la summit-ul din Mongolia la care au luat parte lideri europeni şi asiatici. „Germania stă în lupta împotriva terorismului alături de Franţa, uniţi cu mulţi, mulţi alţii” a adăugat. “Sunt convinsă că, în pofida tuturor dificultăţilor, vom câştiga această luptă”
 a subliniat Angela Merkel.

Summit-ul Asia-Europa, la care au participat şi şefi de stat şi de guverne din Europa şi din Asia a început , în capitala Mongoliei, cu un minut de reculegere pentru atentatul din orasul Nisa. "Suntem alături de poporul francez, de popoarele Europei. Cred că este potrivit să păstrăm un moment de tăcere"
 a afirmat preşedintele Mongoliei, Tsakhiagiin Elbegdorj, la deschiderea reuniunii.

Premierul canadian, Justin Trudeau, şi-a exprimat solidaritatea cu francezii şi s-a declarat, împreună cu toţi canadienii, şocat "de atentatul de la Nisa". "Canadienii sunt şocaţi de atentatul comis la Nisa” a declarat Justin Trudeau. "Simpatia noastră se îndreaptă spre victime, iar solidaritatea spre poporul francez"
 a adăugat şeful guvernului de la Ottawa. 
Premierul chinez, Li Keqiang, a transmis, la rândul său, un mesaj. "Condamnăm cu tărie terorismul în orice formă. Ne exprimăm condoleanţele şi vom combate orice formă de terorism"
. 

Liderii religioşi şi politici din lumea arabă şi musulmană au condamnat atentatul de la Nisa. Marele Muftiu al Egiptului a denunţat atacul, subliniind că "sabatorii care îl urmează pe Satan vor fi condamnaţi în această viaţă şi în cea viitoare". Clericul din Arabia Saudită, Salman al-Ouda, a precizat, de asemenea, că "ucigaşul va fi blestemat de Dumnezeu, de îngerii lui şi de toţi oamenii". Secretarul General al Ligii Statelor Arabe, Ahmed Aboul Gheit, a denunţat atacul terorist, apreciind că a fost unul "laş"
 a transmis purtătorul său de cuvânt. 
După atentatul terorist din Nisa, Spania, Germania şi Italia au întărit securitatea la graniţa cu Franţa. Belgia, a cărei capitală a fost scena unor atentate teroriste în luna martie, a menţinut nivelul de alertă teroristă la trei - o treaptă sub nivelul maximal - însemnând că riscul este serios dar nu unul iminent. În urma atentatului comis la Nisa şi pe fondul tentativei de lovitură de stat din Turcia, miniştrii de Externe din Uniunea Europeană s-au reunit la Bruxelles. La întrunire a participat şi secretarul american de stat, John Kerry. 

MAREA BRITANIE: SCHIMBĂRI POLITICE MAJORE. TENSIUNI EUROPENE

Votul pentru ieşirea Regatului Unit din Uniunea Europeană a avut un impact major la nivel symbolic şi empţional, pe de o parte şi, pe de altă parte, a antrenat costuri pe pieţele internaţionale. Susţinîtorrii taberei Brexit – între care reprezentativi sunt Nigel Farange, UKIP şi Boris Johnson, fostul primar conservator al Londrei - au valorificat substanţial tema imigraţiei, cu precădere din UE, insistând asupra ideii de speculare a sistemului britanic de asigurări sociale. Urmează ca Parlamentul britanic să consemneze realitatea rezultatelor referendumului într-un document prin care să fie notificată Comisia Europeană privind decizia de activare a articolului 50 din Tratatul de la Lisabona, ceea ce ar deschide calea ieşirii din Uniunea Europeană. 

Regatul Unit este primul stat membru UE în care, printr-un referendum, cetăţenii s-au exprimat majoritar pentru părăsirea blocului comunitar şi, în viitoarele negocieri între Londra şi Bruxelles nu sunt clare poziţiile de la care vor porni părţile. Un element important de care, inevitabil, se va ţinea seama, este puternica integrare a economiilor UE şi Regatului Unit. 

Un potenţial efect negativ ale precedentului britanic ar fi efectul de domino - o suită de referendumuri având ca temă ieşirea din Uniunea Europeană. Ăn mod precizibil, partidele antisistem, xenofobe au primit un impuls simbolic major. Ieşirea Marii Britanii din UE creează, de asemenea, probleme legate de Scoţia, Irlanda de Nord şi Ţara Galilor. Aceste zone se susţin în baza alocărilor bugetare din politica agricolă comună, iar Londra nu poate compensa sumele alocate de Uniunea Europeană. În plus, în Scoţia - unde votul majoritar a fost pentru a rămâne în Uniunea Europeană - un nou referendum separatist ar avea ca rezultat foarte probabil separarea de Regatul Unit. Situaţia este asemănătoare în cazul Irlandei de Nord ţinând cont şi de naţionalismul irlandez, dublat de dorinţa liberei circulaţii la granţiţa cu Republica Irlanda şi chiar de reunificarea Irlandei.

Agresiunile cu caracter xenofob au crescut cu 42% în contextul referendumului ale cărui rezultate au indicat victoria taberei “Leave”, favorabilă ieşirii Marii Britanii din Uniunea Europeană, a anunţat poliţia britanică. După referendum au fost semnalate numeroase agresiuni care au vizat musulmani şi est-europeni. "Avem dovezi clare privind intensificarea infracţiunilor xenofobe la nivel naţional" a declarat Mark Hamilton, purtător de cuvânt al Poliţiei britanice. "Această situaţie este inacceptabilă şi subminează diversitatea şi toleranţa pe care ar trebui să le susţinem în Marea Britanie"
 a adăugat.

Theresa May a preluat preşedinţia Partidului Conservator

Comitetul electoral al Partidului Conservator a confirmat, în 11 iulie, alegerea Theresei May în funcţia de lider al formaţiunii politice. Theresa May s-a declarat "onorată", promiţând menţinerea unităţii şi “transformarea Brexit-ului în succes”. "Mă simt onorată şi emoţionată să fiu aleasă lider al Partidului Conservator” a declarat Theresa May. "Vom transforma ieşirea Marii Britanii din UE într-un succes" a precizat Theresa May care, anterior referendumului, a susţinut rămânerea ţării în blocul comunitar. "Trebuie să unim ţara şi  să avem o nouă viziune puternică privind viitorul ţării, o perspectivă care să nu le fie favorabilă doar celor puţini privilegiaţi, ci care să funcţioneze pentru noi toţi. Urmează să le oferim oamenilor mai mult control asupra vieţilor proprii. În acest fel, împreună, vom construi o Mare Britanie mai bună"
 a subliniat Theresa May.
Deputatele britanice Theresa May şi Andrea Leadsom s-au calificat în etapa finală pentru desemnarea liderului Partidului Conservator şi, implicit, a premierului Marii Britanii. Theresa May - ministru de Interne în Cabinetul Cameron - a obţinut susţinerea a 199 de colegi, în timp ce Andrea Leadsom, secretar la Ministerul Energiei, a obţinut 84 de voturi. Michael Gove, secretar de Stat la Ministerul Justiţiei, un susţinător al ieşirii Marii Britanii din UE, a fost eliminat din cursă, obţinând doar 46 de voturi. Theresa May a fost numită ministru de Interne de David Cameron în anul 2010, când a devenit premier.

Theresa May a promis că va încerca să obţină un acord comercial cu UE care să conţină clauze prin care să fie limitată libertatea de circulaţie. Deşi a militat pentru rămânerea în UE, Theresa May a declarat că va respecta rezultatul referendumului şi a exclus convocarea de alegerile generale înainte de 2020. "Votul Brexit ne-a dat un mesaj foarte clar, acela că nu putem permite ca libera circulaţie a  persoanelor să continue aşa cum a fost până acum" a declarat Theresa May, adăugând că va căuta soluţii pentru acordarea de garanţii cu privire la statutul cetăţenilor Uniunii Europene care locuiesc în Marea Britanie. "Este, de asemenea, vorba despre garantarea faptului că vom obţine cea mai bună afacere posibilă cu privire la comerţul de bunuri şi servicii" a adăugat. A subliniat că nu ar trebui stabilit "un interval de timp"
 pentru ieşirea din Uniunea Europeană, cu menţiunea că nu ar trebui activat anul acesta Articolul 50 al Tratatului de la Lisabona. După activarea articolul 50, Londra are la dispoziţie doi ani pentru a negocia termenii ieşirii din Ununea Europeană.

Publicaţia britanică The Daily Mail şi-a anunţat susţinerea faţă de candidatura Theresei May pentru funcţia de premier al Marii Britanii, menţionând că este unicul  candidat la conducerea Partidului Conservator care trebuie să ocupe acest post. The Daily Mail a subliniat că “doar Theresa May are calităţile potrivite, statura şi experienţa de a uni atât Partidul Conservator cât şi ţara” şi care “poate să conducă spre un mod nou, mai curat şi mai cinstit de a face politică". "Este o femeie serioasă, cu etica serviciului public, cu o capacitate enormă de muncă şi atenţie la detalii" a precizat The Daily Mail care are un tiraj zilnic de 1,5 milioane de exemplare - fiind a doua publicaţie, ca pondere, în Marea Britanie după The Sun. Theresa May "aminteşte, oarecum, de Margaret Thatcher"
 a apreciat jurnalul.

Andrea Leadsom a declarat că ar începe rapid procesul de negociere a termenilor privind ieşirea Regatului Unit din Uniunea Europeană, activând urgent Articolul 50 al Tratatului de la Lisabona - pasul necesar demarării oficiale a procesului de părăsire a blocului comunitar.. "Trebuie să continuăm cu acest lucru, trebuie să profităm de această oportunitate" a declarat. "Este vorba de a oferi certitudine întreprinderilor comerciale, este vorba despre a spune lumii “suntem deschişi către afaceri“. Haideţi să începem iniţierea unor acorduri de liber-schimb cât de repede putem."
 a adăugat. Andrea Leadsom, un puternic susţinător al campaniei "Leave" înainte de referendum.

Boris Johnson, fost primar al Londrei şi unul dintre liderii grupului politic favorabil ieşirii Marii Britanii din Uniunea Europeană, anunţase că o sprijină pe Andrea Leadsom la conducerea Partidului Conservator şi, implicit, la funcţia de prim-ministru. Reuters "Andrea Leadsom oferă iuţeala, hotărârea şi determinarea ce sunt esenţiale pentru următorul lider al acestei ţări" a precizat Boris Johnson într-un comunicat. "Este specializată în problemele UE (...) şi va fi, prin urmare, bine plasată pentru a contribui la crearea unei viitor post-Brexit măreţ pentru Marea Britanie şi Europa"
. 

Boris Johnson fusese creditat cu şanse foarte mari de a-l înlocui pe David Cameron la conducerea Partidului Conservator şi, implicit, funcţia de premier al Marii Britanii. După referendum, pe fondul polemicilor, Boris Johnson a devenit din ce în ce mai contestat şi a anunţat că nu va candida.

May, următorul premier conservator

Theresa May, a promis că “ea şi Partidul Conservator se vor pune în slujba oamenilor în cadrul unei misiuni de a transforma ţara în una care să funcţioneze pentru toată lumea”, lansându-şi candidatura la funcţia de premier, într-o scrisoare publicată de The Times. Theresa May a promis, în scrisoare, că va reuni Marea Britanie. "Dacă provii dintr-o familie obişnuită, din clasa muncitoare, viaţa este cu mult mai grea decât conştientizează mulţi oameni politici" a afirmat. "În urma referendumului (…), ţara noastră are nevoie de un lider puternic şi cunoscut pentru a traversa această perioadă de incertidudine economică şi politică şi pentru a negocia în cei mai buni termeni ieşirea din Uniunea Europeană" a precizat. De asemenea, a anunţat că vrea să lanseze "un program radical de reforme sociale" pentru “a transforma Marea Britanie într-o ţară care să fie în serviciul tuturor”. "Unii ar trebui să-şi amintească faptul că guvernul nu este un joc, este un lucru serios care are consecinţe reale în viaţa oamenilor"
 a adăugat ea, vizându-l, fără să-l numească, pe fostul primar al Londrei, Boris Johnson. 

După anunţarea  rezultatelor referendumului privind apartenenţa Regatului Unit la Uniunea Europeană, David Cameron a anunţat că va demisiona, în următoarele trei luni, El a afirmat că va renunţa la funcţia de prim-ministru înainte de debutul Conferinţei Partidului Conservator, în luna octombrie. David Cameron a apreciat că nu este potrivit "să fie căpitanul navei" după ce britanicii au luat o decizia de a urma o cale diferită de cea pe care a promovat-o. 

Numele noului premier al Marii Britanii ar fi trebuit anunţat în data de 9 septembrie. Theresa May a rămas singurul candidat la conducerea Partidului Conservator după ce Andrea Leadsom şi-a retras candidatura. Partidul Conservator a anunţat că nu va repeta nici o etapă a scrutinului intern pentru desemnarea liderului formaţiunii, astfel că Theresa May a putut fi confirmată mai devreme în poziţiile de preşedinte al formaţiunii politice şi de prim-ministru. David Cameron urma să fie premier până în toamnă, dar a decis accelerarea retragerii pentru a permite instalarea rapidă a Theresei May, declarându-se "încântat"
 de faptul că îi va succeda.

Cameron: ”unitatea Marii Britanii este de un interes naţional uriaş”

David Cameron a răspuns, în 13 iulie, la ultimele întrebări care i-au fost adresate în Camera Comunelor în calitate de premier al Marii Britanii, înainte de a se îndrepta spre Palatul Buckingham pentru a-i prezenta Reginei demisia.  "În timp ce plec astăzi, sper că oamenii vor vedea o ţară mai puternică. A fost un privilegiu să servesc ţara pe care o iubesc". “Menţinerea unităţii Marii Britanii este de un interes naţional uriaş" a afirmat David Cameron în Camera Comunelor, în contextul solicitărilor proindependenţă apărute după referendum în Scoţia, Ţara Galilor şi Irlanda de Nord. După ce majoritatea cetăţenilor britanici au votat în favoarea ieşirii ţării din Uniunea Europeană, lideri din Scoţia, Irlanda de Nord şi Ţara Galilor au cerut independenţa faţă de Marea Britanie şi rămânerea în blocul comunitar. 
David Cameron a declarat că Marea Britanie se află într-o "poziţie puternică" pentru a face faţă provocărilor cauzate de ieşirea din Uniunea Europeană, adăugând că  este "bine pregătită" pentru o perioadă de instabilitate economică. "Trebuie să ne asigurăm că ne menţinem economia solidă pentru a putea face faţă instabilităţii economice"
 a continuat. David Cameron a precizat că să existe doreşte relaţii comerciale cât mai strânse între Marea Britanie şi Uniunea Europeană, lucru care poate fi discutat şi dezbătut atât în Parlament, cât şi în cadrul noului guvern.

Guvernul conservator al Marii Britanii va depune eforturi pentru a oferi cât mai multe drepturi cetăţenilor din Uniunea Europeană care vor rămâne în Marea Britanie, dar decizia va fi luată în funcţie de situaţia cetăţenilor britanici în spaţiul comunitar, a afirmat David Cameron. Întrebat de un parlamentar în ce măsură cetăţenii europeni riscă “să fie deportaţi” sau “să li se retragă permisele de rezidenţă în Marea Britanie”, David Cameron a răspuns că "nu există nici un risc să se întâmple aceste lucruri". "Depunem eforturi pentru a oferi garanţii că drepturile cetăţenilor UE din Marea Britanie vor fi respectate, ale tuturor celor care au venit aici" a subliniat. "Singura situaţie în care aş vedea ca viitorul guvern să suspende aceste garanţii ar fi cea în care drepturile cetăţenilor britanici din ţările UE nu ar fi respectate. Cred că este important să avem reciprocitate”. 

David Cameron a mulţumit pentru susţinerea primită în cei şase ani de mandat, subliniind că deşi, poate "nu toate deciziile luate au fost corecte", economia britanică este mult mai puternică. "Vreau să le mulţumesc tuturor celor care m-au susţinut  în aceşti ani de mandat"
 a declarat David Cameron în ultimul său discurs rostit, în calitate de prim-ministru, în Parlamentul britanic. 

În rest, prezenţa lui David Cameron în Parlamentul britanic a fost foarte relaxată. ”În această dimineaţă am avut o serie de întâlniri cu colegi de Cabinet şi cu alte persoane. În afară de întâlnirea din această după amiază cu Majestatea Sa, găsesc că restul agendei mele zilnice este remarcabil de lejer”
 a afirmat David Cameron, stârnind hohote de râs în Parlament.

David Cameron a demisionat din funcţia de premier - Theresa May a preluat mandatul


"Nu a fost un parcurs uşor şi, evident, nu toate deciziile luate au fost corecte. Dar Marea Britanie este mult mai puternică, economia noastră este mult mai puternică" a afirmat David Cameron în faţa biroului său, înainte de pleca spre Palatul Buckingham pentru a-i prezenta demisia Reginei Elizabeta a II-a. "Ies pentru ultima dată din acest birou. Singura mea dorinţă este să avem în continuare succes în această ţară măreaţă pe care o iubesc foarte mult" a subliniat David Cameron. "Vreau să le mulţumesc copiilor mei, pentru care Downing Street a fost o casă minunată. Vreau să-i mulţumesc soţiei mele Samantha, iubirea vieţii mele, o soţie, o mamă şi o femeie de afaceri extraordinară"
 a adăugat.

Regina Elizabeta a acceptat demisia premierului David Cameron, iar Theresa May a primit sarcina formării guvernului britanic.  "Onorabilul deputat David Cameron a avut o audienţă la Regina Elizabeta şi şi-a depus demisia din funcţia de prim-ministru şi prim-lord al Trezoreriei. Regina Elizabeta a acceptat demisia"
 a comunicat Palatul Regal britanic. 

Theresa May s-a întâlnit separat cu Regina Elizabeta şi a primit, în mod oficial, sarcina formării noului guvern britanic, preluând atribuţiile de prim-ministru. Este este al 76-lea premier al Marii Britanii şi a doua femeie în fruntea guvernului de la Londra, după Margaret Thacher. 

Noul premier a promis “o Mare Britanie mai bună”. "Dacă sunteţi unele dintre familiile care abia se descurcă, vreau să am grijă de dumneavoastră. Guvernul pe care îl conduc va face tot posibilul pentru a vă oferi mai mult control asupra propriei vieţi" a declarat Theresa May. "Sub conducerea premierului David Cameron economia s-a stabilizat, dar adevărata moştenire este dreptatea socială. David a condus un guvern al unei singure naţiuni. În acest spirit îl voi conduce şi eu" a adăugat. "Urmând calea lăsată de David Cameron, voi continua parcursul unui mare premier modern"
 a subliniat.

Theresa May a dat semnale că se va detaşa de politicile economice din trecutul recent, menţionând că va fi abandonată ţinta guvernamentală de a atinge, până în anul 2020, un excedent bugetar. De asemenea, a exclus varianta unui buget de urgenţă, idee vehiculată de George Osborne în timpul campaniei pentru referendum.  Theresa May a anunţat că va continua politica de reducere a cheltuielilor guvernamentale şi va evita majorarea impozitelor şi taxelor, astfel încât orice eventuală viitoare măsură de relaxare fiscală să poată fi luată în baza unor credite. Unii parlamentari consideră că ideea este favorabilă investiţiilor în infrastructură în perioadele în care rata dobânzilor este scăzută.

Pieţele financiare, care au fost extrem de volatile după anunţarea rezultatelor referendumului din Regatul Unit, au reacţionat pozitiv imediat după ştirea că Theresa May ar putea fi noul prim-ministru. Lira sterlină, care atinsese, în prima săptămână a lunii iulie,  minimul ultimilor 31 de ani în raport cu dolarul, a crescut pe fondul clarificărilor politice de la Londra. Volumul tranzacţiilor pe pieţele financiare a crescut în perspectiva unor politici stimulative ale noului guvern. 

Boris Johnson, noul ministru britanic de Externe

Theresa May a desemnat mai mulţi miniştri în prima zi a mandatului său de premier.  A surprins încredinţându-i portofoliul Externelor fostului primar londonez, Boris Johnson - eurosceptic declarat şi unul dintre susţinătorii ieşirii Marii Britanii din blocul comunitar. După referendum, pe fondul polemicilor, Boris Johnson a devenit din ce în ce mai contestat în intenţia de a deveni preşedinte al Partidului Conservator şi, implicit, premier. De asemenea, Theresa May  anunţând crearea unui minister special pentru Brexit, care va fi condus de David Davis, fost secretar de stat pentru afaceri europene.

Numirea lui Boris Johnson ca şef al diplomaţiei britanice a stârnit vii reacţii. Ministrul francez de Externe, Jean-Marc Ayrault a declarat că Boris Johnson i-a minţit pe cetăţenii britanici în timpul campaniei pro-Brexit. "Aţi văzut stilul său din campania pentru Brexit? I-a minţit foarte mult pe britanici. Acum, e rândul lui să fie cu spatele la zid pentru a-şi apăra ţara"
 a afirmat oficialul francez.  

Jean-Claude Juncker, preşedintele Comisiei Europene, a afirmat că Boris Johnson trebuie să vină la Bruxelles pentru a verifica dacă tot ce le spune cetăţenilor britanici este confom cu realitatea. "Boris Johnson a petrecut o parte din viaţa sa la Bruxelles. Este timpul să revină la Bruxelles, pentru a verifica dacă tot ce îi spune poporului britanic este conform cu realitatea"
.

Preşedintele Parlamentului European, Martin Schulz, a criticat în termeni duri componenţa noului guvern britanic condus de Theresa May - care, în opinia sa, vizează, cu precădere, “satisfacerea coeziunii interne a Partidului Conservator şi se concentrează mai puţin pe viitorul ţării”. ''Regatul Unit trebuie să rupă cercul vicios periculos ce are impact direct asupra restului Europei'' a afirmat Martin Schulz. ''Nu bunăstarea ţării este principalul criteriu în luarea deciziei politice a doamnei May, ci calcule politice interne'' ale Partidului Conservator a subliniat. ''Ne găsim într-o situaţie incertă şi dificilă în Europa şi acesta este motivul pentru care toţi cei implicaţi trebuie să acţioneze cu o foarte mare responsabilitate''
 a menţionat preşedintele Parlamentului European.

Opoziţia britanică solicită alegeri anticipate

Partidul Laburist şi Partidul Liberal-Democrat solicită organizarea de alegeri parlamentare anticipate în Marea Britanie, argumentând că Partidul Conservator nu are legitimitate să numească premierul după demisia lui David Cameron ca urmare a referendumului pe tema ieşirii ţării din Uniunea Europeană. Următorul scrutin la termen este programat în mai 2020. 

"Dată fiind instabilitatea generată de referendumul privind ieşirea din Uniunea Europeană, este esenţial ca Marea Britanie să aibă un premier ales în mod democratic" a declarat Jon Trickett, coordonatorul laburist privind alegerile. "Acum, se pare că avem o încoronare a unui nou premier britanic, în persoana Theresei May" a adăugat. La rândul său, Tim Farron, liderul Partidului Liberal-Democrat a afirmat despre conservatori că "nu mai au mandat politic". "Prin încoronarea Theresei May, avem nevoie de alegeri anticipate. Conservatorii nu mai au mandat politic. Marea Britanie merită mai mult de atât"
 a subliniat.

Theresa May a respins solicitările de organizare a alegerilor generale anticipate după demisia lui David Cameron, afirmând că Partidul Conservator a câştigat majoritatea în anul 2015, sarcina ei fiind “să ducă mai departe munca predecesorului ei şi, în paralel, să implementeze noi politici sociale şi economice”
. În Marea Britanie, alegeri generale sunt programate în mai 2020. 

Noul premier britanic are posibilitatea să se prezinte la alegerile la termen cu rezultatele obţinute după ieşirea Marii Britanii din UE, “sau poate încerca obţinerea unui nou mandat înainte de termen, în funcţie de oportunităţile momentului”. Theresa May trebuie să nu repete greşelile premierului laburist Gordon Brown, care a ajuns în Downing Street 10 fără să fi câştigat alegerile generale. “Acesta a ratat şansa obţinerii unui nou mandat prin indecizia cu care a tratat ideea alegerilor anticipate”
.

Potrivit unui sondaj realizat pentru The Sunday Mirror şi The Independent, 46% dintre respondenţi au fost de părere că Theresa May nu trebuie să convoace alegeri anticipate. De asemenea, 38% dintre intervievaţi cred că ar trebui să se îndrepte către oameni pentru a primi sprijin pentru programul de ieşire a Marii Britanii din Uniunea Europeană.

Camera Comunelor analizează petiţia pentru un nou referendum

Camera Comunelor a decis să organizeze o dezbatere pe tema petiţiei prin care se solicită organizarea unui nou referendum privind apartenenţa Marii Britanii la UE, dar decizia va aparţine guvernului de la Londra. Dezbaterea a fost programată pentru luna septembrie, în contextul în care peste patru milioane de britanici au solicitat organizarea unui nou referendum.

"Comisia pentru Petiţii a decis că, dat fiind numărul mare de semnături, această iniţiativă trebuie să facă obiectul unei dezbateri în Camera Comunelor" s-a precizat într-un comunicat oficial. "Comisia pentru Petiţii vrea să transmită foarte clar că, prin programarea acestei dezbateri, nu se susţine în mod automat convocarea unui nou referendum. Dezbaterea le va permite deputaţilor să prezinte punctele de vedere din circumscripţiile pe care le reprezintă. La finalul dezbaterii, un membru al guvernului va răspunde întrebărilor formulate"
. Theresa May a afirmat că nu va organiza un nou referendum pe tema apartenenţei Marii Britanii la Uniunea Europeană. 

Marea Britanie “să evite” ieşirea din UE - Marea Britanie “să urgenteze” ieşirea din UE

Noul premier al Marii Britanii trebuie să evite ieşirea ţării din Uniunea Europeană, a recomandat ministrul austriac de Finanţe, Hans Jörg Schelling, îndemnând-o pe Theresa May să ia o decizie rapidă, ţinând cont de impactul economic asupra Londrei.  "Theresa May trebuie să ia rapid o decizie" a declarat Hans Jorg Schelling, avertizând că ieşirea Marii Britanii din UE va antrena efecte de ordin economic pentru economia britanică. "Unele persoane din Marea Britanie se întreabă dacă este sau nu vina lor. Dar, a fost o decizie a cetăţenilor britanici" a adăugat oficialul austriac. "Dacă observăm situaţia din alte ţări, deciziile de acest fel pot fi schimbate de Parlament. Sper că înţelepciunea parlamentarilor va oferi o nouă linie decizională pentru a nu permite ieşirea ţării din UE"
 a subliniat Hans Jorg Schelling. Anterior, oficialul austriac a afirmat că Marea Britanie nu va părăsi Uniunea Europeană, în pofida rezultatului referendumului din 23 iunie. Parlamentul britanic poate bloca, teoretic, decizia cetăţenilor privind ieşirea din Uniunea Europeană întrucât aplicarea rezultatului referendumului nu are caracter obligatoriu.

Preşedintele Eurogrup, Jeroen Dijseelbloem speră că Marea Britanie va anunţa cât mai rapid ieşirea din Uniunea Europeană. Jeroen Dijseelbloem, a recomandat guvernului britanic să declanşeze cât mai rapid procedura, în contextul în care Londra a precizat că va iniţia procesul în momentul cel mai favorabil pentru interesul naţional. "Ca să mă exprim diplomatic, va fi cu atât mai bine cu cât depăşim mai rapid această situaţie problematică" a declarat Jeroen Dijseelbloem. "Aşteptăm să colaborăm cu oricine a câştigat de pe urma acestui proces democratic. Va trebui să găsim soluţii privind ieşirea Marii Britanii din UE, o situaţie care a generat numeroase probleme în principal pentru Londra, dar şi pentru Europa"
 a subliniat preşedintele Eurogrup.

Cancelarul german, Angela Merkel, a Londrei să clarifice cât mai rapid ce relaţie doreşte să aibă cu Uniunea Europeană. "Sarcina noului premier va fi să ofere claritate în privinţa tipului de relaţie pe care Marea Britanie vrea să o construiască cu Uniunea Europeană" a declarat Angela Merkel. La rândul său, Wolfgang Schauble, ministrul german de Finanţe, a afirmat că “Londra trebuie să clarifice rapid situaţia”
 date fiind efectele economice şi politice ale referendumului care a avut ca rezultat decizia de părăsire a Uniunii Europene.

Comisarul european pentru Afaceri economice şi financiare, Pierre Moscovici, i-a cerut Theresei May să accelereze procesul de ieşire a Regatului Unit din Uniunea Europeană, pentru a evita prelungirea efectelor economice negative din cauza incertitudinii. Pierre Moscovici a declarat că amânarea iniţierii procesului de ieşire din Uniunea Europeană ar prelungi efectele economice negative cauzate de incertitudine. France24 "Partidul Conservator s-a mişcat repede. Se presupunea că David Cameron avea să fie înlocuit în septembrie (…) aşa că de ce să mai pierdem două luni?"
 a afirmat comisarul european.

Marea Britanie va declanşa "când va fi pregătită" şi ţinând cont de "interesul naţional" procedura de ieşire din Uniunea Europeană, a afirmat Chris Grayling, preşedintele Camerei Comunelor - un aliat al Theresei May. "Cred că Articolul 50 trebuie activat când suntem pregătiţi. Cel mai important lucru acum este să facem ceea ce este în interesul naţional" a declarat Chris Grayling. "Ne vom pregăti de negocieri şi vom decide ce tip de relaţie vrem să negociem. Atunci vom invoca Articolul 50. O vom face în mod adecvat şi când suntem pregătiţi"
. 

Preşedintele Consiliului European Donald Tusk a declarat că Uniunea Europeană nu trebuie să lase Marea Britanie să profite de ieşirea din blocul comunitar pentru că ar putea inspira şi alte state să-i urmeze exemplul. Britanicii au votat majoritar la referendum pentru ieşirea ţării din Uniunea Europeană, militanţii pro-Brexit susţinând că este necesar ca ţara să stabilească limite privind imigraţia. Însă, liderii europeni au afirmat, fără echivoc, că dacă Marea Britanie vrea să aibă în continuare acces la piaţa unică europeană, trebuie să accepte inclusiv libera circulaţie a persoanelor. “Nimeni nu ar trebui să aibă dorinţa de a-i pedepsi, de a-i umili pe britanici pentru ceea ce ne-au făcut” a declarat Donald Tusk. Însă, “dacă părăsirea blocului comunitar devine un model atractiv de consolidare a poziţiei unei ţări, atunci şi alte state vor dori să facă la fel” a adăugat. "Nu-i putem îndepărta de noi, însă nu-i putem lăsa să profite de Brexit, pentru că ar putea fi letal pentru Uniunea Europeană”
 a subliniat.  La rândul său, cancelarul german, Angela Merkel, a declarat că Marii Britanii nu i se va permite să “aleagă” ceea ce vrea din relaţia cu Uniunea Europeană “şi să respingă aspectele care nu-i plac”
. 

“Brexit nu are valabilitate pentru Scoţia”

Premierul scoţian Nicola Sturgeon a contestat afirmaţiile premierului britanic, Theresa May, legate de faptul că noul guvern trebuie să  pregătească ieşirea Regatului Unit din Uniunea Europeană. Nicola Sturgeon a afirmat că doreşte să iniţieze o serie de discuţii cu Theresa May, în cadrul cărora să susţină interesele Scoţiei. Deşi Regatul Unit, în ansamblu, a votat în favoarea părăsirii Uniunii Europene, votul în Scoţia a fost în favoarea rămânerii în blocul comunitar. ”Sintagma Brexit înseamnă Brexit nu se aplică în cazul Scoţiei, care a votat diferit la referendum” a precizat Nicola Sturgeon. ”Ca premier, la fel cum Theresa May are un mandat, şi eu am obligaţia să respect voinţa scoţienilor şi să găsesc o cale prin care să păstrez Scoţia în UE”
 a adăugat. Există puternice “puncte de dezacord în condiţiile în care Theresa May s-a angajat ca Brexit să fie un succes pentru britanici, iar Nicola Sturgeon s-a referit la posibilitatea repetării referendumului pe tema independenţei Scoţiei în condiţiile în care se declanşează negocierile de ieşire din UE”
.

Franţa şi Spania nu sunt de acord cu iniţierea unor negocieri separate între Uniunea Europeană şi Scoţia. "Toată lumea se opune acestor negocieri. Dacă Marea Britanie iese din Uniunea Europeană, atunci iese şi Scoţia" a afirmat premierul Spaniei, Mariano Rajoy. "Spania se opune organizării de negocieri cu altcineva în afară de guvernul Marii Britanii" a adăugat. La rândul său, François Hollande a subliniat că Uniunea Europeană nu trebuie să accelereze ajungerea la un acord cu Scoţia. "Negocierile trebuie să fie cu Marea Britanie, nu cu o parte a Marii Britanii"
 a precizat liderul de la Elysée.

Parlamentul britanic a aprobat înnoirea submarinelor nucleare

Deputaţii britanici au votat masiv în favoarea înnoirii celor patru submarine nucleare ale ţării, pentru un cost de cel puţin 41 de miliarde de lire sterline – echivalând cu 49 miliarde de euro. Cu ocazia primului discurs rostit faţa Parlamentului în calitate de premier, Theresa May a susţinut înnoirea programului nuclear pe care l-a descris ca "asigurare finală" pentru securitatea ţării.

Parlamentarii au aprobat măsura cu 472 de voturi pentru şi 117 împotrivă după şase ore de dezbateri. Aproape 60% dintre deputaţii laburişti - 138 din totalul de 252 - s-au pronunţat în favoarea acestei măsuri a guvernului conservator, în pofida poziţiilor pacifiste ale liderului lor, Jeremy Corbyn.

Theresa May a anunţat că va respecta calendarul stabilit de Parlament, cu precizarea că înlocuirea submarinelor “va transmite un semnal puternic în sensul că Regatul Unit este decis să continue pe calea colaborării cu Alianţa Nord-Atlantică şi după votul de ieşire din Uniunea Europeană”."Este imposibil să afirmi cu certitudine că nici o ameninţare nucleară nu va apărea în următorii 30 sau 40 de ani, punând în pericol securitatea şi modul nostru de viaţă" a subliniat Theresa May. La insistenţele unui deputat scoţian din SNP de a preciza dacă este pregătită să utilizeze o armă care poate ucide 100000 de persoane, Theresa May a răspuns "da". "Tot interesul unui sistem de descurajare este ca duşmanii noştri să ştie că suntem pregătiţi să îl folosim" a adăugat. "Trebuie să transmitem mesajul fără echivoc oricărui adversar că întotdeauna costul unui atac împotriva Marii Britanii sau împotriva aliaţilor noştri va fi cu mult mai mare decât tot ce ar spera să câştige cu un astfel de atac"
 a subliniat.

“Angela Merkel şi Theresa May nu vor avea negocieri preliminare privind Brexit”

"Sunt hotărâtă ca Regatul Unit să facă din ieşirea din UE un succes, de aceea am decis să mă duc la Berlin şi la Paris imediat după ce mi-am preluat atribuţiile" a precizat Theresa May într-un comunicat.  "Nu subestimez provocarea de a negocia ieşirea noastră din UE şi cred cu tărie că discuţiile cinstite şi deschise despre problemele cu care ne confruntăm reprezintă un element important al unei negocieri reuşite" a adăugat.

Cancelarul german, Angela Merkel, şi premierul britanic, Theresa May, nu vor avea negocieri preliminare privind Brexit cu ocazia întrevederii  de la Berlin, a precizat purtătorul de cuvânt al Executivului german, Steffen Seibert. ''Când spunem că nu vor putea avea loc negocieri preliminare cu Marea Britanie înainte de activarea articolului 50 al Tratatului de la Lisabona - poziţiile Germaniei şi UE fiind similare - aceasta nu înseamnă că nu vom putea discuta. Însă, nu vor exista prenegocieri'' a menţionat Steffen Seibert. 

Theresa May, a declarat că ţara sa nu va începe anul acesta negocieri privind ieşirea din Uniunea Europeană. Premierul britanic a făcut această precizare după convobirile avute cu cancelarul german, Angela Merkel în cursul primei sale vizite în străinătate după preluarea conducerii guvernului de la Londra. După discuţiile cu omologul său german, Theresa May a afirmat că asigurarea unei retrageri rezonabile şi ordonate din UE va lua timp, adăugând că Marea Britanie nu se va îndepărta de Europa. De asemenea, a menţionat că doreşte păstrarea unor legături economice cât mai strânse cu UE. La rândul său, Angela Merkel a precizat că ambele părţi doresc un rezultat cât mai bun pentru Marea Britanie dar a cerut mai multă claritate cu privire la calendarul procesului de părăsire a Uniunii Europene.

La conferinţa de presă comună Theresa May a menţionat că declanşarea acestui proces nu trebuie făcută în grabă, chiar dacă acest lucru nu va fi pe placul tuturor. Stabilirea principiilor şi a obiectivelor negocierii înainte de startul lor oficial necesită timp. "Trebuie să ascultăm ca să aflăm ce doreşte Marea Britanie şi să vedem care este răspunsul potrivit" a afirmat Angela Merkel sugerând, însă, că sunt necesare precizări cu privire la calendarul ieşirii Marii Britanii din UE. "Marea Britane nu doreşte un impas, Germania nu doreşte un impas şi nici UE nu doreşte un impas"
 a adăugat cancelarul german.


Theresa May şi Angela Merkel au subliniat că s-au înţeles foarte bine. "Cred că este important că în faţa dumneavoastră se află două femei care au purtat o discuţie foarte constructivă, două femei care îşi spun acum, reciproc: hai să ne apucăm de treabă" a afirmat Theresa May. Angela Merkel “a replicat cu un "Exact!" sec, care a amuzat audienţa”
. Într-o atmosferă relaxată, Angela Merkel a afirmat că aşteaptă cu interes negocierile cu Londra.

Hollande: “Nu putem avea prenegocieri, dar putem pregăti negocierea”

După vizita la Berlin, Theresa May s-a deplasat la Paris pentru a se întâlni cu preşedintele Franţei, François Hollande. "Theresa May urmează să construiască punţi de înţelegere cu omologii săi. Până în prezent, ea era considerată drept cineva care se concentra asupra Ministerului de Interne"
 a apreciat Iain Begg, profesor la Institutul european de la London Scholl of Economics.  


Preşedintele francez, François Hollande, s-a declarat de acord cu faptul că premierului britanic, Theresa May, are nevoie de timp pentru a putea pregăti negocierile în vederea ieşirii Marii Britanii din UE, cu menţiunea că doreşte ca guvernul de la Londra să iniţieze cât mai repede procesul.”Nu putem avea prenegocieri. Dar, putem pregăti această negociere” a afirmat preşedintele francez în timpul conferinţei de presă după întâlnirea cu Theresa May. ”Cu cât mai repede cu atât mai bine, în interesul comun al Europei, al Marii Britanii şi economiilor respective” a adăugat, cu precizarea că Marea Britanie nu ar trebui să aibă acces la piaţa unică europeană dacă elimină libertatea de circulaţie. 

La rândul său, Theresa May a declarat că doreşte ca, după ieşirea din UE, relaţiile economice dintre ţara sa şi blocul comunitar să fie ”cât mai strânse posibil” şi să se ”maximizeze oportunităţile atât pentru Marea Britanie cât şi pentru Uniunea Europeană”. Marea Britanie nu a decis când va activa clauza de retragere voluntară prevăzută la articolul 50 al Tratatului de la Lisabona, au precizat atât Theresa May cât şi Philip Hammond - fost ministru de Externe şi actual ministru de Finanţe în guvernul de la Londra. ”Acest lucru nu se va întâmpla până la sfârşitul anului” a menţionat Theresa May. 

Francezii care lucrează în Regatul Unit şi britanicii care lucrează în Franta îşi vor putea continua activitatea, au căzut de acord François Hollande şi Theresa May. Situaţia este valabilă până la ieşirea oficială a Marii Britanii din UE - şi, ulterior, în baza negocierilor bilaterale privind un acord. Cei doi lideri nu au avut opinii identice privitoare la  calendarul ieşirii Marii Britanii din Uniunea Europeană şi nici asupra pretenţiei noului guvern britanic în legătură cu disjungerea între circulaţia mărfurilor şi cea a persoanelor, a căror liberă circulaţie ar urma să fie restricţionată de autorităţile britanice.  Theresa May i-a comunicat liderului de la Elysée că nu doreşte să notifice plecarea ţării sale din UE înainte de sfârşitul acestui an. François Hollande a precizat că Franţa doreşte notificarea respectivă "în cel mai bun termen posibil", "în interesul celor două ţări şi al Europei". Incertitudinea actuală, a subliniat François Hollande, constitue "un risc pentru economia europeană si pentru piaţa muncii". Divergenţe au apărut şi în legătură cu natura viitoarelor relaţii între UE şi Marea Britanie. Theresa May a subliniat dorinţa menţinerii accesului ţării sale pe piaţa unică europeană, reafirmând, însă, şi "dorinţa alegătorilor britanici care au votat Brexit" de a se exercita "un anumit control" asupra imigraţiei. François Hollande a precizat că "acesta este punctul crucial al negocierilor", insistând asupra condiţiei privind accesul la piaţa unică - respectarea libertăţii de circulaţie a persoanelor.   

Negociatori ai instituţiilor europene pentru Brexit

Instituţiile europene au numit personalităţi cu experienţă pentru negocierile privind ieşirea Marii Britanii din UE. Astfel, Comisia Europeană va fi reprezentată de Michel Barnier, Consiliul UE de diplomatul belgian Didier Seeuw, iar Guy Verhofstadt a fost numit negociator din partea Parlamentului European. 


Preşedintele Comisiei Europene, Jean-Claude Juncker, a precizat într-un comunicat că este “foarte mulţumit că Michel Barnier a acceptat această sarcină important şi dificilă”, cu menţiunea că şi-a dorit “un om politic experimentat pentru această activitate dificilă”
. Michel Barnier este fost comisar european pentru servicii financiare. 

Guy Verhofstadt, ales negociator şef al Parlamentului European cu privire la dosarul Brexit, a solicitat Marii Britanii să declanşeze cât mai rapid negocierile pentru ieşirea din UE, care să fie încheiate până la sfârşitul anului 2019. ”Nu-mi pot imagina că vom începe un nou ciclu legislativ fără un accord şi că vom intra într-o nouă legislatură fără o soluţie”. ”Marea Britanie ar trebui să invoce articolul 50 cât mai repede cu putinţă pentru a finaliza negocierile până în 2019”
 a afirmat Guy Verhofstadt. Următoarele alegeri pentru Parlamentul European vor avea loc în primăvara anului 2019. Parlamentul European trebuie să-şi dea acordul cu privire la acordul final de ieşire a Marii Britanii din UE. Pe cale de consecinţă, e important ca Parlamentul European să fie parte a negocierilor. Guy Verhofstadt a avertizat Londra că poziţia Parlamentului European faţă de accesul Marii Britanii la piaţa unică va cuprinde condiţia acceptării liberei circulaţii pentru cetăţenii UE în Marea Britanie.  

Guvernul Blair, acuzat în Raportul Chilcot

Marea Britanie a decis să participe la invazia militară din Irak, în 2003, pe baza unor evaluări deficitare ale serviciilor secrete, în contextul în care regimul Saddam Hussein nu reprezenta o ameninţare iminentă şi nu fuseseră epuizate toate soluţiile diplomatice, arată raportul Comisiei speciale condusă de sir John Chilcot. Raportul evaluează deciziile guvernelor de la Londra în perioada 2001-2009, analizând argumentaţia în sensul intervenţiei militare, derularea conflictului şi efectele post-conflict. Concluziile relevă că Marea Britanie a decis să participe la invadarea Irakului înainte de epuizarea opţiunilor diplomatice privind dezarmarea. Intervenţia militară în Irak ar fi putut fi necesară ulterior, dar în martie 2003 "nu exista o ameninţare iminentă din partea Administraţiei Saddam Hussein"; ar fi putut fi aplicată în continuare strategia de izolare internaţională a Irakului, mai ales că majoritatea membrilor Consiliului de Securitate ONU susţineau continuarea inspecţiilor internaţionale; argumentele privind amploarea şi gravitatea riscului presupusului arsenal de distrugere în masă din Irak au fost prezentate cu o exactitate care nu se justifica; serviciile de informaţii "nu stabiliseră fără dubiu" că Saddam Hussein continuase să fabrice armament chimic şi biologic; politicile guvernului Blair în privinţa intervenţiei în Irak au fost elaborate în baza unor evaluări deficitare ale serviciilor secrete; evaluările nu au fost puse sub semnul întrebării deşi ar fi trebuit; circumstanţele în care s-a decis că exista baza juridică pentru participarea Marii Britanii la intervenţia militară au fost "departe de nivelul satisfăcător".  

Fostul premier Tony Blair a precizat că decizia intervenţiei militare în Irak au fost luată "cu bună credinţă", în "interesul Marii Britanii" subliniind că raportul Chilcot ar trebui să pună capăt speculaţiilor privind "minciunile" şi "inducerile în eroare" "Decizia privind intervenţia în Irak a fost cea mai dificilă din timpul mandatului meu. Îmi asum total responsabilitatea. A fost luată cu bună credinţă şi în conformitate cu ceea ce am considerat a fi interesele ţării. Raportul ar trebui să pună capăt acuzaţiilor de rea-credinţă, minciuni şi induceri în eroare"
.

VARIA

REUNIUNE ASEM LA ULAN BATOR: „UN PARTENERIAT PENTRU VIITOR PRIN CONECTIVITATE”

În perioada 15-16 iulie, Mongolia a găzduit cea de a 11-a reuniune la vârf Asia-Europa (ASEM). Discuţiile din cadrul summit-ului s-au axat pe tema „20 de ani de ASEM: Un parteneriat pentru viitor prin conectivitate”. Preşedintele Consiliului European, Donald Tusk, preşedintele Comisiei Europene, Jean-Claude Juncker şi Înaltul Reprezentant UE pentru Afaceri Externe, Federica Mogherini, au reprezentat Uniunea Europeană la summit. ASEM  (Asia-Europe Meeting) este un forum multilateral pentru dialog și cooperare între Europa (cele 28 de state membre UE, Norvegie şi Elveţia) şi Asia-Pacific (ASEAN, patru parteneri strategici ai UE - China, India, Japonia şi Republica Coreea - precum şi Federaţia Rusă, Kazahstan, Australia, Noua Zeelandă, Pakistan, Bangladesh, Mongolia).
Cu ocazia ceremoniei de deschidere a summit-ului ASEM, liderii din UE şi din Asia şi-au exprimat solidaritatea cu victimele atacului de la Nisa. Într-un scurt mesaj în mandarină, premierul chinez Li Keqiang a transmis "condoleanţe" familiilor victimelor, menţionând că Beijingul "se opune tuturor formelor de terorism"
. Reuniunea din Mongolia s-a desfăşurat la câteva zile după sentinţa Curţii de Arbitraj de la Haga care a dat câştig de cauză Filipinelor împotriva Chinei într-o dispută legată de anumite zone din Marea Chinei de Sud. China consideră că deţine suveranitatea asupra cvasitotalităţii Mării Chinei de Sud, o zonă bogată în hidrocarburi, aflată la întretăierea unor rute maritime vitale pentru comerţul mondial. Revendicările sale se suprapun cu pretenţii exprimate de Filipine, Vietnam, Malaezia şi Brunei.   
Într-o declaraţie comună, liderii şi-au reafirmat poziţia de condamnare a terorismului sub toate formele sale, precum şi angajamentul de a-şi uni forţele pentru a combate terorismul. De asemenea, liderii au discutat despre situaţia din Turcia, în urma tentativei de lovitură de stat militară. UE şi-a exprimat sprijinul deplin faţă de guvernul ales în mod democratic şi a făcut apel la restabilirea rapidă a ordinii constituţionale în Turcia. În marja summit-ului, preşedintele Consiliului European,  Donald Tusk, s-a întâlnit cu premierii Republicii Singapore şi Japoniei şi cu preşedinţii Coreei de Sud şi Mongoliei. 

ASEM - forum pentru dialog și cooperare între Europa și Asia - a fost creat în 1996. O dată la doi ani, şefii de stat şi de guvern din cadrul ASEM, preşedintele Consiliului European, preşedintele Comisiei Europene şi secretarul general al Asociaţiei Naţiunilor din Asia de Sud-Est (ASEAN) se reunesc în cadrul unui summit pentru a stabili priorităţile ASEM. Aceste reuniuni la vârf se desfăşoară alternativ în Asia şi în Europa. Precedentul summit a fost organizat la Milano, în anul 2014. Următorul summit va fi organizat în anul 2018, la Bruxelles.

În cadrul celei de a 20-a aniversări a ASEM, liderii au trecut în revistă progresele înregistrate şi s-au angajat să dezvolte în continuare forumul prin promovarea unei mai bune conectivităţi şi a unei cooperări mai strânse între Asia şi Europa. S-a ajuns la un acord în privinţa consolidării parteneriatului multidimensional şi orientat către oameni,  concentrări cooperării în scopul de a obţine rezultate concrete;  încurajării conectivităţii în toate dimensiunile sale; promovării contactelor informale, a creării de reţele şi a flexibilităţii.

Cooperare economică şi conectivitate, provocări globale şi regionale

Participanţii au discutat despre situaţia economiei mondiale, reafirmându-şi disponibilitatea de a utiliza toate instrumentele de politică - monetare, bugetare şi structurale - pentru a realiza o creştere economică puternică, durabilă şi echilibrată. De asemenea, şi-au reiterat angajamentul de a spori fluxurile comerciale şi de investiţii interregionale. Liderii au subliniat rolul conectivităţii digitale ca element esenţial pentru intensificarea legăturilor sociale şi economice între cele două regiuni şi în interiorul acestora.
Totodată, participanţii la summit au discutat despre modalităţile de abordare a provocărilor existente şi viitoare în privinţa păcii internaţionale, securităţii, stabilităţii şi dezvoltării durabile. Şi-au exprimat hotărârea de a lupta împotriva terorismului şi de a preveni extremismul violent. Liderii au subliniat, în același timp, necesitatea unor răspunsuri regionale şi internaţionale cuprinzătoare în ceea ce privește provocarea reprezentată de imigraţie şi de refugiaţi. Cei prezenţi au salutat adoptarea, în 2015, a unor acorduri internaţionale privind dezvoltarea, reducerea riscurilor şi schimbările climatice şi au convenit asupra unei strânse colaborări în vederea punerii în operă în timp util şi pe deplin a obiectivelor stabilite. De asemenea, liderii au discutat despre modalităţile de consolidare a cooperării în probleme de interes comun, inclusiv în Orientul Mijlociu, Africa, Ucraina, Afganistan şi Peninsula Coreeană.
Parteneriate puternice de tip public-privat

În discursul rostit la Forumul de Afaceri Asia-Europa desfăşurat la Ulan Bator,  preşedintele Comisiei Europene, Jean-Claude Juncker a cerut crearea unor parteneriate puternice de tip public-privat pentru promovarea comerţului şi investiţiilor. Potrivit opiniei sale, „aceasta este principala pârghie care va consolida relaţiile între Europa şi Asia şi care va conduce spre o prosperitate economică de durată”.

Jean-Claude Juncker a subliniat angajamentul său de a lucra pentru o economie globală echitabilă, transparentă şi guvernată de reguli. „Comunitatea de afaceri va juca un rol central” menţionat. „Dumneavoastră sunteţi motoarele schimbării şi inovaţiei. Împreună aveţi puterea de a aduce cele două regiuni mari mai aproape. Dar, odată cu puterea vine şi responsabilitatea. Aveţi datoria de a acţiona ca buni cetăţeni, respectând regulile jocului, investind în oameni şi având grijă de planeta noastră” le-a transmis Jean-Claude Juncker participanților la forum 

Preşedintele Comisiei Europene a subliniat oportunitatea comercială pentru cele două regiuni: „Europa şi Asia împărtăşesc un interes clar în conectarea mai bună a celor două continente. Aceasta nu înseamnă doar a construi noi reţele de transport şi de comunicaţii Trebuie armonizate, de asemenea, reglementările şi standardele noastre, astfel încât oamenii, datele, bunurile şi serviciile să poată circula liber”. 

Referitor la economia digitală, Jean-Claude Juncker a susţinut necesitatea de a reconcilia oportunităţile cu valorile de bază ale societăţii, inclusiv respectarea vieţii private. Acest lucru necesită o investiţie în competenţe digitale, precum şi norme clare pentru protejarea consumatorilor, astfel încât aceştia să-şi dezvolte încrederea în comerţul electronic. „Europa şi Asia au nevoie să dezvolte o înţelegere comună cu privire la toate aceste probleme”
 a subliniat.

Declaraţie finală

În declaraţia finală a fost salutat faptul că, în ultimele două decenii, numărul partenerilor ASEM a crescut de la  26 la 53 de parteneri, dovedindu-şi vitalitatea şi importanţa ca platformă de dialol şi cooperare între Asia şi Europa. ASEM a fost şi continuă să fie un factor important în configurarea unui model gloval în secolul XXI prin contribuţia adusă la susţinerea păcii, securităţii, stabilităţii, consolidării economice şi prin capacitatea de a răspunde la provocările globale şi regionale. 

Au fost evidenţate contribuţiile ASEM în: promovarea unei mai bune comunicări între Asia şi Europa; lărgirea dialogului politic, consolidarea cooperării economice şi intensificarea schimburilor socio-culturale; adâncirea intreconectării între Asia şi Europa, definirea şi modelarea legăturilor şi cooperării pe multiple planuri reciproc avantajoase în scopul păcii şi dezvoltării; crearea oportunităţilor pentru stabilirea unor relaţii solide între popoare, inclusiv prin Fundaţia Asia-Europa (ASEF); abordarea provocărilor cu care se confruntă ambele regiuni, cât şi a celor existente la nivel inter-regional şi global; promovarea unei abordări multilaterale eficiente şi consolidarea altor procese multilaterale.

 
A fost reafirmat faptul că se impune promovarea ASEM în baza unui parteneriat axat pe egalitate, respect şi avantajul reciproc, în spiritul consensului.

A fost stabilită Ziua ASEM, „Asia întâlneşte Europa / Europa întâlneşte Asia” şi sărbătorirea anuală a avesteia în data de 1 martie sau în orice altă zi din prima  săptămână a lunii martie, subliniindu-se, astfel, importanţa ASEM şi creşterea vizibilităţii forumului. Pentru a călăuzi ASEM cu succes în al treilea deceniu, participanţii s-au angajat să consolideze parteneriatul, să-şi concenteze cooperarea în direcţia unor beneficii concrete, să promoveze legăturile reciproce pe multiple dimensiuni, contactele informale şi flexibilitatea. 
PROVOCĂRI LA NIVEL MONDIAL 

Îmbătrânirea populaţiei afectează economiile

Până în anul 2030, 56 de state vor avea mai mulţi cetăţeni cu vârsta de peste  65 de ani decât copii sub 15 ani. Fenomenul, cunoscut ca „inversarea istorică”
 a populaţiilor, pare, acum, ireversibil.  Aceste tendinţe au fost studiate timp de un sfert de secol de Joseph Chamie, fost director al diviziei populaţie a ONU. Cercetătorul a decoperit că ceea ce s-a evidenţiat în 1995 într-o singură ţară, Italia, se va propaga până în 2030 în 56 de state cu economii diverse - precum Noua Zeelandă şi Georgia. Îmbătrânirea populaţiei nu afectează doar state industrializate precum Japonia şi Germania. Anul de cotitură va fi 2020 pentru Cuba şi Coreea de Sud. Cinci ani mai târziu, situaţia se va înregistra în Thailanda şi în SUA. Până în anul 2075 întreaga populaţie a Terrei va fi trecut de acest punct de cotitură demografic. Efectele îmbătrânirii se vor resimţi violent mai ales pe piaţa muncii. 

Băncile centrale ar putea recurge la măsuri extraordinare

Banca Centrală Europeană ar putea fi obligată de situaţie să intre pe piaţa acţiunilor emise de companii - un teren pe care a intrat şi Banca Japoniei. Aceasta, împreună cu fondul de pensii guvernamental, au ajuns cei mai mari acţionari la mai mult de 400 de companii nipone. Rezerva Federală americană lasă impresia că pregăteşte  dobânzi negative.

Pe măsură ce se apropie de limita capacităţii de a stimula economiile, marile bănci centrale îşi împing la limită politicile monetare. Secretarul general al Organizaţiei pentru Cooperare şi Dezvoltare Economică, Angel Gurria, a avertizat că băncile centrale sunt „destul de aproape“ de limitele capacităţii de a stimula economiile. În absenţa unor politici „inovatoare, colective“, creşterea globală va rămâne probabil slabă, a afirmat Angel Gurria. „Am lăsat băncile centrale să facă toată munca grea. Acum este timpul schimbărilor structurale“
 a menţionat.

Banca Centrală Europeană ar putea  fi forţată de situaţie să cumpere acţiuni, aşa cum procedează Banca Japoniei, ca parte a extinderii programului de stimulare a economiilor şi inflaţiei din zona euro.  Demersul ar putea distorsiona o piaţă importantă pentru investitori. BCE poate rămâne fără obligaţiuni eligibile pentru schema sa de achiziţii de obligaţiuni în valoare de 1700 de miliarde de euro, ceea ce înseamnă că ar putea recurge la măsuri alternative dacă decide să relaxeze şi mai mult politica monetară. Analiştii afirmă că lista de măsuri alternative poate include achiziţii masive de acţiuni - o politică pe care Banca Japoniei a adoptat-o după ce a început, în urmă cu şase ani, să cumpere ETF-uri - exchange traded funds - pentru propria schemă de quantitative easing. Aceste instrumente financiare permit investitorilor să tranzacţioneze o gamă variată de active, de la un coş de acţiuni la obligaţiuni suverane.

Banca Japoniei şi-a dublat programul de achiziţii de ETF-uri în luna iulie la 6000  miliarde de yeni - echivalând cu 58 miliarde de dolari - pe an. Potrivit SPDR Exchange Traded Funds, Banca centrală a Japoniei deţine aproximativ 50% din toată piaţa niponă de ETF-uri. Publicaţia niponă Nikkei a calculat că Banca Japoniei şi uriaşul fond de pensii guvernamental au devenit cei mai mari acţionari în 474 de companii listate în prima secţiune - rezervată companiilor mari - a bursei de acţiuni de la Tokio. “Acţiunile controlate de aceste instituţii reprezintă un sfert din toate emisiunile. Aceste achiziţii stimulează creşterea preţurilor acţiunilor, dar subminează mecanismele pieţei aducând beneficii mai ales anumitor companii”
. Fondul de pensii al guvernului nipon este cel mai mare din lume din această categorie. În anul 2014, fondul şi-a majorat ţinta privind ponderea acţiunilor japoneze în totalul activelor de la 12% la 25%. Aceşti jucători nu apar pe listele cu acţionari deoarece deţin activele indirect, prin intermediul unor bănci speciale şi prin alţi intermediari.  În cinci ani, indicele  Nikkei a urcat cu 70%. Banii publici susţin piaţa, dar pot avea şi efecte adverse. Banca Japoniei gestionează peste 90% din acţiunile deţinute prin investiţii pasive, urmărind indicii de acţiuni - nu prin evaluarea acţiunilor individuale. Fondul de pensii procedează la fel pentru 80% din portofoliu. 

În Europa, unde piaţa ETF-urilor este de peste două ori mai mare decât cea din Japonia, orice schemă de cumpărare a unor astfel de active va trebui să aducă beneficii tuturor statelor din zona euro. „Cum poţi cumpăra un index care favorizează toate ţările din zona euro? Cu siguranţă că BCE nu va vrea să fie văzută ca favorizând o piaţă în detrimentul alteia”
 a afirmat Peter Dixon, analist la Commerzbank.  Dintre cele mai mari 10 companii în funcţie de capitalizarea de piaţă cu acţiunile incluse în indicele pan-european MSCI EMU, patru sunt franceze, trei sunt germane, iar restul sunt din Belgia, Spania şi Olanda. 

În Statele Unite se vorbeşte din ce în ce mai mult de dobânzile negative, deşi Banca centrală americană nu le-a experimentat. “Însă, aceste dobânzi se răspândesc ca un virus, ajungând în zona euro, în Elveţia, în Suedia şi Japonia”
 a afirmat analistul financiar John Mauldin - convins că urmează o nouă criză, poate mai puternică decât cea anterioară, iar, în acest caz, Fed va duce dobânda de politică monetară la zero şi sub acest prag. Până atunci instituţia - care, de obicei, se mişcă încet în privinţa schimbărilor majore din politica sa monetară - pregăteşte terenul pentru introducerea dobânzilor negative. 

Banca Reglementelor Internaţionale: Londra pierde teren pe piaţă valutară mondială

Londra îşi pierde, treptat, poziţia dominantă deţinută pe piaţa tranzacţiilor valutare, care înclină acum către Asia, relevă un studiu realizat de Banca Reglementelor Internaţionale. Cota deţinută de City-ul londonez pe această piaţă extrem de importantă s-a redus pentru prima dată în mai mult de un deceniu, ajungând la 37,1% de la aproape 41% cât indica studiul anterior al Băncii Reglementelor Internaţionale. Cota de piaţă a New York-ului a crescut uşor la 19%, în timp ce cota combinată deţinută de Tokio, Hong Kong şi Singapore, celelalte trei mari huburi de trading la nivel mondial, a avansat de la 15% la 21%, evidenţiind importanţa în creştere a Asiei şi a Chinei în special în comerţul mondial. Yuanul este, acum, cea mai tranzacţionată monedă emergentă din lume, dublându-şi cota deţinută din piaţa mondială şi detronând pesoul mexican.

La nivel general, industria tranzacţiilor valutare, cândva o zonă cheie de expansiune pentru bănci, pare anemică. Volumul mediu tranzacţionat zilnic la nivel mondial a scăzut pentru prima dată din 2001, atingând 5.100 miliarde de dolari în aprilie 2016, faţă de 5.400 miliarde în aceeaşi lună din 2013. Presiunea se exercită în special asupra Londrei pentru că fluxurile unor monede importante cum ar fi euro, yenul, dolarul australian şi francul elveţian, toate dominate de bănci din Marea Britanie, s-au redus, în timp ce cele de monede dominate de bănci asiatice au crescut.

Într-o anumită măsură, volumul ridicat al tranzacţiilor înregistrat în 2013 a fost o excepţie având în vedere că valul de stimulente lansat de Banca Japoniei a generat tranzacţii foarte ample cu yeni. În plus, aprecierea dolarului începând cu 2013 reduce valoarea altor monede analizate în cadrul studiului, influenţând rezultatul. Exceptând aceşti factori, volumele au avansat cu 4%.. “Reglementările par să constituie unul din motivele scăderii volumelor de tranzacţii, însă nu atât reglementările privitoare la FX, ci la alte clase de active” a precizat George Saravelos, analist la Deutsche Bank.  Un factor determinant al scăderii volumelor este “golirea” industriei din 2013, când autorităţile au lansat mai multe anchete privitoare la presupuse nereguli comise de traderi. Anchetele s-au soldat cu amenzi totale de 10 miliarde de dolari şi au pus capăt carierelor unui număr mare de traderi. În plus, cei care au rămas au devenit mai reticenţi faţă de tranzacţii. Fondurile de hedging bat de asemenea în retragere.

​Ce oraş ar putea înlocui Londra în calitate de capitală financiară

După Brexit, Londra şi-ar putea pierde statutul de capitală financiară a Europei. Deşi directorii instutiţiilor financiare importante din Londra nu au planuri imediate de relocare, au declarat că vor muta o parte semnificativă din angajaţi  în oraşe din Uniunea Europeană. Specialişti în relocare precizează criteriile luate în considerare în căutarea unui nou centru financiar. Mark Yeandle, director al Z/Yen Group din Londra şi autor al Global Financial Centers Index, care clasează oraşele în funcţie de atractivitatea lor în rândul business-urilor din sectorul serviciilor financiare. Cele mai frecvent menţionate criteria sunt: utilizarea limbii engleze, un mediu de reglementare favorabil, o infrastructură excelentă de transport şi comunicaţii, spaţii de birouri şi de locuit de lux disponibile, şcoli bune, restaurante bune, oferte culturale şi capacitatea de a primi un număr mare de persoane foarte bine plătite. The New York Times a realizat un clasament al mai multor oraşe europene pe o scară de 60 de puncte.

Barcelona (23 puncte)

Mai mulţi directori au apreciat oraşul. Însă, în afara unui aeroport relativ bun, Barcelona nu trece un alt test, începând cu cel al cunoaşterii limbii engleze.

Milano (24 puncte)

Italienii vorbesc mai bine engleza, Milano este centrul financiar al Italiei. La alte capitole, însă, oraşul lasă de dorit, inclusiv la cel al climatului de business. Cele două aeroporturi principale au nevoie urgentă de renovare.

Varşovia (24 puncte)

Polonia are multe avantaje: flexibilitatea legislaţiei în domeniul muncii, un climat de business favorabil, nivel ridicat de educaţie şi costuri scăzute de trai. Varşovia ar primi cu braţele deschise bancherii, spre deosebire de alte oraşe europene mai bogate. Totuşi, oraşul este clasat jos la capitolul locuinţe de lux.

Luxemburg (40 puncte)

Luxemburghezii sunt cel mai bogaţi eiropeni. În plus, 56% dintre ei vorbesc engleza, iar 84% vorbesc cel puţin două limbi străine. Luxemburgul este un centru de servicii financiare sofisticat. Însă, Banca Mondială clasează foarte jos climatul său de business, iar întreaga ţară avea doar 576000 de locuitori la începutul anului. Londra are peste 360000 de angajaţi în sectorul serviciilor financiare. Este greu de imaginat cum ar putea absorbi Luxemburgul chiar şi o parte din aceştia. 

Paris (43 puncte)

Centru financiar important şi cel mai atrăgător oraş UE din punct de vedere cultural, Parisul pare o alegere de excepţie. Însă, doar 39% dintre francezi vorbesc fluent engleza. În pofida progreselor din ultimii ani, francezii au, în continuare, reputaţia de a fi neospitalieri cu cei care nu vorbesc bine franceza. 

Dublin (50 puncte)

Dublinul obţine note bune la capitolul cunoştinţelor de limbă engleză şi pentru nivelul şcolilor sale. Este un oraş frumos, cu restaurante şi teatre bune. Climatul de afaceri este favorabil. Însă, este un oraş mic, deficitar la capitolul infrastructură. Aeroportul este mic şi, geografic, Dublin este departe de restul UE.

Viena (51 puncte)

 
Viena pare mai bine poziţionată pentru a prelua titlul Londrei. 63% din populaţia austriacă vorbeşte engleza. Climatul de afaceri al oraşului este bine clasat, aeroportul  este excelent. Restaurantele şi vinurile sale sunt renumite la nivel internaţional. Însă, oraşul nu este o capitală financiară majoră, iar directorii intervievaţi nu au planuri imediate de relocare sau extindere a operaţiunilor aici.

Frankfurt (54 puncte)

Frankfurt e o alegere bună. Aici se află sediul Băncii Centrale Europene. Oraşul este capitala financiară a Germaniei. Este bine cotat la capitolul climat de business, deşi legislaţia în domeniul muncii este rigidă, ca şi cea din Franţa. Aici se află al doilea cel mai mare aeroport european şi un terminal feroviar modern. Ar putea absorbi uşor un influx important de angajaţi din domeniul financiar. Însă, mulţi directori consideră că Germania concentrează deja prea multă putere. 

Amsterdam (55 puncte)

Amsterdam este marele câştigător. 90% din olandezi vorbesc engleza,  şcolile sunt considerate cele bune din Europa. Oraşul este frumos, restaurantele sunt bune. Amsterdam are unul dintre cele mai bune aeroporturi din Europa şi o reţea feroviară excelentă. De asemenea, se află în apropiere de Bruxelles. Oraşul pierde câteva puncte din cauza climatului mediocru de afaceri şi a plafonului impus de guvern asupra bonusurilor bancherilor, de 20% din salariul anual. 

FLASH. OPINII DE PRESĂ
Summit  NATO “pe fondul ‘celei mai mari suplimentări de trupe”
 după Războiul Rece

Citat de The Washington Post, secretarul general NATO a prezentat „agenda ambiţioasă a summit-ului de două zile” desfăşurat la Varşovia în perioada 8-9 iulie. Agenda include sprijinul pentru decizia de desfăşurare a patru batalioane multinaţionale în Polonia şi statele baltice împotriva ameninţării sporite a Rusiei şi „formarea unei brigăzi multinaţionale bazată în România”
. The Washington Post  apreciază că deşi „relaţiile dintre Statele Unite şi Rusia sunt prea importante pentru a eşua”, acest lucru se întâmplă.

El Pais prezintă contextul în care are loc summit-ul. „Aliaţii se confruntă simultan cu creşterea tensiunii în relaţiile cu Rusia şi cu ameninţarea jihadistă. Se adaugă acum criza de identitate a proiectului european, derivată din decizia Marii Britanii, un partener indispensabil în materie de apărare, de a abandona UE”. Pe cale de consecinţă, „nu este vorba de o întrunire protocolară cu Barack Obama, ci de una dintre cele mai importante ale Alianţei Atlantice din ultimii ani”
.

Potrivit The Wall Street Journal, summit-ul de la Varşovia “va demonstra că Alianţa Nord-Atlantică este puternică şi unită” - este mesajul transmis de secretarul general NATO, Jens Stoltenberg, la reuniunea la vârf desfăşurată la Varşovia. Agenda discuţiilor a fost densă, prevăzând adoptarea unor decizii-cheie destinate “întăririi capabilităţilor NATO de apărare şi respingere, precum şi decizii privind proiecţia stabilităţii dincolo de frontierele Alianţei”. Liderii NATO “vor să mobilizeze patru batalioane multinaţionale în Estonia, Letonia, Lituania şi Polonia”. Eforturile suplimentare de întărire a capabilităţilor NATO de respingere şi apărare “includ o prezenţă adecvată în sud-est, prin intermediul unei brigăzi multinaţionale staţionate în România, precum şi acţiuni de îmbunătăţire a apărării cibernetice, pregătirea apărării civile şi a capacităţii de apărare împotriva atacurilor cu rachete balistice”
. 

Bloomberg titrează „De la Baltica la Marea Neagră: Unitatea NATO ar putea fi testată de următoarea provocare”. Publicaţia menţionează că „Liderii Organizaţiei Tratatului Atlanticului de Nord au căutat să dovedească unitate în contextul în care cei 28 de membri se confruntă cu multiple ameninţări, de la Statul Islamic la Rusia şi Brexit. Însă au fost evidente şi semniţele discordiei, liderii aşteptând să vadă reacţia Rusiei la deciziile de la Varşovia”
.

La Varşovia a fost anunţată „capacitatea operaţională iniţială” a scutului antirachetă menţionează Le Monde, cu precizarea că „navele americane bazate în Spania, radarul din Turcia şi amplasamentul de interceptare din România sunt în prezent în stare să funcţioneze împreună, sub comanda şi controlul NATO”. Pe de o parte, situaţia nemulţumeşte Rusia, care vede o ameninţare pentru propriile arme strategice şi, pe de altă parte, ridică o problemă pentru Franţa, „care nu vrea să-şi vadă structurile sale de descurajare nucleară concurate sau relativizate de alt sistem de apărare”
.

The New York Times a afirmat că „Europa poate conta pe SUA”, după cum a transmis preşedintele Barack Obama cu ocazia summit-ului NATO. „Recunoscând că alianţa transatlantică se confruntă cu o serie fără precedent de ameninţări, din partea terorismului, fluxurilor migratoare şi a unei Rusii agresive, preşedintele Obama a spus că în vremurile bune şi rele, Europa poate conta pe Statele Unite - mereu”. „Mergem înainte cu cea mai semnificativă întărire a apărării colective realizată vreodată, de la Războiul rece încoace”
 a precizat preşedintele american.

Rusia a apreciat că „liderii NATO s-au pregătit într-un mod care nu mai este valabil de la terminarea Războiului Rece”
 potrivit Rossiiskaia Gazeta.  Cotidianul Trud a opinat că summit-ul este „primul din ultimii ani care o agendă făţiş anti-rusă”
. Nezavisimaia Gazeta a avertizat că mişcările NATO „reflectă intenţia organizaţiei în direcţia unor confruntări cu Rusia şi denotă o expansiune spre est.” „Rusia pune la punct scenarii în care trebuie să răspundă la astfel de evenimente cu lovituri nucleare în centrele administrative de stat şi militare ale tuturor membrilor NATO”
.

Deşi Rusia duce o politică externă agresivă, trebuie abordată ca o putere semnificativă a apreciat Der Spiegel. „Rusia nu este foarte interesată în prezent de un dialog, dar totuşi trebuie să căutăm constant moduri de angajare constructiv” a adăugat publicaţia germană, cu precizarea că „pentru a contracara o eventuală reacţie negativă a Moscovei după summit-ul NATO, reprezentanţii Alianţei ar trebui să demonstreze transparenţă cu privire la intenţiile viitoare ale Alianţei”
.

Rusia a avertizat că este angajată în conservarea actualei balanţe a puterii în Marea Baltică şi în Marea Neagră menţionează Newsweek. După o primă analiză a summit-ului de la Varşovia, Rusia a apreciat că NATO continuă să trăiască „într-o realitate militaro-politică paralelă” şi acţionează „contrar intereselor obiective de menţinere a păcii şi stabilităţii în Europa” a adăugat publicaţia, cu menţiunea că reprezentanţii Rusiei se vor întâlni  cu oficiali ai NATO, „în una dintre rarele sesiuni ale Consiliului NATO-Rusia”
.

NATO şi Rusia au avut primele convorbiri după summit-ul de la Varşovia, unde Alianţa Nord-Atlantică a convenit să-şi consolideze flancul estic, precizeză The Wall Street Journal. NATO şi Rusia au discutat şi despre tensiunile în creştere din Marea Baltică, menţionează publicaţia, cu sublinierea că “Rusia se angazează într-o consolidare militară, ca răspuns la forţa de 4000 de militari a Occidentului în regiune”
. De NATO depinde revigorarea cooperării dintre Alianţă şi Rusia, a declarat ministrul rus de Externe, Serghei Lavrov.

Preşedintele rus, Vladimir Putin, îl va primi, la Kremlin, pe secretarul de stat american, John Kerry, precizează Russia Today. În cadrul întrevederii “vor fi examinate situaţiile din Siria şi din Ucraina, precum şi stadiul actual al relaţiilor dintre Federaţia Rusă şi Statele Unite”
. 

The New York Times menţionează că secretarul american de stat „John Kerry, s-a întâlnit cu preşedintele Vladimir Putin pentru a-i propune un acord de cooperare militară în Siria”. Convorbirile dintre John Kerry şi Vladimir Putin vizează ca, prin coordonarea acţiunilor militare, SUA şi Rusia să menţină acordul de încetare a focului în Siria. „Lupta împotriva terorismului în Siria şi în statele din jurul ei este eficientă nu numai prin schimbul de informaţii, ci şi prin eforturi conjugate”
.

Cotidianul Politika aduce în atenţie relaţiile tot mai tensionate dintre Occident şi Rusia. Sub titlul „Balcanii de Vest pe radarul strategic al Moscovei”, ziarul sârb menţionează că „Rusia nu numai că pune la încercare avansul NATO, ci foloseşte criza din interiorul UE pentru a oferi o alternativă”
 statelor din zonă.

“Turcia, aruncată în haos după tentativa de puci”

„Turcia a fost aruncată în haos în urma tentativei de răsturnare a conducerii” a precizat The Financial Times. Publicaţia a relatat pe larg momentele fierbinţi ale evenimentului, subliniind că Uniunea Europeană şi-a declarat susţinerea pentru preşedintele Erdogan şi pentru guvernul său. „Preţul petrolului va fi afectat de tentativa de puci din Turcia”
 a punctat The Financial Times. 

Preşedintele SUA, Barack Obama, a îndemnat toate părţile din Turcia “să sprijine guvernul ales în mod democratic”, demersul fiind “în mod clar o denunţare a tentativei de lovitură de stat” a afirmat The Guardian. „Operaţiunile împotriva rebelilor kurzi, războiul civil din Siria şi intensificarea atacurilor grupării jihadiste Statul Islamic pe teritoriul Turciei au destabilizat ţara” a apreciat ziarul, cu menţiunea că „în plus, guvernul islamist al lui Erdogan este perceput ca un uzurpator al tradiţiilor seculare instaurate de părintele statului modern turc, Kemal Ataturk”
.

Hurriyet Daily News a subliniat că situaţia din Turcia “este, în mare parte, sub control”. După tentativa de lovitură de stat „ţara este readusă la normal şi puciul a fost respins”. Cu toate acestea, menţionează publicaţia, “turbulenţele se manifestă sporadic în Istanbul şi Ankara”
, iar partidele de opoziţie au respins acuzaţiile guvernului turc, în sensul că ar fi implicate în acţiunea de preluare a puterii. 

Milliyet precizează că “au fost reţinute peste 6000 de persoane” iar peste 2700 de judecători şi procurori au fost îndepărtaţi din funcţie. Potrivit publicaţiei, “licenţele a 24 de canale de radio şi televiziune au fost anulate”, pe motiv că ar avea “legături cu organizaţia FETÖ, cunoscută şi sub numele de Mişcarea gülenistă, declarată teroristă de autorităţile de la Ankara”
. 

Zaman menţionează ca “a fost reţinut consilierul militar al preşedintelui Erdogan, Ali Yazıcı”, bănuit de implicare în tentativa de lovitură de stat. Publicaţia precizează că “Ministerul Apărării din Turcia a decis anchetarea tuturor procurorilor şi judecătorilor militari din ţară”
.

El Mundo punctează că „în mod tradiţional, militarii s-au văzut pe ei înşişi ca gardieni ai democraţiei în Turcia, garanţii statului laic şi ai principiilor stabilite de Mustafa Kemal Atatürk, fondatorul statului modern turc”
.

Hürriyet  evidenţiază că au fost demarate două anchete paralele - una legată de personalul militar suspectat de implicare, cealaltă de judecători şi procurori. “În cele două anchete, principalul suspect este Fethullah Gülen, fondatorul mişcării care îi poartă numele, considerată teroristă de autorităţile de la Ankara”. În dosarul militar, procuratura a decis reţinerea unor cadre ale Forţelor Armate pentru fapte precum „tentativă de subminare a statului turc”, „tentativă de distrugere a ordinii constituţionale cu ajutorul armelor”, „participare la o organizaţia teroristă”. În celălalt dosar, “au fost emise mandate de reţinere pentru 132 de judecători şi procurori”. Ministerul de Interne a suspendat 8777 de funcţionari, au fost arestate peste 7500 de cadre militare şi angajaţi din sistemul judiciar „suspecţi”.  Publicaţia explică rapiditatea intervenţiei poliţiei la Istanbul. “Poliţiştii de la Direcţia de combatere a terorismului şi a criminalităţii organizate urmau să înceapă o operaţiune antitero în cursul dimineţii de 16 iulie iar evenimentele din noaptea anterioară i-au prins pregătiţi de intervenţie”
.

Habertürk a avertizat că „tentativa de lovitură de stat deschide calea unor schimbări fundamentale în politica turcească” şi atrage atenţia asupra riscului degradării situaţiei drepturilor şi libertăţilor fundamentale. Ziarul menţionează că „modernizarea conform modelului vestic şi orientarea către un regim laic sunt puse sub semnul întrebării de o parte a populaţiei care a ieşit în stradă” la chemarea preşedintelui Erdoğan.  Publicaţia concluzionează că „şocul din 15 iulie obligă Turcia să ia o decizie clară referitoare la aspectele democraţie-autoritarism-laicism şi să hotărască dacă, în planul politicii externe, rămâne sau nu în sistemul occidental”
.

The Washington Post  precizează că „relaţiile SUA cu Turcia vor deveni mai complicate” cu menţiunea că „refuzul SUA de a-l trimite acasă, în Turcia, pe Fethullah Gülen ar complica probabil relaţiile deja tensionate ale Casei Albe cu guvernul lui Erdogan”. Secretarul de stat american, John Kerry, „a afirmat că NATO va urmări cu atenţie angajamentul Turciei faţă de democraţie”
.

Sub titlul „Lovitura de stat din Turcia care nu a fost”, The New York Times a afirmat că „judecând după modul în care se desfăşoară loviturile de stat, tentativa din Turcia a fost un studiu de inepţie: nici o încercare serioasă de amuţire a conducerii politice în funcţie, nici un lider gata să iasă în faţă, nici o strategie de comunicare sau măcar de informare a mediilor sociale, nici o abilitate de mobilizare a unei mase critice fie în cadrul forţelor armate, fie al societăţii”. În textul intitulat „Contralovitura din Turcia”, publicaţia new-yorkeză a apreciază că în condiţiile în care „cetăţenii turci par a fi optat pentru democraţie, bărbatul pe care l-au menţinut la putere lucrează asiduu împotriva unei societăţi democratice”. The New York Times a publicat un articol semnat de Fethullah Gülen, clericul musulman acuzat de Recep Tayyip Erdogan de a se fi aflat în spatele tentativei de puci. Fethullah Gülen condamnă ameninţările la adresa democraţiei din Turcia, susţinând că „SUA nu trebuie să accepte un autocrat care transformă un puci eşuat într-o proprie lovitură de stat împotriva conducerii constituţionale”
.

Potrivit The Times, „preşedintele Erdogan a iniţiat o epurare fără precedent a armatei şi sistemului judiciar, care deschide clar calea spre puterea absolută, la care de multă vreme este acuzat că râvneşte”. Concluzia se regăseşte în Le Monde, unde scriitorul Nedim Gursel, atenţionează că şeful statului turc „foloseşte tentativa de lovitură de stat drept pretext pentru a eluda principiile democratice şi a instaura un regim autoritar”
. 

„Europa se va debarasa de incomodul Erdogan?” se întreabă Courrier International. „Până unde va merge acest realpolitik?” se întreabă De Standaard. Publicaţia oferă un răspuns. Puciul ratat nu a fost sfârşitul puterii din ce în ce mai autoritare a lui Recep Tayyip Erdogan, dimpotrivă. “Erdogan provoacă NATO şi Statele Unite pe tema bazelor sale militare, utilizate în cadrul loviturilor împotriva Statului Islamic, şi “ţine Europa ostatică cu drama refugiaţilor”
. 

Preşedintele Parlamentului European, Martin Schulz, l-a acuzat pe liderul turc de monopolizarea puterii, orice critic al preşedintelui fiind declarat un inamic al ţării. Martin Schulz a comentat sarcastic că lovitura de stat eşuată pare a fi fost „pregătită de amatori”, în timp ce autorităţile „au răspuns foarte profesionist, în câteva ore, pentru a identifica peste zece mii de persoane, înlăturate apoi sau arestate”
. 
Tema pericolului unui regim autoritar în Turcia s-a aflat pe agenda întrunirii miniştrilor de Externe ai UE, desfăşurată la Bruxelles, cu participarea secretarului de stat american John Kerry, precizează EUobserver. „Condamnăm în continuare tentativa de puci şi facem apel la deplina respectare a ordinii constituţionale şi a statului de drept în Turcia” a subliniat şefa diplomaţiei europene, Federica Mogherini. UE nu va liberaliza vizele pentru turci în acest an, precizează EUObserver. După ce preşedintele turc Recep Tayyip Erdogan a decretat, starea de urgenţă, pentru trei luni, Înaltul reprezentant al Uniunii Europene pentru Politica Externă, Federica Mogherini, a subliniat că “orice suspendare a Convenţiei Europene a Drepturilor Omului necesită respectarea procedurilor de derogare”
. 

Turcia nu se află în situaţia de a deveni membru al Uniunii Europene prea curând, iar “negocierile sale de aderare vor fi imediat oprite dacă Ankara va reintroduce pedeapsa capitală” a avertizat preşedintele Comisiei Europene, Jean-Claude Juncker, potrivit Business Insider. Jean-Claude Juncker a adăugat că o ţară care include în legislaţia sa pedepasa cu moartea „nu are ce căuta în UE”
.

Preşedintele Turciei “vrea să desfiinţeze democraţia”
 a declarat Elmar Brok, preşedintele Comisiei pentru politică externă din Parlamentul European. Obsedat de ideea că „statul, în toate instituţiile şi la toate eşaloanele sale, este infiltrat de persoane fidele lui Fethullah Gülen, Recep Erdogan acţionează astfel de teama unei noi tentative de puci şi de scurgeri de informaţii”
 a afirmat Le Figaro. 

Recep Tayyip Erdogan “foloseşte lovitura de stat eşuată pentru a exercita rolul de sultan” a apreciat El Mundo. În pofida gravităţii măsurilor luate de Erdogan, “avertizările comunităţii internaţionale sunt timide, deşi Turcia este un actor-cheie în geostrategia globală, în războiului sirian, în lupta împotriva Statului Islamic şi în criza refugiaţilor”
 afirmă ziarul.

„Promenada din Nisa îşi plânge morţii”

Franţa a fost afectată de atentatul terorist comis la Nisa în 14 iulie. Este al treilea atac major produs în această ţară într-un an şi jumătate. „În Nisa şi în alte oraşe franceze se ţin slujbe de pomenire pentru victime” a menţionat Nice-Matin. Publicaţia, care relatează pe larg despre tragicul eveniment petrecut în Ziua Naţională a Franţei, se referă şi la gestul eroic al unui tânăr care a încercat să îl oprească pe atacator. „Printre cei 84 de morţi se numără şi zece copii”
.

Le Monde a afirmat, citându-l pe ministrul francez de Interne, că ucigaşul era o persoană „radicalizată rapid”, receptivă la mesajele Statului Islamic, care „se implică în acţiuni extrem de violente fără o pregătire prealabilă”
.

Tragedia de la Nisa nu lasă fără ecou încercările marilor puteri de a descifra căile de atac împotriva islamismului extremist. „Incapabile să pună capăt războiului din Siria, SUA oferă Rusiei un nou parteneriat”
 precizează The Washington Post.

The Wall Street Journal menţionează că „SUA îşi exprimă durerea şi solidaritatea cu Franţa, zguduită de sângerosul atac de la Nisa”. Ziarul îl citează pe preşedintele american, Barack Obama, care a precizat că „SUA oferă toată asistenţa de care ar putea avea nevoie autorităţile franceze în derularea investigaţiilor şi aducerea în faţa justiţiei a tuturor celor vinovaţi”
.

Le Parisien apreciază că există „o Trump-izare a spiritelor în Franţa”, amintind că preşedinţii François Hollande şi Barack Obama au avut o convorbire telefonică după atentat, în care au evocat şi pericolul populismului în planul politicii interne. „Francezii trebuie protejaţi împotriva terorismului şi a dorinţei de a distruge Franţa din interior. Niciodată după Al Doilea Război Mondial, democraţiile nu au fost atât de ameninţate”
 a afirmat François Hollande.

The Guardian a afirmat că asigurările preşedintelui francez în sensul că vor fi desfăşurate trupe suplimentare în Siria şi Irak pentru a combate Statul Islamic pot oferi un sprijin moral de moment cetăţenilor din Nisa. Însă, „nici o apărare de pe faţa Pământului nu poate proteja o mulţime de un nebun cu un camion”
.

În Franţa, “poliţia a derulat o operaţiune antitero în Argenteuil”
 în urma unor informaţii privind pregătirea unui atac, precizează Libération. Ziarul La Stampa se întreabă dacă atentatul de la Nisa putea fi evitat şi menţionează că “forţele de securitate franceze primesc acuzaţii grave”
. Le Figaro face comentarii mai dure, cu referire la negarea islamismului şi necesitatea revenirii la realitate. „Ascuns sub justificări psihiatrice sau sociale, negarea islamismului a lovit din nou. Prin depolitizarea atentatelor, occidentalii ştiu să plângă, dar mai puţin să se lupte”
.

Il Giornale se întreabă dacă nu cumva „masacrul de la Nisa ar fi putut fi evitat”, prima dintre „nedumeriri” fiind legată de faptul că „oraşul este de departe cel mai bine supravegheat din Franţa, cu 1250 de camere video, una la fiecare 274 de locuitori”
. Astfel, „mişcările camionului condus de Mohamed Bouhlel au fost fotografiate din toate unghiurile posibile”
 precizează Corriere della Sera. 

După ce Statul Islamic a revendicat atentatul asupra unei biserici din Normandia, preşedintele François Hollande a declarat că „Au fost atacaţi catolicii, însă toţi francezii sunt îngrijoraţi. Trebuie să purtăm acest război cu toate mijloacele, cu respectarea legilor, întrucât suntem o democraţie” a menţionat La Libre Belgique. Ziarul constată şi o „mare prudenţă” la Berlin, iar cancelarul german tace. „În situaţii greu de evaluat, Angela Merkel preferă să aştepte”
. Pe de altă parte, Frankfurter Allgemeine Zeitung se întreabă: „Perplexitate, tăcere penibilă sau aşteptare înţeleaptă?”
. Încrederea în François Hollande şi în Manuel Valls se află la un nivel foarte scăzut după atentatul de la Nisa, precizează La Croix. 
The New York Times scrie despre „starea de urgenţă permanentă a Franţei”
. Le Monde afirmă că „atentatele fragilizează politica de deschidere a graniţelor promovată de Angela Merkel”
. The Telegraph titrează: „Germania se află într-o stare periculoasă de negare în privinţa imigraţiei, islamului şi terorismului”
. Astfel, ministrul de Interne al Bavariei a precizat că „asemenea atacuri ridică semne de întrebare cu privire la politica de imigrare”
 prin care peste un milion de refugiaţi au pătruns în Germania fără să fie verificaţi pe parcursul anului trecut - mulţi fiinf din Siria, Irak şi Afganistan. Pe de altă parte, ministrul federal al Apărării susţine că uşa deschisă imigranţilor nu are relevanţă pentru atacurile recente, menţionează The Telegraph. „Terorismul islamist a ajuns în Germania, iar oamenii politici trebuie să abordeze problemele cetăţenilor privind securitatea şi imigraţia”
 a afirmat premierul bavarez.  
Preşedintele Turciei avertizează în privinţa refugiaţilor. „Recep Tayyip Erdogan cere Uniunii Europene să plătească suma convenită dacă vrea să menţină înţelegerea cu Ankara şi acuză de necinste guvernele europene”
 menţionează EUObserver. Publicaţia adaugă poziţia Comisiei Europene, care infirmă acuzaţiile preşedintelui Recep Tayyip Erdogan, cu precizarea că a alocat deja o primă tranşă conform înţelegerii. 
“Victoria Brexit, cea mai mare catastrofă care afectează UE”

El Mundo încearcă să explice cauzele care au stat la baza decizei britanicilor de a vota pentru ieşirea din Uniunea Europeană „Frica de imigraţie, respingerea prezenţei populaţiei musulmane, ameninţarea terorismului jihadist şi critica faţă de UE pentru incapacitatea de a-şi controla frontierele sunt factori care au cântărit în rezultatul final al votului pentru Brexit”
.

Diario de Noticias afirmă că, deşi separarea Marii Britanii de UE nu a început, „Juncker, Schulz şi Tusk tratează deja Regatul Unit ca un paria european”. Publicaţia portugheză precizează că „până la încheierea negocierilor pentru retragerea Regatului Unit din UE, ţara rămâne membră cu drepturi depline”. Jurnalul a apreciat că „victoria Brexit-ului în Regatul Unit este cea mai mare catastrofă din toate timpurile care afectează Uniunea Europeană. Acum, dacă doreşte să supravieţuiască, UE trebuie să acţioneze rapid şi, mai ales, să pună capăt turbulenţei post-referendum de pe pieţe”
.

Preşedinţia rotativă a Uniunii Europene a fost preluată de Slovacia. The Independent preia declaraţiile ministrului slovac de Externe, anume că „va sprijini orice măsură care să convingă Marea Britanie să revină asupra deciziei de a părăsi UE”. Şeful diplomaţiei slovace a respins posibilitatea oricărui „acord special” cu Marea Britanie, care „este prima ţară ce părăseşte Uniunea Europeană după formarea ei sub acest nume, în 1993”
.

The Financial Times menţionează că după victoria taberei “Leave” la referendumul britanic, liderul UKIP, Nigel Farage a demisionat de la conducerea partidului, afirmând că şi-a îndeplinit obiectivul politic şi îşi vrea „viaţa înapoi”
. Au fost preluate declaraţiile unui parlamentar britanic al UKIP, care a apreciat că „Nigel Farage a mers prea departe aţâţând temerile legate de imigraţie în timpul campaniei pentru referendum”. După demisia liderului formaţiunii, UKIP „are ocazia de a viza alegători ai laburiştilor”
. Liderul eurofob vrea „să-l susţină pe viitorul şef al partidului, să observe îndeaproape procesul de negocieri cu Bruxelles-ul şi să intervină din când în când în Parlamentul European”
. 

Preşedintele Franţei şi cancelarul german au dat asigurări că, după ieşirea Marii Britanii, porţile Uniunii Europene rămân în continuare deschise pentru statele balcanice. Unul dintre artizanii Brexit-ului, liderul demisionar al partidului eurosceptic UKIP, Nigel Farage a anunţat că, în viitor, îşi doreşte să ajute şi alte ţări „să părăsească Uniunea Europeană muribundă”
. 

Preşedintele Cehiei, Milos Zeman s-a pronunţat în favoarea organizării unui referendum privins apartenenţa ţării sale la Uniunea Europeană şi NATO, afirmă Time. „Preşedintele de centru-dreapta nu are dreptul de a solicita un referendum pentru că ar fi nevoie de o amendare a Constituţiei. Însă ţara găzduieşte numeroşi eurosceptici, un sondaj făcut în aprilie indicând că procentul de satisfacţie privind apartenenţa la Uniunea Europeană este de 25%”
. 

The Independent se referă la decizia “uimitoare” a fostului primar al Londrei, Boris Johnsosn, de a nu candida la preşedinţia Partidului Conservator după demisia lui David Cameron - şi, implicit, de a nu deveni premier. „Liderul taberei pro-Brexit a anunţat că nu va candida, la câteva ore după ce aliatul său din campanie, ministrul de Finanţe, Michael Gove, s-a înscris în cursă”
 menţionează publicaţia.

The Guardian precizează că o candidatură anunţată este cea a ministrului de Interne, Theresa May, care a afirmat că rezultatul referendumului nu poate fi contestat şi va fi pus în aplicare. „Brexit înseamnă Brexit şi nu vor fi încercări de a rămâne în Uniune pe uşa din dos”. Dând asigurări că va face „din Brexit un succes”, Theresa May a precizat că ţara sa are nevoie de un guvern care să realizeze reforme sociale serioase. Theresa May a mai afirmat că Marea Britanie „trebuie să-şi îmbunătăţească productivitatea, să scadă costurile energiei, să construiască mai multe locuinţe, să înceapă o nouă strategie industrială, să ajute toate regiunile şi să propună noi proiecte de infrastructură”. Ministrul Muncii, Stephen Crabb, şi-a anunţat, de asemenea, candidatura la funcţia de preşedinte al Partidului Conservator, care îl poate propulsa spre fotoliul de premier. Stephen Crabb exclude un nou referendum şi promite că “va forma un guvern care să respecte dorinţa celor 17 milioane de britanici”
 ce au votat pentru ieşirea din Uniunea Europeană.

O comisie care a anchetat implicarea Marii Britanii în războiul din Irak a concluzionat că autorităţile londoneze au decis prematur intrarea în acest conflict, fără să încerce identificarea unei soluţii de ultim moment. The Guardian a menţionat că “preşedintele comisiei de anchetă a lansat o critică devastatoare la adresa fostului premier Tony Blair” pe motiv că „s-a alăturat invaziei americane înaintea epuizării opţiunilor paşnice privind dezarmarea”. Într-o reacţie imediată, Tony Blair a afirmat că „raportul arată că nu a acţionat cu rea credinţă şi că nu a existat o înţelegere secretă între el şi fostul preşedinte american George Bush privind intrarea în războiul din Irak”. „Războiul lui Tony Blair a distrus Irakul” şi „totodată a distrus şi încrederea tinerilor în politicieni”, căci „târgurile necurate din jurul Irakului demonstrează că în politicieni nu poţi avea încredere” a apreciat publicaţia, cu sublinierea că „încă mai dăunător, este posibil ca vinovaţii să nu poată fi traşi vreodată cu adevărat la răspundere”
.

The Times abordează, la rândul său, subiectul legat de concluziile Raportului Chilcot. „În Irak, Marea Britanie a intrat într-un război care nu era necesar, a avut consecinţe dezastruoase şi este posibil să fi fost ilegal, din cauza angajamentului greşit şi personal asumat de premierul de la vremea aceea, Tony Blair, faţă de preşedintele George W. Bush”
.

The Washington Post a afirmat că „în timp ce Marea Britanie discută despre raportul Chilcot, Irakul continuă să facă bilanţul morţilor”
. Bilanţul „nu este străin de folosirea detectoarelor false de bombe, furnizate de un britanic fără scrupule şi instalate de guvernul irakian la Bagdad”
 menţionează Le Figaro.

Theresa May a devenit premier al Regatului Unit la trei săptămâni după referendum. Courrier International a menţionat că, odată cu retragerea singurei sale rivale, accesul la funcţia de premier pentru Theresa May s-a accelerat. „Nefiind necesară prelungirea campaniei pentru alegerea noului lider al Partidului Conservator şi al executivului, David Cameron a anunţat că Theresa May va fi numită (...) şi, astfel, îi va succeda în ambele funcţii”
.

The Independent a lansat întrebarea dacă “noua titulară din Downing Street ar putea convoca alegeri generale anticipate”. Teoretic, “această prerogativă revine Camerei inferioare a Parlamentului”, însă „dacă două treimi din legiuitori votează pentru organizarea de alegeri anticipate, acest lucru devine posibil”
 a precizat publicaţia.

El Pais a subliniat că „în doar 20 de zile, Londra încheie criza politică de după Brexit”. Publicaţia a apreciat că „dând o lecţie de eficienţă şi pragmatism britanic, conservatorii sunt pe punctul de a depăşi una dintre consecinţele cele mai periculoase apărute după înfrângerea în referendum a ideii de rămânere a ţării în Uniunea Europeană. În acest fel, Londra va înfrunta spinosul şi complicatul mecanism al ieşirii sale din Uniune cu un guvern nou, evitând paralizia politică”
.

El Mundo a menţionat că „Parlamentul britanic a anunţat că va dezbate o petiţie cetăţenească referitoare la organizarea unui al doilea referendum pe tema ieşirii din Uniunea Europeană”. Însă, responsabilii europeni „transmit deja Londrei să urgenteze procesul de separare”
.

Le Figaro evidenţiază că “sosirea doamnei Theresa May la Downing Street No.10 a avut ca prim efect calmarea pieţelor, remarcă. Noul premier britanic pare să privilegieze menţinerea unui acces la piaţa unică, destinaţia a 44% dintre exporturile britanice, însă marea dificultate rezidă în negocierea viitoarelor relaţii economice ale Londrei cu UE, şi a suveranităţii sale în materie de imigraţie”
. Este posibil ca Theresa May să aştepte sfârşitul anului 2017, după alegerile din Franţa şi Germania. 

Componenţa noului guvern de la Londra stârneşte vii reacţii. Cea mai controversată mişcare este numirea lui Boris Johnson ca ministru de Externe. The Financial Times subliniază „îndrăzneala” Theresei May de a miza pe „banda de adepţi ai Brexit-ului” care „vor gestiona despărţirea de UE şi vor asuma responsabilitatea dacă situaţia se va degrada”. Referitor la desemnarea fostului primar al Londrei, „rareori descris ca având calităţi diplomatice”, publicaţia precizează că „nominalizarea sa va provoca uimire în cancelariile din lumea întreagă”
. 
Le Figaro  îl citează pe şeful diplomaţiei franceze, potrivit căruia „Boris Johnson a minţit mult”
 în campania premergătoare referendumului din Marea Britanie. Ministrul german de Externe l-a acuzat implicit pe fostul primar al Londrei de comportament iresponsabil după anunţarea rezultatului referendumului, când „în loc să-şi asume responsabilitatea, a preferat să joace o partidă de cricket”. Ministrul de Externe al Suediei a afirmat că „ar fi preferat să fie o glumă”
..

El Pais menţionează că „după ce a anunţat că Marea Britanie renunţă la preşedinţia rotativă a Consiliului European care-i revenea în al doilea semestru al anului 2017, noul premier britanic face un tur de forţă în Franţa şi Germania”. Theresa May „încearcă să o convingă pe Angela Merkel că are nevoie de timp pentru a pregăti ieşirea din UE, înainte de activarea articolului 50 din Tratatul de la Lisabona, care iniţiază oficial procesul de ruptură”
. 

Franţa şi Irlanda cer Marii Britanii declanşarea procedurilor de ieşire din UE „cât mai curând posibil”
 a precizat The Irish Times în contextul vizitei preşedintelui François Hollande la Dublin. Pe de altă parte, în pofida apelurilor anterioare de declanşare grabnică a procedurilor de părăsire a UE, “cancelarul german a părut să sprijine noul premier britanic, la întâlnirea pe care au avut-o la Berlin, în intenţia de a începe discuţiile oficiale anul viitor” a apreciat EUObserver. La Paris, după întâlnirea cu noul premier britanic, Theresa May, “preşedintele francez François Hollande a declarat că libertatea de mişcare pentru cetăţenii UE va fi punctul cel mai important în viitoarele negocieri”
 privind Brexit

Potrivit Le Monde, „Theresa May joacă la două capete: Angela Merkel şi François Hollande”. Deplasându-se întâi în Germania, apoi în Franţa, “noul premier britanic îşi confirmă strategia de a negocia cu Berlinul şi cu Parisul, mai curând decât cu Bruxelles-ul, jucând pe cartea disensiunilor franco-germane” a afirmat ziarul. Germania şi Franţa, “ale căror balanţe comerciale sunt excedentare în schimburile cu Marea Britanie”, au interesul ca Londra să rămână în relaţii strânse cu UE, dar “Parisul este, fără îndoială, mai sensibil decât Berlinul la neplăcerile politice pe care Brexit-ul îl poate produce înaintea alegerilor naţionale”
. 

